**ZAPISNIK**

**sa 18. sjednice** Gradskog vijeća Grada Velike Gorice održane **16. ožujka 2016. godine s početkom u 14,00 sati** u vijećnici Pučkog otvorenog učilišta «Velika Gorica», Zagrebačka 37, Velika Gorica.

**NAZOČNI VIJEĆNICI:**

1. MIRKO BERKOVIĆ
2. VLADIMIR PAVIŠIĆ
3. DARKO BEKIĆ
4. BOŽICA JANKEŠ -došla tijekom sjednice
5. ŽELJKO TOMINČIĆ
6. TOMO VIDOVIĆ – **predsjednik Gradskog vijeća**
7. ZLATKO MIHANIĆ
8. NATAŠA HADER
9. IVAN KUŠEVIĆ -došao tijekom sjednice
10. MARKO SULIĆ – **potpredsjednik Gradskog vijeća**
11. STJEPAN KOSIĆ
12. TONĆI LUKETA
13. MARIO ŠIPUŠIĆ
14. STJEPAN RAK
15. DAMIR ŠIMUNIĆ **- potpredsjednik Gradskog vijeća**
16. DARKO STANILOVIĆ
17. MATE ĆORIĆ
18. NIKOLA IVAN LEDER
19. dr.sc. TAJANA AMŠEL ZELENIKA
20. KATARINA ŠERAVIĆ-došla tijekom sjednice
21. JURICA MIHALJ
22. GORAN BEUS RICHEMBERGH -došao tijekom sjednice
23. SVEN FABIJANČIĆ
24. NENAD ČRNKO
25. MARIO ZDELAR
26. TOMISLAV LUKŠIĆ -došao tijekom sjednice
27. ANKICA GRANIĆ -došla tijekom sjednice
28. PERO JOSIPOVIĆ -došao tijekom sjednice
29. DOMAGOJ OŠTRIĆ
30. ALEKSANDAR DRLJAČA

**NENAZOČNA:**

1. MARIJANA ČOVČIĆ

**OSTALI NAZOČNI:**

1. ERVIN KOLAREC – zamjenik gradonačelnika
2. STJEPAN KOS – zamjenik gradonačelnika
3. MIRJANA PONTONI – pročelnik službe - tajnik Gradskog vijeća
4. ŽANETA ŠTEFANČIĆ – pročelnica UO za financije
5. KREŠIMIR AČKAR- pročelnik UO za predškolski odgoj, školstvo i šport
6. DUBRAVKO KATULIĆ – pročelnik UO za komunalne djelatnosti i promet
7. ROMAN REPAČ – pročelnik UO za urbanizam i zaštitu okoliša
8. ĐURĐA MUNĐER – V.D.pročelnice UO za poduzetništvo, investicije i fondove EU
9. ANAMARIJA PLAZONIĆ – pročelnica Službe za unutarnju kontrolu i reviziju
10. TUGOMIR MAJDAK – v.d. pročelnika za poljoprivredu
11. ZDENKA CVAHTE – pročelnica UO za provedbu dokumenata prostornog uređenja i gradnje
12. ZVONKO KUNIĆ- pročelnik UO za društvene djelatnosti

Predsjednik je otvorio 18**.** sjednicu Gradskog vijeća Grada Velike Gorice.

Konstatirao je da je na sjednici je nazočno 22 od 31 vijećnika, te se može pravovaljano raspravljati i donositi odluke.

Predsjednik: „U materijalima za današnju sjednicu dobili ste zapisnik sa 17. sjednice pa molim da se o njemu izjasnimo. Dajem zapisnik na glasovanje.“

Zapisnik je prihvaćen jednoglasno.

Prijedlog dnevnog reda ste dobili u materijalima, prema tome predlažem sljedeći

**DNEVNI RED**

1. a) Izvješće Mandatnog povjerenstva o prestanku mandata i utvrđivanju mandata vijećnika Gradskog vijeća Grada Velike Gorice

b) Polaganje prisege

1. Prijedlog Odluke o donošenju Urbanističkog plana uređenja naselja Staro Čiče
2. Izvješće o izvršenju programa gradnje objekata i uređaja komunalne infrastrukture za 2015. godinu
3. Izvješće o izvršenju programa održavanja komunalne infrastrukture za 2015. godinu
4. Prijedlog Rješenja o odbijanju nevaljane ponude ponuditelja DIMNJAČARSKI OBRT „FERENC“,vl. Nenad Zrinski iz Zagreba, Strigovačka 18
5. Prijedlog Odluke o davanju koncesije za obavljanje dimnjačarskih poslova na I. dimnjačarskom području Grada Velika Gorica
6. Prijedlog Odluke o davanju koncesije za obavljanje dimnjačarskih poslova na II. dimnjačarskom području Grada Velika Gorica
7. Prijedlog Odluke o izradi I. izmjena i dopuna Urbanističkog plana uređenja naselja Velika Gorica
8. Prijedlog Odluke o izradi I. izmjena i dopuna Urbanističkog plana uređenja proizvodne zone Vukovinsko polje
9. Prijedlog Odluke o izmjeni i dopuni Odluke o komunalnoj naknadi
10. Prijedlog Odluke o izmjeni Odluke o određivanju mjesta na javno-prometnim površinama na kojima se može obavljati trgovina na štandovima, klupama i ostalim pokretnim napravama izvan prodavaonica i tržnica na malo
11. Prijedlog Odluke o pristupanju naselja Grada Velike Gorice u redovito članstvo Lokalne akcijske grupe „Zrinska gora – Turopolje“
12. Prijedlog Odluke o dopuni Odluke o utvrđivanju popisa pravnih osoba od posebnog interesa za Grad Veliku Goricu
13. Prijedloga Zaključka o davanju ovlaštenja Gradonačelniku Grada Velike Gorice za potpisivanje nagodbe o uređivanju međusobnih prava i obveza vezano uz nekretninu označenu kao k.č.br.1009/1, k.o. Kurilovec
14. Prijedlog Zaključka o davanju suglasnosti na prijedlog Statuta Razvojne agencije Grada Velike Gorice - VE-GO-RA
15. Prijedlog Zaključka o davanju prethodne suglasnosti na prijedlog II. izmjena Statuta Dječjeg vrtića Lojtrica
16. Prijedlog Zaključka o prijedlogu za imenovanje sudaca porotnika za mladež Županijskog suda u Velikoj Gorici

Otvaram raspravu o dnevnom redu.

Goran Beus Richembergh: „Samo sam htio podsjetiti da smo na predsjedništvu Gradskoga vijeća upozorili da je previše vremena prošlo od kada je Gradsko vijeće zadnji puta raspravljalo o poslovanju gradskih komunalnih poduzeća. Tada smo zajedno zaključili da ćemo zamoliti gradonačelnika da nam osigura da li na ovoj ili na sljedećoj sjednici da to bude ili tematska sjednica ili posebna točka dnevnog reda i jednako tako molili smo na predsjedništvu Gradskoga vijeća da nam se pripremi kao posebna točka dnevnog reda iscrpna informacija o svim projektima koje je Grad Velika Gorica i sve njegove sastavnice, uključujući i javna trgovačka društva i ustanove, te ostali pravni subjekti kojima je Grad partner, predložio za EU fondove ili radi na njima da ih dovrši i predloži sa sufinanciranje iz EU fondova. U tome smislu dobro je da Gradsko vijeće zna što se u ovome Gradu događa, mi već 7 godina nemamo raspravu o stanju u komunalnim društvima i to nije dobro, a ovo drugo, mi ne možemo ništa zaključiti nego da smo jedini Grad koji ne povlači sredstva iz EU fondova, budući da nikakve relevantne informacije nemamo. Bilo bi dobro, i zbog građana i zbog nas, da nam se kaže zašto već na ovoj sjednici to nije tema, obje ove teme, ili da li je dogovoreno s gradonačelnikom da će te teme biti na sljedećoj sjednici. Hvala.“

Predsjednik: „Mogu ovdje odgovorno iznijeti informaciju da sam informaciju o kojoj smo razgovarali, kao što sam i preuzeo obvezu sa sjednice Predsjedništva, prenio i samom gradonačelniku, i naravno, on je informaciju i prihvatio i dogovorili smo se, dakle, logično, na ovoj sjednici to nije niti moglo biti, jer smo imali predsjedništvo prije 7, 8 dana, a i gradonačelnika danas nema i nema smisla o ovim stvarima i točkama raspravljati bez njega. Prema tome, dogovor je u svakom slučaju, čim se vrati svojim normalnim i svakodnevnim obvezama da ćemo to za jednu od narednih sjednica apsolutno pripremiti i gradonačelnik je to, poglavito kada se govori o izvješćima o radu trgovačkih društava, obećao upravo ovdje u vijećnici i nema ništa protiv da se to i nađe na dnevnom redu kada se pripremi i kada se dogovorimo. Ponavljam, za jednu od narednih sjednica, to će svakako biti predmet i upoznati će biti svi vijećnici o ovim relevantnim informacijama.“

Zatvaram raspravu i dajem dnevni red na usvajanje

**Dnevni red je prihvaćen jednoglasno.**

**AKTUALNI SAT**

Nataša Hader: „Imam dva pitanja za gospodina dogradonačelnika. Prvo pitanje je da smo na 16. sjednici Gradskog vijeća donijeli odluku o podjeli OŠ Vukovina i osnivanju nove škole OŠ Novo Čiče. Kako je od toga prošlo već neka tri mjeseca, čak i više, zanima me, i kao roditelja i kao gradskog vijećnika, što je odrađeno po tome pitanju, jer činjenica je da u našoj novoj školi dešavaju se zabrinjavajuće situacije, od nedostatka tajništva itd, pa da mi odgovorite što je odrađeno po tome pitanju. Slijedeće pitanje je vezano na pitanje od prošle sjednice, koje sam bila uputila gospodinu gradonačelniku, a vezano je uz pješačko-biciklističku stazu od crkvice u Novome Čiču, preko potoka Želin prema Jagodnom i dalje prema Posavini. Isto tako, rečeno je da se to veže uz ovogodišnji proračun i da je projektna dokumentacija u tijeku, pa me zanima, budući da građevinski radovi počinju otprilike u 4. ili 5. mjesecu ove godine, da li je uopće odrađena projektna dokumentacija i da li možemo očekivati radove?“

Ervin Kolarec: „Hvala našoj vijećnici na pitanju. Mi smo na 16. sjednici donijeli Odluku o podjeli OŠ Vukovina, a kojom se osniva OŠ u Novom Čiču, te nakon Rješenja Ministarstva znanosti, obrazovanja i sporta, a sukladno tim aktima, krenuli smo u zakonski akt o osnivanju. Već na idućoj sjednici, 17. sjednici, donijeli smo odluku o prihvaćanju Statuta OŠ Novo Čiče, nakon toga je Povjerenstvo za izradu diobene bilance između OŠ Vukovina i OŠ Čiče izradilo tu bilancu, te je ona dostavljena u resorno Ministarstvo na daljnje postupanje. Ministar je svojom odlukom imenovao Povjerenstvo za utvrđivanje ispunjenosti uvjeta za početak rada naše nove osnovne škole, a koje je pred 10tak dana i obišlo samu školu, pregledalo dokumentaciju i sastavilo zapisnik bez ikakvih primjedbi. Ovih dana očekujemo odluku Ministra kojom se izdaje Rješenje o početku rada OŠ u Novom Čiču. U tijeku je i upis u registar proračunskih korisnika i nakon toga će se sve skupa upisati u e-maticu i Registar ustanova u odgoju i obrazovanju, koje vodi spomenuto resorno Ministarstvo. Dobivanjem ovog Rješenja o početku radova OŠ steći će se uvjeti za otvaranje žiro računa i dobivanje poslovne kartice u samoj FINI, čime su se stekli svi preduvjeti da osnovna škola započne djelovati kao samostalna škola na području Grada Velike Gorice, s dvije područne škole u nama susjednoj općini Orle. Ovim putem, također želim istaknuti kvalitetan rad i trud našeg pročelnika Kreše Ačkara, zajedno sa svim suradnicima u Gradu Velikoj Gorici, koji su si dali puno truda i koji su sve napravili da ubrzamo taj proces i da dođemo do finalizacije. To je sada u tijeku i mislim, imamo povratnu informaciju sa terena, od roditelja i naše djece koja pohađaju osnovnu školu, ali i novu školsku športsku dvoranu koja je u pogonu, praktički kroz cijeli dan do dugo u noć i da su izuzetno zadovoljni i da je ta škola napravljena po najvišim obrazovnim standardima u RH. Što se drugog pitanja tiče, mislim uvažena vijećnice da smo vam na to pitanje pokušali i prošli puta odgovoriti. Tražili smo od naših službi da vidimo gdje je stalo, jer je vaše pitanje opravdano, ali moram istaknuti da u Programu gradnje objekata i uređenja komunalne infrastrukture u ovoj 2016. godini predviđena je izrada projektne dokumentacije za Posavsku ulicu od kapelice u Čiču do skretanja za Podotočje u Jagodno i to je duljina negdje oko 500tinjak metara. U sklopu čega će biti projektirana pješačko biciklistička staza koja bi ta dva naselja kvalitetno povezala i kako bi djeca i građani s toga područja mogli neometano doći do škole i do svojih objekata i kuća što je trenutno dosta teško i usudim se reći i opasno. Da bi se moglo započeti projektiranje potrebno je postojeće stanje cesta upisati putem geodetskog elaborata u katastar i zemljišne knjige, a za očekivati je da će sam upis biti riješen negdje u ljeto ove godine, a stoga bi radovi na toj rekonstrukciji prometnice i izgradnja pješačko biciklističke staze mogla se financijski isplanirati u godini koja je pred nama, a to je 2017. godina.“

Stjepan Kosić: „Imam dva pitanja za zamjenika gradonačelnika, gospodina Ervina Kolarca. Uspješno se provodi projekt Let's go out, dakle projekt sigurnog izlaska za učenike osnovnih i srednjih škola Grada Velike Gorice. Zanima me kako će se dalje nastaviti taj projekt? Drugo pitanje je vezano za Program za mlade za razdoblje 2016.-2018. Tamo se ističe mjera osnivanja Velikogoričkog kluba mladih pa me zanima u kojoj fazi je provođenje te mjere?“

Ervin Kolarec: „U našem proračunu za 2016. smo osigurali sredstva za Klub mladih. Osigurano je 100.000,00 kn. u kontaktu smo s POU s kojim krećemo u suradnji vezano uz prostor za Gorički klub mladih, a to bi se odvijalo i dobili bi prostor u kulturnom centru Galženica, međutim prostor je dosta derutan, na katu je i treba se potpuno urediti, ali mislim da bi to za naše mlade bio jedan adekvatan i kvalitetan prostor s obzirom da je on u centru Grada, bio bi dostupan u principu svima. Dalje, u svemu sudjeluje projektni tim Mladi u fokusu i naše Povjerenstvo za mlade, tako da želimo razvijati raznovrsne programe za mlade na području Grada i također izabrati ćemo, nakon što sredimo prostor, i voditelja kluba za mlade koji će koordinirati samim radom i koji će onda biti na usluzi udrugama mladih i onih koji obogaćuju društveni život mladih, a to će biti na jednom mjestu gdje će oni moći dati svoje prijedloge, svoje sugestije, kako bi jednostavno unaprijedili taj život za mlade Grada Velike Gorice. Što se drugog pitanja tiče, također o mladima, tj. o našim najmlađima, a to je, pokrenuli smo jedan pilot projekt Let's go out party, on je uspješno proveden u suradnji s gradom, sa našim osnovnim školama, srednjim školama, te policijskom postajom Grada Velike Gorice i samim Klubom 100. Prvi Let's go party održan je 20. 2., dakle prošli mjesec, u vremenu od 19 do 22 sata, te je okupio više od 500tinjak naših najmlađih sugrađana koji su se lijepo i dobro zabavili, bez alkohola, energetskih pića i pušenja. Party profesionalno vodi voditeljica sa Hrvatske radio televizije, Martina Valiđić i uz jedan edukativni program koji je osmislio Upravni odjel imamo jedan dobar sadržaj za naše najmlađe sugrađane. Slijedeći Party je na rasporedu već ove subote 19.3., na kojem će uz DJ, nastupiti učenici Umjetničke škole Franje Lučića, održati će se i karaoke party i prema prijedlogu, tu smo osluškivali naše najmlađe sugrađane, na prijedlog Dječjeg Gradskog vijeća, djeca će si sama moći puštati i glazbu i na taj način će oni moći upotpuniti svoje slobodno vrijeme, a ovo je sve u suradnji i sa školama i sa roditeljima koji daju određenu suglasnost i osluškivali smo njihove potrebe i oni su našem gradonačelniku na posljednjem Dječjem Gradskom vijeću uputili pitanje da li ovako jedan vid zabave postoji za najmlađe sugrađane i jednostavno smo im izišli u susret i to se za sada pokazalo vrlo uspješno i vjerujem da svi ovi čimbenici koji vode brigu o ovome da će i dalje naši najmlađi sugrađani uz pratnju svojih roditelja i odgovornih osoba, kao što je policija i škole, biti na usluzi i da će paziti na javni red i mir kako bi sve prošlo u najboljem redu, kao što je to bilo na prvom Party-u. i ova inicijativa pokazuje kako naši ljudi u Gradu, predstavnici lokalne vlasti, u svojim programima komuniciraju sa korisnicima, posebno sa djecom i našim mladima na području Grada Velike Gorice.

Tajana Amšel Zelenika: „Imam jedno pitanje za jednog od zamjenika gradonačelnika i jedan prijedlog. Pitanje se odnosi na asfaltiranje nasipa na području između Zablatja i Sopi Bukevske. Naime, već je više godina prošlo kada se asfaltiralo područje nasipa Strmca i Zablatja, odavno je asfaltirano područje iz smjera Orla do Sopi, a ostao je taj jedan mali komad nasipa, po mojoj procijeni možda kilometar, kilometar i pol, koji je u vrlo lošem stanju, to je rupa na rupi, naravno potpomognuto onom poplavom koja je bila, pa me zanima da li postoj neki način da se iznađu sredstva, to nije cesta koja je uređena niti s pločnicima, niti s biciklističkim stazama, nego pukim asfaltom. Eto zanima me da li postoji mogućnost da se to u neko dogledno vrijeme asfaltira. Drugo, to je moj prijedlog, na koji su me potakli ljudi koji žive na području Velike Kosnice. Svi znamo da je tamo Omladinsko naselje, da tamo žive beskućnici i da je to pod patronatom Grada Zagreba. Međutim, to područje Omladinskog naselja ima uz onu kuću u kojoj ljudi žive i jednu kuću koja je privedena svrsi, jer se uzgaja nekakva perad, ima više čvrstih objekata koji su u vrlo ruševnom stanju i koji prijete da će se svaki tren srušiti. U pojedinim objektima, imam i slike u mobitelu, je smetlište, to je izvor svih mogućih glodavaca i zaraze. Imamo informaciju da se po noći u nekima od tih objekata skuplja i tzv. naša zlatna mladež, pa da ima i droge i alkohola i svega ostaloga, a osim toga područje je izrazito zapušteno, a ta zapuštenost je zapravo sakrila i jedno vrlo lijepo nogometno igralište koje se nalazi u sklopu tog Omladinskog naselja, pa smatramo da bi se, obzirom da se najavljuje sastanak dvaju gradonačelnika, znači gradonačelnika Grada Zagreba i našeg Barišića, da bi se ovakav jedan prijedlog mogao staviti na dnevni red sastanka kako bi se riješilo to zajedničko pitanje, s obzirom da se radi o našem teritoriju, a njihovom patronatu. Eto, toliko.“

Ervin Kolarec: „Najprije odgovor na prvo pitanje, a to je ovaj nasip od Zablatja do Sopi Bukevske, tu ste u pravu, tamo također prolazim, posebno tijekom ljetnih mjeseci i znamo da je tamo šodrani put i da nema asfalta, pa naš je prijedlog da jednostavno treba ispitati i dobiti kvalitetnu informaciju da li je ta cesta u potpunom vlasništvu Grada, tj. da li su imovinsko pravni odnosi u tom dijelu riješeni. Ukoliko jesu, i sami ste istaknuli, s čime se slažem, da to nisu prevelika sredstva za presvući tu cestu od 800tinjak metara sa asfaltom, da se onda napravi i troškovnik i sukladno tom troškovniku da se iznađu sredstva da se pokuša izaći ljudima u susret da im se omogući da dobiju asfalt ispred svojih kuća. Svi ćete se sa mnom složiti da u 21. stoljeću, ako čemu trebamo težiti, posebno ruralnom dijelu, a da našim sugrađanima omogućimo normalan život, a to je prvenstveno da imamo kvalitetne i dobre ceste, nogostupe, biciklističke staze itd., mislim da je to minimum što za taj dio našega Grada možemo napraviti ukoliko su stečeni svi preduvjeti po ovom pitanju. Što se tiče drugog pitanja, svi dobro znamo da imamo suradnju s Gradom Zagrebom, obzirom da smo praktički prvi Grad do Grada Zagreba, da naših puno sugrađana radi u Zagrebu. Čitali smo iz lokalnih medija da gotovo svakodnevno 14 000 naših sugrađana putuje u Zagreb na posao i s posla, znači suradnja već u tom dijelu postoji i zato vjerojatno Grad Velika Gorica ima najmanju stopu nezaposlenosti, zbog toga što smo blizu Grad Zagreba. Imamo također višegodišnji ugovor sa ZET-om po pitanju javnog prijevoza i imamo sporazum o sufinanciranju programa predškolskog odgoja od 2012. godine, dakle suradnja sa vrtićima i naravno VG Vodoopskrba i isporuka, pitao sam našeg pročelnika, koliko je to na razini godine, to je oko 6 milijuna kubika vode godišnje koje od nas otkupljuje Grad Zagreb. To je suradnja koja je trajala, međutim, potpuno se s vama slažem da imamo određenih prijedloga i zato vapimo za ovim sastankom između našeg gradonačelnika i gradonačelnika Grada Zagreba, gospodina Bandića i sastanak je već bio i dogovoren, nažalost prvi puta zbog bolesti gradonačelnika Zagreba, a sada, nažalost i zbog bolesti našeg gradonačelnika, taj sastanak još nije održan, ali sigurno će u skorije vrijeme biti održan, jer je svima nama u interesu da imamo kvalitetnu i dobru suradnju i da ju, ako možemo, a vjerujem da možemo, jer s obje strane postoji velika volja, da ona bude i puno bolja, i mi smo si već notirali što bi naše građane zanimalo, i gdje bi bez ikakvih problema mogli dogovoriti suradnju. To je jednotarifna unija u gradskom i prigradskom javnom prijevozu, izgradnja tramvajske pruge do Zračne luke, odnosno do Velike Gorice, gradnja nove crkve u Velikoj Mlaki, preseljenje ZET-ove garaže iz centra našega Grada, gradnja mrtvačnice u Dubrancu i ovo što ste spomenuli, svakako to Omladinsko naselje u našem Mjesnom odboru Kosnica koje vapi za rekonstrukcijom i za uređenjem. Mislim da se sadržaj tamo može i unaprijediti da bude na usluzi i građanima Velike Gorice i građanima Zagreba, tako da vjerujem da ćemo na tom afirmativnom sastanku, koji ćemo održati sa našim i zagrebačkim službama, da ćemo veliki dio ovoga što sam spomenuo uspjeti i riješiti na dobrobit i građana Velike Gorice, ali i samog Grada Zagreba s kojim imamo suradnju i vjerujem da će ona u budućnosti biti i još bolja, jer sam neki dan u medijima čitao da je suradnja između Zaprešića i Zagreba izuzetno dobra i da sve probleme koje su imali da su uspjeli porješavat, tako mislim da će biti i u našem Gradu.“

Domagoj Oštrić: „Imam dva pitanja, budući da gradonačelnika nema, uputit ću pitanje gradonačelniku u ured gradonačelnika i oni će mi moći dostaviti tražene podatke. Prvo pitanje, zanima me politika zapošljavanja Grada Velike Gorice u posljednjih 6 mjeseci. Pod time smatram da mi se dostave svi pokrenuti postupci zapošljavanja, natječajna dokumentacija, tražena radna mjesta, ostvarena zapošljavanja, i uvjeti koji, pri tome ne mislim samo na zgradu Gradske uprave, nego kompletno na sve gradske ustanove. Drugo pitanje se odnosi na Odluku, koju smo donijeli na 12. sjednici 25.3.2015. o prodaji stanova u vlasništvu Grada Velike Gorice. Citiram: „iskazan je interes Grada za kupovinom istih, a Grad Velika Gorica ocjenjuje da nije u interesu Grada njihovo zadržavanje u vlasništvu, već ostvarivanje prihoda od prodaje, te da je potrebno donijeti Odluku, itd.“ Grad ima u vlasništvu 154 stana. U postupku nakon donošenja Odluke, iskazan je interes 61 zaštićenog najmoprimca, odnosno najmoprimca, a samo tri osobe su iskazale na koncu ozbiljnu želju za kupnju stana. Jedina tri stana koja su prodana su prodana ne po ovoj Odluci, nego po Zakonu o pravima Hrvatskih branitelja iz Domovinskog rata. S obzirom na ovu namjeru i interes koju je Grad iskazao donošenjem ove Odluke, mene zanima da li je taj cilj postignut i da li imamo ozbiljnu namjeru revidirati tu Odluku s obzirom da nije postigla željeni učinak?“

Sanda Kulić Makar: „Što se tiče i prvog i drugog pitanja mi ćemo vam dostaviti odgovore pisanim putem. Dakle, što se tiče prvog, cjelokupnu dokumentaciju oko politike zapošljavanja u posljednjih 6 mjeseci, a što se tiče drugog pitanja, kao što ste i sami rekli do kraja protekle godine prodana su tri stana u vlasništvu Grada Velike Gorice. Interes, odnosno namjera otkupa stana je bio doista velik, dobili smo puno pisama namjere od naših sugrađana koji žive u stanovima koji su u vlasništvu Grada, no međutim postupak otkupa još nije realiziran za preostale stanove. Radi se na tome, procijene su u tijeku, tako da se nadamo da će taj postupak otkupa ići i dalje, a vezano uz nekakvu moguću reviziju Odluke, ja ću se konzultirati s našim odsjekom imovine i naravno gradonačelnikom pa ćemo se na to očitovati u pisanom obliku. “

Domagoj Oštrić: „Zahvaljujem na ovom usmenom dijelu odgovora, naravno kao što ste rekli, ja bi molio pisani odgovor i svakako pozivam sve prisute i neprisutne medije da mi se obrate ukoliko žele nekakvu dodatnu dokumentaciju vezano uz upravljanje imovinom Grada.“

Ivan Nikola Leder: „Iskoristio bih priliku da postavim dva pitanja. Prvo pitanje potaknula je grupa naših sugrađana koji su pristupili prema meni s pitanjem, a radi se o ljudima koji žive u donjem dijelu Šenoine ulice, u onom slijepom dijelu poslije igrališta. Naime, istaknuli su da je taj dio ulice u vrlo derutnom stanju. Vrlo često se zadržava voda nakon bilo kakvih oborina. Nije uređen odvod oborinskih voda, a i nakon izgradnje istočne obilaznice, navodno je vrlo loše i zapušteno, odnosno ne održavan, odvodni kanal koji je iza obilaznice. Moje pitanje je da li postoji plan restrukturiranja tog dijela ulice, izgradnje nekakvog nogostupa, napominjem da je tu i naše igralište u Šenoinoj, gdje imamo najveću koncentraciju naših najmlađih sugrađana, a promet je sve intenzivniji obzirom na zatvaranje Zagrebačke ulice. Drugo pitanje odnosi se na radove koje vidimo na Goričanki. Zanima me u kojem tempu to ide? Što je do sada sve napravljeno i da li imamo nekakvo predviđanje kada bi ti radovi bili gotovi?“

Ervin Kolarec: „Što se tiče prvog pitanja, Šenoine ulice, s obzirom da je to i moj kvart i tamo blizu živim, tako da sam i ja dobio peticiju naših sugrađana iz te ulice i ona je potpuno opravdana, posebno kada padaju velike kiše, zaista na sredini ulice bez čizama ne možete doći do stanova i svojih kuća. Već sam nekoliko puta apelirao, poduzeli smo kao Grad određene korake sa opojnim bunarima, međutim to se nije pokazalo kao preuspješno, tako da mislim da moramo o tome ozbiljno razmisliti i taj dio ulice, to je točno sredina ulice, gdje je stvarno užas jedan, i ljudi iz toga kvarta, obzirom da ih podosta znam, šalju mi i slike da pokažu kako im je teško doći do svojih kuća kada padaju velike kiše. Jedan dio projektne dokumentacije je gotov, drugi dio se radi, međutim tu imamo dosta veliki problem sa imovinsko pravnim odnosima. Vjerujem da se to nekako može riješiti, ne može, nego trebalo riješiti, jer ljudi žive praktički u centru gada, a ulica im je takva kakva je. Poduzet ćemo sve. Moj će prijedlog biti da putem našeg odjela za komunalne djelatnosti da primimo sugrađane s toga područja, da im jednostavno objasnimo, jer nismo još došli pred njih, da im objasnimo u kojem vremenu mogu očekivati da se taj problem riješi, a interventno možemo to opet riješiti kroz neke upojne bunare, da jednostavno ta kiša ne ostaje ležati na sredini ulice kada su vremenske neprilike. Dati ćemo si truda, naći se sa ljudima i objasniti im, sigurno će shvatiti u čemu je problem i u konačnici tražiti će od nas rješenje da taj objektivan i realan problem nekako u skorije vrijeme riješimo. Drugo pitanje, ako sam dobro shvatio, to je izgradnja našeg komunalnog centra VG Goričanka, tu bi samo kratko rekao da svi radovi su u tijeku. Rok za njihov završetak je 15.4.2016. godine kako bi se omogućilo izvođenje završnih radova, kao što su glazure i ostali radovi. Početak izvođenja glazura planira se krajem ovog tjedna, te se vodi računa o sušenju istih kako bi mogli započeti ostali radovi. Mi nekako imamo rok, i ono što je gradonačelnik već nekoliko puta rekao, da bi useljenje svih naših komunalnih društava mogao zaživjeti, tako ću reći, u šestom mjesecu i na taj način rješavamo se jednog velikog balasta, a to je da su naša trgovačka komunalna društva u najmu, taj najam ćemo sada štedjeti i ulagati i otplaćivati kredit, da tako kažem, svoj na svome prostoru i kada se kredit otplati to će biti naš komunalni centar koji je doista i pristupačan i koji je praktički blizu centra Grada Velike Gorice i mislim da je to kvalitetno rješenje da sva komunalna društva budu pod jednim krovom, a mislim da će ovako to biti i puno bolje našim sugrađanima na usluzi po pitanju plaćanja računa, ali i po pitanju problematike koju budu imali, jer će tamo biti sve na jednom mjestu i moći će dobiti kvalitetnu informaciju.“

Ivan Nikola Leder: „Hvala lijepo, ali ja bih svejedno molio za ovaj prvi dio pitanja, vezano za Šenoinu ulicu, ako je moguće pisanim putem da mi se dostavi što je do sada urađeno i kakav je daljnji tempo i koji su daljnji planovi za daljnje uređenje. Hvala.“

Darko Bekić: „Imam dva kratka pitanja za zamjenika gradonačelnika gospodina Ervina Kolarca. Prvo pitanje je vezano za ŠRC Kurilovec, koja je faza trenutno i koji su radovi do sada izvršeni i kada se očekuje nekakav konačni završetak tih radova? Drugo pitanje je vezano za energetsku obnovu koja je dosta intenzivno prisutna u našem Gradu, dosta se zgrada sada obnavlja, pa zapravo je pitanje tko provodi tu energetsku obnovu, tko je financira i u krajnjem slučaju što će ona donijeti našim sugrađanima, s obzirom na negativna iskustva koja smo imali sa razdjelnicima, a oni su isto vezani uz nekakvu ukupnu energetsku učinkovitost, pa da li će ova energetska obnova donijeti nešto više našim sugrađanima, odnosno stambenim zgradama. Hvala.“

Ervin Kolarec: „Što se umjetne trave na ŠRC Kurilovec tiče u tijeku su i pred završetkom pripremni radovi. Ovaj završni sloj same umjetne trave, znate svi da će tamo ići 3600 kvadrata, sa rasvjetom, sa ogradom i sa svim. Vjerujemo da će svi radovi biti gotovi, čak mislim i puno prije od same, jedne od najznačajnijih sportskih manifestacija u Gradu, to je Alpas kup, tako da još imamo mjesec, mjesec i pol, kada očekujemo da bi to moglo biti završeno. Uglavnom radovi idu po planu i biti će, u onim rokovima kako smo si i zacrtali, gotovi. Što se drugog pitanja tiče, svjedoci ste da je nedavno, vidite skele po nekim zgradama u Gradu s kojima upravlja GSG, tu treba reći da je energetska obnova ključna, ključan je korak kako, govorimo ne samo o uštedama našim građanima i kontroliranoj štednji same energije, već i o zaštiti i očuvanju samih zgrada. Već dugo vremena priprema se dokumentacija, rade se studije izvedivosti za pojedinačne zgrade, te Gradsko stambeno aplicira zgrade kojima upravlja na različite fondove, a sve u cilju da svojim sustanarima i našim sugrađanima koji žive u zgradama omogućimo dobre i kvalitetne i bolje uvjete za život, naravno sve to ide u koordinaciji sa samim predstavnicima zgrada koji onda tu informaciju i koji onda surađuju sa svima koji imaju svoje stanove na području Grada. GSG Velika Gorica je u protekle dvije godine, od kako postoji program poticaja za projektnu dokumentaciju, ostvarilo subvenciju od preko 500.000,00 kn za ukupno 15 projekata koji očekuju svjetlo dana u roku od dvije godine, dakle kroz 2016 i 2017. Zato smo ponosni što možemo potvrditi da samo ovih dana krenuli konačno s energetskom obnovom višestmbenih zgrada. Prva zgrada je Zagrebačka i Svačičeva ulica u našem Gradu, to je investicija vrijedna preko 7 milijuna kuna za koju smo osigurali subvenciju u iznosu od 2,4 mil. kn., a radi se o projektima koje sufinancira resorno Ministarstvo, tj. preciznije rečeno Fond za zaštitu okoliša i energetske učinkovitosti u iznosu od 40%, a do maksimalnog iznosa od 1,4 mil. kn. treba napomenuti, s ovim radovima na energetskoj obnovi u GSG Velika Gorica započele su i pripreme još jedne značajne investicije, naime riječ je o 5 milijuna kuna za energetsku obnovu dvije dodatne zgrade u Ulici Slavka Kolara 41-43B kod vrtića Ciciban i Slavka Kolara 45-47B za koje subvencija Fonda već osigurana, a trebali bi sami radovi krenuti kroz nekoliko dana.“

Jurica Mihalj: „Imam također dva pitanja. Prvo pitanje je za zamjenika Ervina Kolarca, a vezano uz Zajednicu sportskih udruga. Znamo da je bila Skupština Zajednice, te da je vršena preraspodjela, pa molim da nas izvijestite o tome kako je to proteklo. Drugo pitanje je vezano uz Veliku Mlaku i radi se o jednoj od graba koje su zatrpane u Velikoj Mlaki. Ona se nalazi preko puta Kapelice sv. Barbare kojom se toliko dičimo i koja služi kao jedna turistička atrakcija ovog našeg kraja. Ta graba je već neko vrijeme puna vode koja nikako od tamo da istekne ili da se osuši. Naravno da ne može kad je ovakvo vrijeme, ali čak i za toplijeg vremena voda od tamo ne odlazi. Radi se o kvadraturi od negdje 10 kvadrata i mogu reći da vrlo nagrđuje cijeli taj dio oko naše Kapelice. Želio bih da me se pisano izvijesti što će se po tome pitanju napraviti i što je napravljeno.“

Ervin Kolarec: „Što se prvog pitanja tiče, a to je raspodjela sredstava putem našeg proračunskog korisnika Zajednice sportskih udruga. Prošli tjedan je održana sama Skupština. Sportaši su po jasnim kriterijima, a to se ticalo 7 milijuna kn, koje ste vi izglasali na ovom Gradskom vijeću, raspodijelili po svim granama sporta. Naravno da smo vidjeli da ne bi škodilo da je bilo i malo više novaca, treba iskreno reći. Međutim, sportaši su sa time zadovoljni, nije bilo nikakvih prijepora, nego shvaćaju situaciju i jednostavno smo im rekli da na nas i u budućnosti mogu računati, kao što smo svih ovih godina radili na poboljšanju infrastrukture i nastojali svake godine izdvojiti veća financijska sredstva za naše sportske udruge. Kada se preduvjeti stvore sigurno da ih nećemo i u budućnosti zaboraviti da im damo kroz financijska sredstva jedan dodatni poticaj da na ovaj način prezentiraju i rade za sport u Gradu Velikoj Gorici. Što se drugog pitanja tiče, mislim da je vijećnik to i zatražio, predlažem da naš upravni odjel izvidi situaciju, da ode na lice mjesta da proba to sanirati, ali mislim da bi bilo dobro da dobijete sam odgovor u pisanom obliku i da možete onda i građane s toga područja izvjestiti.“

Mirko Berković: „Imam dva pitanja za našeg dogradonačelnika, prvo pitanje se odnosi na kuriju Alapić u Vukovini, što se poduzima oko njezine obnove, a drugo pitanje odnosi se na parkirni prostor ispred našeg društvenog doma u Kučama. Naime, ove godine se obilježava 120. godišnjica DVD-a, doći će gosti iz Županije pa i šire, pa bi molio da li bi se moglo nešto asfaltirati, odnosno taj parking urediti? Hvala.“

Ervin Kolarec: „Prvo ću odgovoriti a ovo drugo pitanje, vezano uz ovaj plato ispred velikog društvenog doma, tj. vatrogasnog doma u našem MO Kuče. To je jedno od 6 društava koji ove godine slave preko 100 godina, preciznije rečeno 120 godina vaše društvo, neke korake smo već poduzeli, kao što znate i kao što ste vidjeli, a to je da smo skoro 90% riješili PVC stolariju, preostaje još jedno tri, četiri prozora, plus ulazna vrata, a to će se isto ubrzo riješiti. Imamo nekakve planove, dokumentacija je gotova, vezano za spremište za vatrogasce iznad garaže, ako se ne varam i ono što mene posebno bode u oči je dječje igralište koje je staro i više apsolutno nije u funkciji da bi se djeca tamo mogla igrati, jer jednostavno bi moglo doći do ozljeda. Znamo i imamo raspoređene novce i vjerujem da ćemo ovo proljeće uspjeti nekoliko tih sprava promijeniti i koje bi onda bile adekvatne za naše najmlađe sugrađane da se neometano i sigurno mogu igrati na dječjem igralištu. Sigurno da možemo, jer to ne vapi da bude cijela rekonstrukcija toga platoa ispred doma, mislim da možemo zakrpati ono što možemo i mislim da možemo lijepo prirediti i urediti ne samo za tu obljetnicu, nego je tamo to i nekakav centar mjesta pa da to bude adekvatno sređeno. To je odgovor na drugo pitanje. Što se tiče prvog pitanja, to je kurija Alapić koja se nalazi u Vukovini i naravno da je to naše kulturno dobro i od lokalnog i nacionalnog značaja, zaštićeno rješenjem Ministarstva kulture, te se nalazi u Registru kulturnih dobara RH. Kurija je jedan od najstarijih i povijesno najzanimljivijih drvenih stambenih objekata koji kroz svoje vlasnike sudjeluje ne samo u oblikovanju povijesti Turopolja, već i Hrvatske. Obnova kulturnih dobra, bez obzira na vlasništvo, dio je lokalnih nacionalnih kulturnih i turističkih strategija i naravno da ulaganje u kulturna dobra definirani su kao javni interes i to treba kao takvo i tretirati. Na inicijativu samog vlasnika, dakle našeg akademskog kipara Mladena Mikulina i Drage Mikulina sastavljen je potpisan sporazum o načinu i uvjetima obnove i korištenja, održavanja i javnog prezentiranja same kurije Alapić u Vukovini, to bi nešto slično bilo, kao što već imamo uspješan model, a to je u Donjoj Lomnici naša kurija Modić Bedeković. Sporazum je sadržajno vrlo sličan sporazumu o načinu i korištenju i javne prezentacije kao što sam već spomenuo u Donjoj Lomnici, a koji je rezultirao uspješnom obnovom te same kurije u Donjoj Lomnici. Sporazum je potpisan na 20 godina, a u slučaju prodaje vlasnici su dužni vratiti sva uložena sredstva u gradski proračun. Mislim da na ovaj način stvaramo još jednu dodatnu vrijednost da prezentiramo naše Turopolje kada nam stranci dolaze, a kulturno dobro je uvijek lijepo za pokazati, pa mislim da je ovo hvale vrijedna inicijativa.“

Vladimir Pavišić: „Imam jedno pitanje, a imam i jedan prijedlog, odnosno inicijativu. Zračna luka je konačno dobila ime po prvom hrvatskom predsjedniku dr. Franji Tuđmanu. Bilo je na jednoj od sjednica Vijeća, pitao sam već nekoliko puta, sada bi svakako morali vratiti onaj grb koji je bio uz cestu prema Zagrebu. Ako toga nema, opet ne budu znali stranci u koju to državu dolaze. To je međunarodna zračna luka, ali mora se znati da dolaze na hrvatsko tlo. To je po meni bitno. Nekome možda nije, ali meni su nacionalna obilježja jako bitna i to je dio našega identiteta. Onima kojima se to ne sviđa, oni mogu neka druga obilježja, negdje drugdje tražiti, izvan ove države. Drugo, vidim slučaj dolaska pred spomenik našim braniteljima, vidite, to je dokaz da ljudi ne znaju za koju državu su se ti branitelji borili. Tamo nema niti grba, niti barjaka, jedino jarbol. Prema tome gospodin Mikulin, navodno, koči, autor tog spomenika, pa mi je sada jako žao što gospodin Salaj nije dobio natječaj umjesto njega, kada smo donosili odluku o gradnji toga obilježja palim braniteljima. Drugo pitanje, koje nema veze s time, ali nešto se govori da je Velkomova zgrada u Kovačićevoj pripala Državnom uredu za upravljanje državnom imovinom i postoje neke indicije, da li je to istina ili nije, da bi tu trebao doći sud. Da bi se to renoviralo i da bi tu bila sudska zgrada, ne znam točno kojega da li županijskog ili nekog drugog. Po meni bi trebali mi kao vijećnici zauzeti stav da ta zgrada, ona je idealna, za starački dom. Otraga je prekrasan prostor gdje se može urediti zelenilo, prekrasni park. Ono je smišljeno, a sama zgrada kao zgrada ima prostorije, kancelarije, koje bi se mogle namijeniti toj funkciji. Naprijed je parkiralište i u centru Grada je. Prema tome, mislim da bi Grad trebao tu tražiti od državnog ureda da se to dodjeli Gradu. To je idealno mjesto za starački dom, a za Županijski sud, ne znam zbog čega ona zgrada stara opčina, tamo je Muzej, tamo će biti Centar za posjetitelje napravljen, sudstvo je tamo, tamo je centar, ono neka se da Županijskom sudu da si urede tu zgradu. Po meni, mislim da bi to bilo dobro za Grad.“

Ervin Kolarec: „Na prvo pitanje, a to je vezano uz Međunarodnu zračnu luku Zagreb prije dva tjedna novi ministar gospodin Butković, Grad Zagreb kao 35% vlasnik, Grad Velika Gorica 5% i Zagrebačka županija 5%, plus država 55%, to je ukupno 100% vlasništva, svi smo bili pozvani na jedan sastanak i obilazak zračne luke da vidimo u kojoj je to sve skupa fazi i treba reći da je građevinski dio skoro gotov, to zaista impresivno izgleda, a trenutno se uređuje oprema. Na gradnji je angažirano gotovo 1000 ljudi, na zgradi i na stajanki, trenutno se intenzivno radi na izgradnji spojne ceste koja spaja zračnu luku i državnu cestu D30 u koju investiraju Hrvatske ceste. Očekuje se završetak radova na terminalu do kraja 2016. godine, mislim da je Ministru prezentirano negdje oko 15. 12. otvorenje terminala, te nakon toga ishođenje svih dozvola i planirano je da će prvi putnici tamo sletjeti iduće godine oko ožujka-travnja. Znate i sami da je investicija, u izgradnju novog terminala i zračne luke, vrijedna preko 330 mil eura, u novi putnički terminal koji je smješten na 65000 četvornih metara i trebali bi se pozitivno odraziti, po meni, i na gospodarstvo i na razvoj našega Grada, obzirom da je sjedište i dalje na području Grada Velike Gorice i mi možemo iz toga razloga biti sretni što brojni naši sugrađani tamo rade, a vjerujem da će proširenjem kapaciteta se uspjeti još dosta naših sugrađana tamo zaposliti. Kolega Pavišiću, ono što ste rekli da nekakav prvi dodir turista putnika, ljudi koji dolaze u Hrvatsku je hrvatski grb. Slažem se s vama da je to doista lijepo i tu inicijativu treba predložiti, imamo jedno Povjerenstvo oformljeno za uređenje Grada velike Gorice i oni trebaju o tome raspraviti i urediti taj prilaz i taj prvi dodir s našom zračnom lukom kako to dolikuje i kako bi to bilo svima lijepo kada slijeću u našu zemlju. Što se drugog pitanja tiče, molio bih pročelnicu samo da kratko izvjesti o ovoj inicijativi, prijedlogu…“

Predsjednik: „O statusu tog objekta, ako imamo informaciju da je ovo što je uvaženi vijećnik pitao, taj objekat sa zemljištem promijenio vlasnika, ili je još uvijek ovaj stari, pa onda u skladu s time i da li postoje kakve inicijative za njegovu bolju namjenu od one u kojoj je dnas.“

Sanda Kulić Makar: „Vezano uz status objekta odgovoriti ćemo pisanim putem. Vezano uz doista potrebno preseljenje Županijskog suda u Velikoj Goricii Županijskog državnog odvjetništva mogu u tom dijelu odgovoriti u ovom trenutku. Dakle, već otprilike godinu dana vrše se pregovori i dogovori na relaciji Ministarstvo pravosuđa i Grad Velika Gorica koja bi to bila adekvatna lokacija i prihvatljiva lokacija Ministarstvu pravosuđa kao i predsjedniku i sutkinjama i sucima toga suda, razmatrano je nekoliko lokacija, zadnji prijedlog je zgrada do bivše poljoprivredne stanice u blizini zgrade naše gradske uprave koja je bila u vlasništvu gospodina Željka Žužića, no međutim, prešla je u vlasništvo RH, dakle, i gospodinu Ministru se ta situacija učinila zgodnom za rješenje ovog problema, naravno i što se tiče Grada Velike Gorice sa tog aspekta je to također prihvatljivo rješenje. Dakle, u tom smjeru se vrše daljnji pregovori. Trebat će izdvojiti određena sredstva kako bi se to moglo privesti svrsi i onda riješiti to potrebno pitanje.“

Željko Tominčić: „Imam jedno pitanje. Svjedoci smo izgradnje nove Zračne luke i ona je pred dovršetkom. Predviđa se puno veći promet u zračnoj luci, a temeljem toga mislim da i onečišćenje bude veće. Da li se razmišlja o dodatnoj studiji utjecaja na okoliš, a u sklopu toga, s obzirom da će biti i veći promet i o renti za stanovništvo koje se nalazi, a većinom su to domaćinstva na koridoru piste i oko koridora? Hvala.“

Predsjednik: „Odgovor ćete dobiti u pisanom obliku.“

Tonći Luketa: „Imam dva pitanja i molim odgovor na oba pitanja u pisanom obliku. Prvo se odnosi na Ulicu kneza Porina, gdje idemo korak naprijed, dva nazad. Vlasnici spornih parcela su uputili dopis gdje oni traže da se ne izvode nikakvi radovi, molim kako dalje, Grad neka zauzme stav, s obzirom da mi u Gradskoj četvrti smo rekli, da ikako je moguće, da nikakvo zaustavljanje radova ne ide. Drugo pitanje odnosi se na izgradnju rotora, dvosmjerni promet. Koordinacija triju Gradskih četvrti traži razgovor kod gradonačelnika gdje bi mu iznijeli svoje stavove. S time da kao gradski vijećnik tražim da mi se dostavi cjelokupna dokumentacija, građevinska, utjecaj na okoliš i to sve kako bi se mogli pripremiti tom razgovoru. Molio bih da to bude što prije. Mogu i doći po to ako treba.“

Ervin Kolarec: „Kako bi uvaženom vijećniku mogli dati sve pravovaljane i kvalitetne informacije, slažem se da onda u pisanom obliku dobijete odgovor na svoja pitanja.“

Darko Stanilović: „Postavio bih dva pitanja lokalne naravi. Već smo imali prilike čuti, s obzirom da je puno padalina, puno kiše, puno problema s vodom na kolniku. Mi u Lukavcu isto imamo jednu takvu prometnicu. Uz to što je sva puna rupa, jednostavno začepljeni su odvodni prelazi koje ljudi imaju, mostove, za ulaske u dvorišta i za ove velike kiše imali smo trista čuda, uspjelo se nekako riješiti, jer je bilo 20 cm vode na kolniku i prijetilo je zatvaranje same prometnice. Problem je riješen privremeno tako da je prokopano uz most jednog mještanina koji živi u Njemačkoj, dakle ne prelazi svaki dan tamo pa je voda otekla i nakon nekog vremena se vratila u korito. Dakle, problem je koji traje duže, a i većina naselja ima takvih problema pa me interesira na koji način se to može riješiti. Drugo pitanje postavljam zamjeniku gradonačelnika ili tko se već smatra nadležnim, a radi se o sljedećem; kada je održavana manifestacija Legendfesta u Lukavcu gradu, devastirani su zidovi grafitima, na velikom dijelu Lukavca grada, između ostaloga i u onoj dvorani gdje se održavaju spravišća pa i ostali sadržaji kulturne naravi. Interesira me tko je dozvolio da se to desi i tko će to sanirati s obzirom da je manifestacija Turopoljskog Jurjeva vrlo blizu. Molio bih odgovor na prvo pitanje u pisanom obliku, jer sam imao vrlo velikih neugodnosti sa svojim mještanima i ja i moji vijećnici i da mi možemo pisani odgovor dati građanima na uvid rješenje toga problema. Hvala.“

Ervin Kolarec: „Što se prvog pitanja tiče, a to je voda na kolniku i loše ceste. Inače naš Upravni odjel po prijavi, hajmo to tako reći, mjesnog odbora i vas kao predsjednika mjesnog odbora bi trebao odmah poslati ekipu da utvrdi činjenično stanje i adekvatno tome i reagirati, pa molim vas da se već sutra javite u upravni odjel, gospodinu Željku Prnjaku, oni će izaći na teren, da se vidi. Oprostite, niste rekli o kojoj se ulici radi, pa budete onda to s njime komunicirali. Što se drugog pitanja tiče, taj vaš upi i vašu sugestiju, a vidjeli smo da neke stvari treba popraviti i srediti, to ćemo uputiti ravnateljici Margareti Biškupić i vjerujem da to nisu prevelika sredstva da se taj dio sanira kako bi bio lijepo uređen i zbog ljudi koji tamo dolaze i zbog manifestacije koja nas očekuje, a prije svega 22.4. Jurjevo pa mislim da onda dvorac Lukavac mora biti u potpunosti sređen i pripremljen za sve koji će toga dana posjetiti Lukavec.“

Darko Stanilović: „Hvala. Samo moram gospodinu dogradonačelniku objasniti da sam ja zvao gospodina Prnjka, po nastalim problemima i niste me razumjeli. Radi se o glavnoj ulici, Tratinskoj, koja prolazi kroz čitavo naselje. Znači županijska cesta od Hrašća do Dubranca, koja je u očajnom stanju i problem je riješen na način da je prokopan privremeno za odvod vode, površinski, a kada se čovjek vrati iz Njemačke neće moći uči u svoje dvorište. Lijepo bi molio u pisanom obliku odgovor.“

**Točka 1.**

**a) Izvješće Mandatnog povjerenstva o prestanku mandata i utvrđivanju mandata vijećnika Gradskog vijeća Grada Velike Gorice**

**b) Polaganje prisege**

Predlagatelj je Mandatno povjerenstvo, a izvjestitelj u ime predlagatelja je predsjednik Mandatnog povjerenstva g. Mate Ćorić

Mate Ćorić: „Točka prva; utvrđuje se da temeljem članka 80. st. 1. točka 1. Zakona o lokalnim izborima, dana 29. veljače 2016. godine prestaje mandat vijećniku Leu Liscu kandidatu s liste Socijaldemokratske partije Hrvatske - SDP, Hrvatske narodne stranke - liberalni demokrati – HNS, Hrvatske socijalno - liberalne stranke – HSLS i Hrvatske stranke umirovljenika – HSU., temeljem podnesene ostavke. Točka druga; utvrđuje se da, temeljem odredbe članka 81. stavka 3. Zakona o lokalnim izborima, lista Socijaldemokratske partije Hrvatske - SDP, Hrvatske narodne stranke - liberalni demokrati – HNS, Hrvatske socijalno - liberalne stranke – HSLS i Hrvatske stranke umirovljenika – HSU, predlaže kao zamjenika vijećniku LEU LISCU da dužnost vijećnika u Gradskom vijeću obnaša ALEKSANDAR DRLJAČA kandidat s liste Socijaldemokratske partije Hrvatske - SDP, Hrvatske narodne stranke - liberalni demokrati – HNS, Hrvatske socijalno - liberalne stranke – HSLS i Hrvatske stranke umirovljenika – HSU. Točka treća; Mandatno povjerenstvo daje Gradskom vijeću Grada Velike Gorice ovo Izvješće na znanje.“

Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice

Predsjednik: „Otvaram raspravu. Zaključujem raspravu i konstatiram da je Gradsko vijeće primilo na znanje Izvješće Mandatnog povjerenstva o prestanku mandata i utvrđivanju mandata vijećnika Gradskog vijeća Grada Velike Gorice

Prelazimo na polaganje prisege. Molim gospodina Aleksandra Drljaču da nakon što pročitam tekst prisege ustane i kaže „Prisežem“.

Tomo Vidović: „Prisežem svojom čašću da ću dužnost vijećnika obavljati savjesno i odgovorno i da ću se u svom radu pridržavati Ustava, zakona, Statuta i odluka Grada Velike Gorice, da ću štititi ustavni poredak Republike Hrvatske, te se zauzimati za svekoliki probitak Grada Velike Gorice i Republike Hrvatske“.

Aleksandar Drljača: „Prisežem.“

**Točka 2.**

**Prijedlog Odluke o donošenju Urbanističkog plana uređenja naselja Staro Čiče**

Predlagatelj je gradonačelnik, a izvjestitelj u ime predlagatelja je pročelnik Upravnog odjela za urbanizam i zaštitu okoliša Roman Repač. Molim pročelnika za uvodno obrazloženje.

Roman Repač: „Izrada prostornih planova regulirana je Zakonom o prostornom uređenju, odnosno za prostorne planove čija je izrada započela prije donošenja ovog Zakona , a to se odnosi na Urbanistički plan uređenja naselja Staro Čiče. Postupak donošenja dovršava se sukladno ranijem Zakonu o uređenju i gradnji, kao jedinom važećem propisu. Sukladno zakonu, u razdoblju od 2.7.2012.-31.7.2012. provedena je javna rasprava o prijedlogu Urbanističkog plana uređenja naselja Staro Čiče. Kako se prijedlog Urbanističkog plana naselja Staro Čiče iz prve javne rasprave značajnije promijenio na temelju prihvaćenih primjedbi i prijedloga u javnoj raspravi, kao i na temelju usklađenja sa Planom šireg područja, odnosno II. i III. izmjenama i dopunama Prostornog plana uređenja Grada Velike Gorice koje su u međuvremenu usvojene, stoga je temeljem Zakona o prostornom uređenju bilo potrebno ponoviti javnu raspravu. Ponovna javna rasprava o prijedlogu urbanističkog plana uređenja provedena je u razdoblju od 19.10.2015. do uključivo 17.11.2015. godine. U provedenim javnim raspravama sastavljeno je Izvješće o javnoj raspravi, te je izrađen konačan prijedlog Urbanističkog plana koji je, sukladno Zakonu, dostavljen tijelima određenim posebnim propisima radi davanja mišljenja. Na nacrt konačnog prijedloga urbanističkog plana zaprimljeno je pozitivno mišljenje HAKOM-a, pozitivno mišljenje Državne uprave za zaštitu i spašavanje, pozitivno mišljenje Konzervatorskog odjela u Zagrebu, Ministarstva kulture, uz uvjet da se u nacrtu konačnog prijedloga plana korigira trenutni popis kulturne baštine sukladno popisu koji su priložili u istom mišljenju, što je i učinjeno. Izvan roka zaprimljeno je očitovanje Ministarstva obrane RH, Uprava za materijalne resurse, Služba za nekretnine, graditeljstvo i zaštitu okoliša, kojim se očituju da nemaju primjedbi na nacrt konačnog prijedloga Plana. Kako Uprava vodnoga gospodarstva Ministarstva poljoprivrede nije dostavila svoje mišljenje u zakonskom roku, temeljem članka 94. stavka 2., Zakona o prostornom uređenju i gradnji, smatra se da je mišljenje dano i da nema primjedbi na nacrt konačnog prijedloga Plana uređenja naselja Staro Čiče. Gradonačelnik Grada Velike Gorice utvrdio je konačni prijedlog Urbanističkog plana, a prije upućivanja konačnog prijedloga Plana predstavničkom tijelu na donošenje, nositelj izrade UO za urbanizam i zaštitu okoliša Grada Velike Gorice, dostavio je sudionicima javne rasprave pisanu obavijest o tome, s obrazloženjem i razlozima neprihvaćanja, odnosno djelomično prihvaćanje njihovih prijedloga i primjedbi. Konačni prijedlog Urbanističkog plana uređenja naselja Staro Čiče s prijedlogom Odluke o donošenju Plana, upućuje se Gradskom vijeću Grada Velike Gorice na donošenje. Stručni izrađivač plana je tvrtka Arheo iz Zagreba i predstavnik izrađivača, gospodin Ivan Šulentić sada će održati kratko izlaganje o planu.“

Ivan Šulentić: „Pozdravljam vas u ime tvrtke Arheo, mi smo izrađivači Urbanističkog plana uređenja naselja Staro Čiče. Dakle, površina obuhvata Plana određena je Prostornim planom uređenja Grada Velike Gorice, te iznosi 105,98 hektara. Osnovna programska polazišta odnose se na podjelu građevinskog područja naselja Staro Čiče na nekoliko zasebnih prostornih cjelina. Unutar tih cjelina određene su zone stambene namjene, zone mješovite namjene, zone javne i društvene namjene, zone proizvodne namjene, te za svaku cjelinu određeni su uvjeti gradnje, mjere za zaštitu okoliša, očuvanje kulturnih i prirodnih vrijednosti, te uređenje zelenih, parkovnih i rekreacijskih površina. Osnovna programska polazišta odnose se na određivanje koridora novih prometnica unutar neizgrađenog dijela građevinskog područja prema uvjetima određenim u Prostornom planu uređenja Grada Velike Gorice, te uređenjem pratećih sadržaja. U Urbanističkom planu uređenja naselja Staro Čiče određeni su koridori komunalne i druge infrastrukture, te uvjeti gradnje u naselju Staro Čiče. Vodovodna mreža, kanalizacija, elektroopskrba, uvjeti uređenja za javnu rasvjetu, uvjeti izgradnje trafostanice, telekomunikacijski sustavi i uvjeti gradnje javnih govornica, plinoopskrba, te koridori planirane infrastrukture. Osnovna namjena prostora - razgraničenje namjene površine unutar obuhvata plana prikazuje korištenje namjena površina. Područje obuhvata plana prema načinu gradnje definirano je kao: stambena namjena S, mješovita namjena M, javna i društvena namjena D. onda imamo gospodarsku namjenu proizvodno poslovnu, oznake IK, javne zelene površine, zaštitne zelene površine, športsko-rekreacijsku namjenu R1, te infrastrukturne površine IS. Prometna i ulična mreža, znači okosnicu prometne mreže, unutar obuhvata Urbanističkog plana uređenja naselja Staro Čiče, čini državna cesta D30 Zagreb- Velika Gorica-Sisak, koji se unutar naselja vežu na ostale nekategorizirane površine, ceste, prilazi, kolno pješačke površine i drugi putovi koji trebaju privesti funkciji sustavnim planom rekonstrukcija, a prioritet imaju prometnice koje će u kratkom razdoblju doprinijeti oživljavanju dijelova naselja. Promet u mirovanju, odnosno parkirne površine biti će riješene u okviru građevinskih parcela za svaku posebno, prema odredbama za provođenje ovoga Plana. Prometna ulična mreža postavljena je tako da sve građevinske čestice budu dostupne opskrbnim i servisnim vozilima, osobnim vozilima i pješacima. Za sve javne površine uvjetuje se izvedbe bez urbanističko arhitektonskih barijera. Komunalna infrastrukturna mreža-vodoopskrba. Interna mreža realizira se kroz postojeće planirane cestovne koridore unutar obuhvata plana, a postavlja se kroz pojas cestovnog koridora. Interna planirana mreža nadovezuje se na postojeći vodoopskrbni sustav unutar obuhvata plana. Planirana vodoopskrbna mreža cjevovoda vezana je na predviđenu namjenu zone, odnosno budućim sadržajima i objektima koji će se graditi na pojedinim parcelama. Ovim Planom unutar predmetne zone nije planirana izgradnja takvih objekata ili tehnologija koje bi zahtijevali značajno povećanje količina vode, već se očekuje normalna potrošnja sa minimalnim utroškom vode za potrebe stambenih, javnih i društvenih poslovnih objekata. Protupožarnu zaštitu područja unutar obuhvata Plana riješit postavljanjem hidrantske mreže prema važećem Pravilniku. Odvodnja oborinskih i otpadnih voda- sustav javne odvodnje prikazan je na kartografskom prikazu 2.6., prometne, komunalne i infrastrukturne mreže. Ovim Planom planira se izgradnja sustava za odvodnju otpadnih voda, oborinskih i drugih voda i to tako da se primjenjuje razdjelni sustav kanalizacije. Sustav načina odvodnje otpadnih voda mora biti usklađen sa važećom odlukom odvodnje otpadnih voda. Do izgradnje sustava otpadnih voda dozvoljava se primjena sustava interne odvodnje, tj. vodonepropusnih sabirnih jama. Elektroopskrba- na čitavom području Grada Velike Gorice kako je predviđeno Programom razvoja elektroenergetske mreže planira se prebacivanje 10 kilovoltnog naponskog na 20 kilovoltni, to isključivo kabliranjem unutar građevinskog područja naselja. Distribucija plina-daljnji razvoj distribucije plina na području Grada planira se dogradnjom visokotlačnog plinovoda, redukcijskih stanica i srednje tlačne i niskotlačne mreže, a provoditi će se sukladno razvojnim planovima organizacije nadležne za distribuciju i opskrbu prirodnim plinom. Mjere zaštite prirodnih vrijednosti i posebnosti i kulturno povijesnih ambijentalnih cjelina – prema podacima Ministarstva kulture, Uprava za zaštitu kulturne baštine, konzervatorski odjel u Zagrebu, na području Urbanističkog plana uređenja naselja Staro Čiče postoje zaštićene i evidentirane cjeline i građevine. Prema važećem Zakonu o zaštiti prirode, na području Urbanističkog plana uređenja naselja Staro Čiče postoji vrlo vrijedan dio prirode koji se predlaže zaštiti temeljem posebnog propisa. U kategoriji spomenika parkovne arhitekture nalazi se lipa pored župnog dvora, smjernice i preporuke za očuvanje i zaštitu - u blizini stabla zabranjeni su svi zahvati koji bi ugrozili njezin opstanak. Evidentirana je kulturno povijesna cjelina Vukovina koja obuhvaća dio naselja Staro Čiče. Zoni zaštite povijesnih graditeljskih struktura naselja Staro Čiče određene su s ciljem očuvanja njegovih obilježja, karakteristične slike naselja i prostornog identiteta, te očuvanju njegovih kulturno-povijesnih i graditeljskih vrijednosti. Diferencirani su s obzirom na vrijednosti i stupanj očuvanosti prostornih i graditeljskih struktura te imaju različite režime i modalitete zaštite.“

Pozitivno mišljenje dao je Odbor za zaštitu okoliša i prostorno uređenje, a Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice.

Otvaram raspravu.

Pero Josipović: „U ime kluba osjetio sam potrebu dvije rečenice kazati, obzirom da sam Staročičanin i dolazim iz Starog Čiča i moram kazati da pozdravljam donošenje Urbanističkog plana uređenja naselja Staro Čiče. Svi urbanistički planovi su preduvjet za razvoj određenog prostora i za razvoj određenih naselja, nadam se da će ovaj urbanistički plan potaknuti određena ulaganja od strane Grada i izvući Staro Čiče negdje iz zaborava gradske uprave u proteklih 7 godina. Plan izgleda impozantno. Vjerojatno, ako bi se nastavila ova dinamika ulaganja kao što je bilo zadnjih 7, 8 godina, ako izuzmemo onaj ficlek biciklističke staze, o njoj ću nešto pod drugom točkom kazati, onda sasvim sigurno da će trebati jedno određeno vrijeme da ovo što vidim tu, i prilično dugo vrijeme da to realiziramo. Nadam se da će i ovaj prostorni plan zapravo, želim vjerovati, da će ovaj Prostorni plan potaknuti Gradsku upravu da se sjeti Starog Čiča i da određene potrebe koje Staročičani imaju da barem jednim dijelom te potrebe i udovolje mještanima Starog Čiča. Hvala. Mi ćemo svakako podržati ovaj Urbanistički plan uređenja.“

Sven Fabijančić: „S obzirom da je od I. javne rasprave, koja je bila u 7. mjesecu 2012., prošlo pune tri godine, pa jedna opaska ili možda prijedlog, da kada smo već toliko dugo čekali da urbanistički plan uređenja naselja Staro Čiče dođe na dnevni red Gradskog vijeća, mislim da bi bilo fer i korektno da smo s materijalima dobili i zapisnike sa ponovljene javne rasprave, ispis primjedbi, kao i opaske koje su primjedbe prihvaćene, a koje su odbačene u drugoj javnoj raspravi. Moj je prijedlog da se ubuduće kod donošenja urbanističkih planova okolnih naselja upravo nađu i ovi materijali. Inače, Klub SDP-a pozdravlja donošenje Urbanističkog plana i biti će za.“

Roman Repač: Materijale ste dobili. to su oni obvezni prilozi. Bio je kompletan plan u PDF-u, karte, tekst i obrazloženje. bila su tri dokumenta. U jednom je bio obrazloženje, zaključak i Odluka i treći su obvezni prilozi. Znači dobili ste sve kompletno od izvješća, zapisnika, primjedbi i to je jedan veliki materijal koji ima oko 400 stranica. Prošlo je puno od prve i druge javne rasprave. Mi smo donijeli Odluku o granicama naselja i u tom mijenjanju granica desilo se baš u Starom Čiču i Vukovini da je stara granica išla starim koritom potoka Lomnice, a nova granica sad je kanalom Lomnica. Tako da je jedna livada koja je nekada bila u Vukovini, sada potpala pod Staro Čiče, a paralelno se radio i prostorni Plan uređenja Grada Velike Gorice, znači promijenio se obuhvat plana i tada smo stali s izradom Urbanističkog plana uređenja Staro Čiče, jer mogli smo onda na osnovu onih Zakona, donijeti plan, ali opet on ne bi bio usklađen i morali bi raditi izmjene i dopune, tako da je sada sve usklađeno i s granicama naselja Grada Velike Gorice, sa Prostornim planom uređenja Grada Velike Gorice. Imali smo druge i treće izmjene i dopune i sada, ako neće biti nekakvih izmjena Zakona ili nekakvih planova, to bi sada trebalo nekoliko godina taj plan biti glavni dokument po kojem će se izrađivati komunalna infrastruktura. Urbanistički planovi uređenja jesu značajni zbog izgradnje komunalne infrastrukture, znači prometnica, vodovoda, kanalizacija i toga. Osim toga, oni su podloga za izdavanje akata za gradnju.“

Zaključujem raspravu i dajem na glasovanje Prijedlog Odluke o donošenju Urbanističkog plana uređenja naselja Staro Čiče

Gradsko vijeće je jednoglasno donijelo

**Odluku o donošenju Urbanističkog plana uređenja naselja Staro Čiče**

**Točka 3.**

**Izvješće o izvršenju programa gradnje objekata i uređaja komunalne**

**infrastrukture za 2015. godinu**

Predlagatelj je gradonačelnik, a izvjestitelj u ime predlagatelja je pročelnik Upravnog odjela za komunalne djelatnosti i promet Dubravko Katulić.

Molim pročelnika za uvodno obrazloženje.

Dubravko Katulić: „Hvala lijepo gospodine predsjedniče, poštovane gospođe vijećnici, poštovane gospodo vijećnici Izvješće o izvršenju programa gradnje objekata i uređaja komunalne infrastrukture za 2015. godine podnosi se sukladno članku 30 Zakona o komunalnom gospodarstvu kojim je propisana obveza podnošenja Izvješća predstavničkom tijelu. Građenje objekata i uređaja komunalne infrastrukture iz članka 30 Zakona o komunalnom gospodarstvu odnosi se na građenje objekata i uređaja komunalne infrastrukture za javne površine, nerazvrstane ceste, groblje i javnu rasvjetu, a financira se iz komunalnog doprinosa, Proračuna jedinica lokalne samouprave, naknade za koncesije i drugih izvora te na građenje objekata i uređaja komunalne infrastrukture i nabavku opreme za prijevoz putnika, održavanje čistoće, tržnice na malo koje se financira iz cijene komunalne usluge, Proračuna jedinice lokalne samouprave, naknade za koncesiju i drugih izvora. Za realizaciju Programa građenje objekata i uređaja komunalne infrastrukture utrošeno je 16.064.000 kn. Isti je najvećim dijelom financiran iz komunalnog doprinosa 15.077.000 kn odnosno 94,8% od ukupno utrošenih sredstava. Zatim iz sredstava Fonda za zaštitu okoliša i energetsku učinkovitost u iznosu od 796.000 kn odnosno 4,8%. Ostali izvori u visini od 0,4% čine eko-rente i boravišna pristojba. Za realizaciju Programa građenja objekata i uređaja komunalne infrastrukture i nabavu opreme za održavanje čistoće utrošeno je 9,1 milijun kuna, a isti je financiran iz posebne naknade za građenje sa 3,57 milijuna kuna, sredstvima Fonda za zaštitu okoliša sa 1,55 milijuna kuna, kapitalne pomoći iz Zagrebačke županije sa 100.000 kn te sa 3,9 milijuna kuna iz općih prihoda Proračuna. Ukupno je ovaj cjeloviti Program u 2015. godini vrijedio 25.781.166,00 kn. Od značajnijih projekata putem ovog Programa valja spomenuti postavu vježbališta u Tuđmanovom parku, ovdje iza nas. Zatim, izradu temelja za postavu eksponata Spomen parka 153. brigade, završetak rekonstrukcije Rakarske ulice do dijela Brkićeve ulice, rekonstrukciju ceste u Novom Čiču u dijelu spoja sa pristupnom cestom i parkiralištem za novu osnovu školu Novo Čiče te rekonstrukcija ulice Kralja Tomislava u Gradićima. Ističem posebno izradu geodetskih elaborata upisa cesta sukladno Zakonu o cestama kojim u velikoj mjeri rješavamo vlasničke odnose za korist Grada. Iz Programa javne rasvjete u svim važnijim ulicama unutar naselja Velika Gorica, tako je zamijenjeno 370 svjetiljaka s novom ekološki i energetski prihvatljivim svjetiljkama LED tehnologije. Iz Programa izgradnje groblja spomenut ću uređenje trijema i stepenište na gradskom groblju u Velikoj Gorici te uređenje platoa ispred oproštajne građevine u Vukovini. Projekt reciklažnog dvorišta Mraclinska Dubrava izrađen je u sklopu projekta 'U mojem dvorištu' ili kako ga mi popularno zovemo IMBY In my backyrd sufinanciran je sredstvima Europske unije kroz IPA program Slovenija – Hrvatska, a koja sredstva će se povući po prihvaćanju Izvješća. Od komunalne opreme nabavljena su tri nova komunalna vozila, kante za odvojeno sakupljanje otpada, mobilno reciklažno dvorište te vrtni komposteri, a realizirano je preko Upravnog odjela za urbanizam i zaštitu okoliša. Ako ćete imati dodatnih pitanja stojim na raspolaganju.“

Odbor za komunalne djelatnosti dao je pozitivno mišljenje, a Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice

Otvaram raspravu.

Mario Šipušić: „Gospodine predsjedniče, gospodo dogradonačelnici, kolegice i kolege ja ću se na početku pridružiti iskrenim željama u oporavak gospodina Barišića, gradonačelnika, a isto tako iako ovih zadnjih šesnaest, sedamnaest godina rijetko, skoro nikada nismo imali zajedničko mišljenje, posebno mi je zadovoljstvo među nama ponovo pozdraviti gospodina Kosa. Prešao bih na ovu točku dnevnog reda. Gledajući izvršenje ono je skoro stopostotno. Kada bi čovjek samo to gledao, onda bi rekli da možemo biti zadovoljni, ne moramo ni raspravljati o tome. Međutim, ono prvo i najbitnije pitanje koje se ovdje postavlja to je koliko su naši programi sveobuhvatni, koliko su 'debeli' i da li oni odgovaraju stvarnim potrebama u ovom Gradu. Mi tvrdimo, a to se i pokazalo, da posljednjih godina oni su daleko od onog što je potrebno i to u nekakvim postocima od 30 do 40% od onoga manje nego što bi donekle zadovoljavalo potrebe održavanja ili gradnje, u ovom slučaju se radi uglavnom o rekonstrukcijama i sanacijama objekata komunalne infrastrukture, nego što bi stvarno trebalo. Kada gledate, kolega Katulić ovdje je nabrojao niz objekata i kada gledate sa stručno građevinske strane, tu imate svega dva ili tri veća objekta koji, možemo reći da su objekti koje je vrijedno spomenuti, konkretno radi se o potrebitoj rekonstrukciji prometnice u Gradićima. Radi se o toliko spominjanoj rekonstrukciji dijela Brkićeve ulice u Velikoj Buni s podsjetnikom da tamo nije niti taj dio u potpunosti napravljen zbog neriješenih imovinsko-pravnih odnosa. Naravno da je netko zbog toga kriv i trebao bi, na neki način, snositi posljedice pošto se ne radi o prvom slučaju. Istu priču smo imali, ali u manjem obliku, sa rekonstrukcijom dijela Rakarske ulice, i tamo smo se u zadnji tren prilikom samog izvođenja mučili sa dijelom neriješene parcele, i dijelom imovinsko-pravnih problema. Na sreću, da ne idem u detalje, to se relativno brzo riješilo, ali da ne govorim o tome koliko smo puta dnevno tražili promjenu pojedinih dijelova projektne dokumentacije, jer projekt oborinske odvodnje u Rakarskoj ulici nije odgovarao stvarnom stanju postojećih instalacija. I sada kada gledate dalje, da ne govorim da dalje od toga i ovog investiranja u dio pristupne ceste i zavoja u Novom Čiču, mi dalje od toga stigli nismo. Ako je to za jednu godinu, za grad veličine sedamdesetak tisuća duša i sa kvadratnim kilometrima koje posjedujemo terena to, onda se mi s time složit teško možemo. Imajući na umu da dio projektiranja nekih prometnica koje već četiri, pet godina uzastopno projektiramo i ulažemo u njih, da ne govorimo o Majerovoj ulici, ulicama u Mičevcu, Velikoj Mlaki i sl. onda vam je to i odgovor, kolegici Zeleniki i kolegi Lederu, kada će na red doći projekti koji još nisu ni započeti, u ovom slučaju riječ je o dijelu Šenoine ulice i dijelu koji je spomenula kolegica Zelenika u svom Aktualnom satu. Ja ću vam odmah kolega Leder reći, ti vam projekti nisu niti započeti, jer da bi se došlo do njih trebate napraviti oborinsku kanalizaciju na onom trokutu gdje se nalazi naše igralište i umjesto da tamo radimo oborinsku mi je radimo u Brkićevoj od jarka do jarka. Neću se vraćati, to smo već jednom u sjednici spomenuli. I kada vidite koliko mi ulažemo u našu komunalnu infrastrukturu, onda nije čudo da je ona u ovakvom stanju kakvom je. Da je tome tako prije nekoliko dana, čini mi se 08. Ožujka, na svim portalima velikogoričkim pa čak i čekaonici Doma zdravlja, osvane vam informacija da je Grad Velika Gorica započeo radove na ugibalištima u Bapču! Zamislite informacije veličine objekta koji je bitan da se objavi na svim portalima. Što je za očekivati za koji dan? Da vidimo informaciju da Grad Velika Gorica zakrpao dvije rupe u Kurilovečkoj ulici? Jesmo na tu razinu održavanja i rekonstrukcija došli da objavljujemo svako ugibalište koje započnemo, i vjerujte mi neka su gotova za dva dana. Koliki je to posao? I kad sve to pogledate onda mi je jedino izvjesno rješenje za 2016. godinu što se tiče izgradnje objekata je ovaj kružni tok, koji je hvala Bogu priveden kraju u pripremi i očekuje se u ljeti izgradnja ako se ne dogode neki novi momenti. Meni bi iskreno bilo žao, jer posao je na natječaju dobila tvrtka, u kojoj i sam radim, pa si mislim da možda nešto i prihodujemo od tog posla. I na kraju, želim samo reći da sam prije svega žalostan zbog svega ovoga, i zbog strogo kontroliranih velikogoričkih pisanih medija. Ovo ne govorim zbog toga da bi dobili neke političke poene od, ne znam ni sam da li će pola rečenice od ovoga osvanuti negdje u pisanim medijima, nego vam doslovce govorim kao kolegama, ako hoćete i prijateljima, koji su u poziciji vlasti, odnosno mogućnosti da utječu da ovu cijelu priču stavimo na jednu višu razinu i da planiramo i izvršavamo u slijedećim godinama, nego što smo radili u prethodnim. Bojim se da sa ovakvim Proračunom za 2016. tu nepravdu puno puta na terenu i cirkus nećemo moći ispravit,i ali bar da imamo nekih naznaka da u 2017. ili 2018. i narednim godinama krenemo naprijed. Iskreno ću vam reći i otvoreno, svaka garnitura koja dođe poslije ove u Grad Veliku Goricu, pa makar to bila i ista koja je danas u poziciji vlasti i odgovornosti, imat će posla najmanje četiri godine. Znači, jedan cijeli mandat da se isključivo samo bavi održavanjem komunalne infrastrukture da bi doveli do razine 2003., 2004. ili 2005. Hvala.“

Marijo Zdelar: „Pozdravljam sve prisutne, htio bih nastaviti u ovom tonu s obzirom da se slažem da neće vjerojatno niti jedna rečenica izaći odavde, jer nije nikada, a ja bi volio da me demantiraju. S obzirom da sam ograničen s vremenom probat ću požuriti. Iz ovoga se vidi da je Plan neambiciozan i planirano je tako da bude zadovoljeno ono osnovno, reći ću politikantski do krajnjih granica. Imamo 11.797.000 kn sveukupno za nerazvrstane ceste, nabrojane su ulice Seljine brigade, V. Majera, Petra Zrinskog, trake za skretanje za groblje Kušanec. To je na razini projektne dokumentacije par tisuća kuna znači tim tempom, kolega Šipušić govorio trebalo bi deset godina da se napravi projektna dokumentacija, a do realizacije cijelog zahvata, znači u našem mandatu i vašem i nekoj budućnosti neće biti sigurno gotovo. Ali se ovdje vidi, što nemam ništa protiv Gradića, čak smo susjedi, činjenica da 37,5% ukupnih sredstava odlazi u Gradiće. Mislim da Gradići nisu sigurno 37,5% Grada Velike Gorice. Mislim da i mjesta u njegovom susjedstvu, ovdje smo slušali od gospodina dogradonačelnika Ervina Kolarca, da osnovne neke uvjete bi trebali imati i građani ruralnog naselja pa idemo reći da je asfalt minimum. Kurilovac je gradska četvrt, Gajeva nema asfalt. Imamo plivalište u Jelačićevoj ulici. Nemamo nadstrešnice za autobus, a eto ja bih volio pročitati kao što je u Bapču ugibalište da bude veliki projekt barem nadstrešnica na Jelačićevoj da ljudi dok čekaju autobus ne kisnu, i morate paziti da se ne vozite brže od 20 jer će te ih politi skroz na skroz. Reći ću vezano za rasvjetu, Jelačićeva ulica od Kolareve do Jelačićevog odvojka, projektna dokumentacija planirana s 23.000 kn, ostvarena nula. Osim što su ljudi u Jelačićevoj u vodi i blatu sad su još i u mraku. Jelačićeva ulica je jedna od tri najvažnije prometnice u Kurilovcu. Tom ulicom, pa preko Gajeve, ide vam jedna trećina djece u Osnovnu školu Nikole Hribar, gdje ne mogu doslovno proći od blata i od vode. To je činjenica. Napravili smo Teslinu do pola pa sad vjerojatno ovim planom, jer vidim da smo to izbacili, trebat će nam za rješavanje projektne dokumentacije još par godina. Ovdje sam obećao da ću napraviti, pozdravljam umjetnu travu u Kurilovcu, a sada bih molio da nam omogućite do te umjetne trave prometnice po kojima ćemo doći do nje, jer jedan dio Kurilovca, onaj dio prema Gradićima dolje je postao geto. Nema apsolutno nikakve uvjete ne gradske četvrti, nego ni prigradskih naselja. Ovdje bi se duže zadržao, odlaganje komunalnog otpada. Vidim da smo ovdje planirali za projektnu dokumentaciju Centar za gospodarenje otpadom 490.000 kn. Izvršeno nula. Sreća. Volio bih ovdje dobiti odgovor, da li mi mislimo kao Grad financirati Centar za gospodarenje otpadom, jer je Hrvatska Vlada donijela Odluku da u RH će biti 13 Centara za gospodarenjem otpadom i jasno je propisano kako će biti financiranje, 90% ide iz EU fondova, a 10% ide iz lokalnog Proračuna. Nadam se da znamo definiciju Centra za gospodarenje otpadom, jer je ovo još jedna od politikantskih fora. Idemo raditi Centar. Centar je enormno skup. Centar mora imati samodostatnost. Centar mora imati ekonomsku isplativost, jer u protivnom ne možemo dobiti niti jednu kunu od nikuda. Sami, nadam se, da nećemo ući još u kredite, jer već smo došli do stotke, a nadam se da nećemo probiti do sto i pedeset. Ovo bi bio rang slične priče kao odvodnja Donjeg Turopolja, dvadeset i pet godina ulaganja beskrajno, realizacija nula, a ni u budućnosti neće biti puno bolje. Reciklažno dvorište Velika Gorica, planirano 42.000 kn, izvršeno nula. Radovi izrade projektne dokumentacije tijekom 2015. nisu realizirani, jer se čekala odluka DUDI-ja,' odnosno Vlade RH o dodijeli zemljišta, na kojoj će se graditi ovo reciklažno dvorište. Ne znam kad, jer ovdje nije razvidno kada je podnesen zahtjev, s obzirom da do sada bivša Vlada ima problema za davanje za takve kapitalne stvari, a u krajnjoj liniji sada će biti vrlo brzo riješeno, jer sada je vaša vlast na državnoj razini. Kod vas to ide jako brzo. Vi ćete se vjerojatno kroz godinu dana složiti pa za dvije godine donijeti Odluku da dajete to i vjerojatno ćete isto tako naplatiti 50 eura, kao što ste za groblje kada ste bili na vlasti. Nadam se da neće doći do toga. Reći ću vam jednu stvar, iz ove prve točke ovdje, vezano za pješačke staze vidi se da su djeca i biciklisti kod vas zadnja rupa na svirali, s obzirom da zašto od planiranih 63.000 kn je ostvareno nula, razlog je da je za projektnu dokumentaciju planiranih pješačkih staza postupci ishođenja lokacijskih dozvola nisu završeni te stoga nije bilo. Odlično! Zašto nisu završeni? Gdje je zapelo? Tko izdaje te lokacijske dozvole? Pa ne izdaje nam valjda neka druga država? To nije za mene nikakvo objašnjenje, čak je podcjenjivački ovako kada čitate. S obzirom na sve to, Klub SDP-a neće prihvatiti ovo Izvješće.“

Tomo Vidović: „Hvala vijećniče, prije nego dam riječ kolegi Josipoviću, želim vam samo skrenuti pozornost da ovdje nema vaše i naše vlasti, jer naprosto i ona prije je bila naša, kao što je i ova sada svih nas. Koliko se to nekome više ili manje sviđalo, to je druga stvar. Definitivno je to jedina koju imamo i naša je. Izvolite kolega Josipoviću.“

Pero Josipović: „Hvala lijepo, evo ja sam ozaren odmah kad čujem da smo svi naši i da samo svi zajedno, i nakon poruke gospodina Pavišića da oni koji se ne slažu da se isele.“

Tomo Vidović: „Uvaženi vijećniče, molim vas da se držite teme! Ovo nije vezano za točku dnevnog reda. To možete docirati kolegi u pauzi.“

Pero Josipović: „Žao mi je što kolegu Pavišića niste opomenuli za širenje mržnje i netolerancije s ove govornice. Ja ću se nadovezati na ovu diskusiju. Puno toga je već rečeno pa ću neke stvari preskočiti. Nadovezat ću se na gospodina, kolegu Šipušića. Spomenuli ste medije pa ću ja ovdje radi velikogoričke javnosti reći da jedan velikogorički medij dobiva godišnje 145.000 kn za zakup oglasnog prostora, što god to značilo. Dakle, drugi mediji dobiva 60.000 kn. Dakle, preko 200.000 kn Grad financira te medije da bi pisali o onim nadstrešnicama koje ste vi spomenuli. O ovom izvršenju gradnje komunalne infrastrukture smo mi dosta govorili kod Proračuna i kod rebalansa Proračuna. Međutim, ja ću ovdje spomenuti 2%, ponovit ću ih. Dakle, vezano za izgradnju u Gradićima i Novom Čiču, koji čine ukupno 70% od uloženih sredstava u komunalnu izgradnju. Gradići su oko 40% i ako tome pridodamo ove projekte koji su napravljeni u Gradu, ostatak Turopolja, dakle blizu pedesetak naselja je iz ove gradnje komunalne infrastrukture dobio 0,01%. Naravno, neki će od nas reći da nemamo novaca. Ja bih se s time i složio pod uvjetom da smo ovih godina dobro gospodarili i upravljali Gradom pa ću vas u tom smislu podsjetiti, nažalost moram to spomenuti ponovo, zapošljavanje u Gradu koja su uzrokovala povećanje rashoda od preko 25 milijuna kuna. Kada to pomnožite s mandatom od četiri godine dođete do iznosa od 100 milijuna kuna koje bi mogle biti uložene u izgradnju komunalne infrastrukture i Grad Velika Gorica ne bi imao ovakve probleme koje ima sa komunalnom infrastrukturom, nego bi imao jedno primjereno ulaganje za šesti grad po veličini, kako se mi volimo pohvaliti u Velikoj Gorici. Naravno, podsjetit ću vas da su tu i EU fondovi. Dakle, ako se sjećate prije jedno dvije ili tri godine potaknuo sam inicijativu i pokrenuo inicijativu o upisu nerazvrstanih cesta u zemljišno-knjižne odjele, jer će to biti jedan od preduvjeta za realizaciju EU fonda, pa između ostalog i odvodnje Donjeg Turopolja, i dan danas nakon nekoliko godina smo mi na razini da imamo 30%, možda čak i 40% nerazvrstanih cesta koje nisu upisane i bez čijeg upisa se neće moći realizirati niti jedan projekt iz EU fondova. Pratimo medije, pratimo situaciju u zemlji pa vidimo što radi Čakovec, vidimo čak i Vir. Igrom slučaja sam vezan za Vir pa vidimo što i Vir radi od komunalnih projekata sa EU fondovima. Jedino mi stojimo i tapkamo na mjestu sedam godina. I to si moramo priznati, htjeli ne htjeli. Dakle, ja ovo sada ne govorim iz razloga da napadam vas vladajuće. Svi bi mi bili sretniji da smo ovih sedam godina realizirali kanalizaciju Donjeg Turopolja. Međutim, moram to naglasiti da me bol, jer nikada niste htjeli poslušati niti jedan prijedlog s ove govornice od opozicije što god da vam je predložila. Kad sam već kod kanalizacije, samo bih jednu inicijativu dao. Dakle, da Grad napravi određeni razgovor sa VG Vodoopskrbom. Inicijativa oko pražnjenja septičkih jama u Donjem Turopolju, ali i u ostatku Turopolja. Dakle, ne funkcionira dobro. Očito je da naši sugrađani i sumještani nisu informirani dobro u povoljne cijene VG Vodoopskrbe o odvozu i zbrinjavanju sadržaja septičkih jama, da se tu dodatno napravi informiranje i na neki način osvješćivanje naših sugrađana, jer veliki dio tog sadržaja ponovo završava na turopoljskim livadama. I još jednu inicijativu za VG Čistoću. Do mene i do nas dolaze informacije vezano za ove otoke za razvrstavanje otpada gdje građani ponovo bacaju smeće zajedno, ne razdvajaju to. Očito da nama treba vremena da se educiramo i u tom smislu bih predložio jednu inicijativu da VG Čistoća pozove predstavnike stanara na jedan sastanak i da održi sa njima sastanak te da ih se educira, a onda predstavnici stanara neka to naprave u svojim zgradama kako bi što prije došli do efekta i učinka razvrstavanja otpada. Hvala lijepa.“

Goran Beus Richembergh: „Poštovane kolegice i kolege, kad je ovako jedna egzaktna točka dnevnog red,a kao što je Izvješće o izvršenju, a zapravo imate najmanje potrebe govoriti o njoj jer je ona tek jedan dio mozaika jedne priče koja traje sedam godina, onda to nije dobra situacija. Zašto? Sam sebe moram prisiljavati da se ne ponavljam. Grad Velika Gorica svojim fiskalnim kapacitetom, organizacijskim mogućnostima, sustavom koji ga je razvio posljednjih desetak, petnaest godina, prije svega mislim na komunalne tvrtke koje opslužuju komunalne potrebe i sa treće strane stalnim, rekao bih stabilnošću svog Proračuna, zapravo je jedan od rijetkih gradova u RH u kojima bi se ideja konstantnog i održivog komunalnog razvoja mogla implementirati, a mi imamo potpuno suprotnu situaciju. Dakle, Proračun nikada nije bio veći nego što je sada. Sustav koji imamo nikada nije bio organiziraniji nego što je sada, a mi imamo najnižu točku kvalitete komunalnog standarda u posljednjih petnaest godina. Govoreći o administraciji, da predsjedniče, sve su naše, ali pretprethodna je u 2009. godini dosegnula standard kada je riječ o cestogradnji odnosno održavanju prometnica od 50 km godišnje. Što u punom profilu, što u krpanju, što u sanaciji. Pogledajte izvršenje komunalnih programa zadnje četiri godine! Usporedite to pa ćete vidjeti koliko smo zapravo izgubili u kvaliteti komunalnog standarda, a još smo u međuvremenu dobili na skrb ono što je nekada bila dužnost Županijskih cesta. Dakle, bitno smo povećali kilometražu o kojoj skrbimo. Pogledajte planove i izvršenje. Godinama upozoravam da ova smijurija, kada se za projektnu dokumentaciju godišnje odobri 10 ili 20% potrebnih sredstava je zapravo zamazivanje očiju i ne rješava apsolutno ni jedan problem. I nitko na to ne reagira. Ako hoćete da se ove godine isprojektira, dogodine radi, onda ove godine treba uložiti sredstva da se završi projektiranje, a ne osigurati 20%. Po toj logici važan komunalni objekt, kao što je recimo središnja prometnica u nekom naselju, mi možemo graditi tek za sedam ili osam godina ili popravljati odnosno rekonstruirati. Gospodin Josipović je spomenuo slučaj Starog Čiča. Dakle, doista ako se nastavi ulaganje u komunalnu infrastrukturu Starog Čiča ovako kako je planirano ovim UPU-om u odnosu na dinamiku zadnjih sedam godina, ovaj će se UPU implementirati samo u dijelu komunalne infrastrukture za otprilike 120 godina, a situacija u Starom Čiču je bolja nego u nekim drugim naseljima. Nije dobro. Sedam godina padamo. S druge strane, imamo administraciju koja nam godišnjoj razini jede više od 20 milijuna kuna za plaće više nego što je to bilo prije sedam godina. Prispodobite 20 milijuna kuna s jedne strane i usporedite to sa vrijednošću komunalnog programa godišnje pa ćete vidjeti koji su to novci. Mene su davno, još 2005. godine naučili da kada se govori o novcima izražava to u ekvivalentu stotina metara asfalta, ako vodimo Grad. E pa sada vi izračunajte koliko je to! Situacija je takva da doista, što kaže kolega Šipušić, tko god slijedeće godine bude izabran za gradonačelnika, tri godine krvavog posla samo na cestogradnji da dovede to u razinu koja je prihvatljiva. Maknite se malo, ne izvan naselja Velika Gorica, nego izvan najuže zone Zagrebačke ulice pa ćete vidjeti kako izgleda kvaliteta naših prometnica, o drugome da ne govorim. Zašto se ne gradi u prvom dijelu godine? Zato da bi se mogao ovoga ljeta pokazati veliki bum! Gradit će se rotor, pola Grada će biti blokirano, biti će sasvim druga prometna regulativa. Građani Velike Gorice će imati dojam da se nikada nije toliko gradilo kao ove godine, a vrijednost će biti daleko ispod prosjeka. I vjerujte, tako će vam biti i dogodine! Veliki bum će biti, što kaže predsjednik Vijeća, upravo pred Izbore! Dakle, ove dvije godine nagledat ćemo se čuda raznih, a u konačnici kada podvučemo crtu opet ćemo biti ispod potrebnog standarda. Nije dobra i nije pametna politika. Hvala.“

Tomo Vidović: „Rotor se doista mora graditi ovog ljeta, ne zbog buma nego zbog prometnih uvjeta i svi to skupa dobro znamo, da bi bili u tom vremenu kada ipak je naših sugrađana najmanje u Gradu, što učinkovitiji da bi taj projekt kroz dva mjeseca, kako se planira srpanj i kolovoz, završen, jer zahvat doista traži posebnu regulaciju, a tada ipak svi znamo da je najmanje gužve na cesti. Inače kolega Šipušić je rekao da bi mogli teoretski sada početi raditi, jer su pripreme izvršene i Ugovor imamo, ali čeka se to najpogodnije vrijeme.“

Sven Fabijančić: „Samo par činjenica vezano uz izvršenje Programa. Možda se neću znati stručno elaborirati kao kolega Šipušić, ali mislim da je bitno napomenuti da se čak 6,5 milijuna kuna pri ovom izvršenju odnosi na završavane projekte iz 2014. godine. Da je malo prije kolega Zdelar spomenuo 4,5 milijuna kuna koji su se uložili u jedne Gradiće, što je 37% i da su to neke stvari koje su, u jednu ruku i neprihvatljive. Jedino što se gradilo iz svojstva nerazvrstanih cesta je ono što je vezano uz osnovnu školu Novo Čiče. Kada govorimo o realizaciji u dijelu projektne dokumentacije skoro četiri milijuna kuna nije realizirano upravo zbog neizdavanja, odnosno lokacijskih dozvola koje, opet ću se osvrnuti na kolegu Zdelara, izdaje tko? Država ili Grad Velika Gorica? I možda jedno pitanje za pročelnika Katulića vezano uz uklanjanje dalekovoda u Radnoj zoni Rakitovec. Planirano je 436.000 kn. Naravno da su radne zone bitne i da se treba omogućiti čim prije punjenje istih međutim, radi se o nekakvom nepostignutom dogovoru između Grada i HEP-a pa me zanima koji je tu bio konkretan stav Grada vezano uz raspodjelu troškova i konkretan prijedlog u odnosu na HEP? Hvala lijepo.“

Dubravko Katulić: „Prvo ću samo pojasniti da se nismo uspjeli dogovoriti sa HEP-om, jer su oni tražili veće učešće nego što mi možemo prihvatiti pa nismo mogli prihvatiti onaj dio koji su oni dužni financirati. Mi ćemo, već smo se u stvari dogovorili, troškovnik će biti napravljen i taj dio će se riješiti obzirom da nam je Radna zona Rakitovec popunjena u velikom postotku i bitna je za izgradnju tih objekata. Bilo je riječ o 400.000 kn. Rekli smo da to nama nije prihvatljivo, a stvarno i nije. Iznos koji smo mi izračunali i koji smatramo da je odgovarajući je otprilike 200.000 kn. Ovdje je bilo dosta rasprave što se tiče projektne dokumentacije. Onaj dio što ste vidjeli da je unutra predviđeno, odnosno planirano u vrijednostima za 2015. godinu s manjim iznosima, radi se o završetku projekta. Mi nismo dužni ugovorom platiti ako nije ishođena lokacijska dozvola. Većinom je 10% od onog ukupnog realiziranog Ugovora. Znači, svi oni projekti koji vam se navode s nekim manjim iznosima su u završnoj fazi. Tek po ishođenju lokacijske dozvole, mi ćemo realizirati taj Ugovor, odnosno platiti ovu razliku koja je predviđena.“

Tomo Vidović: „Htio sam upravo naglasiti da ovo sada obrazloženje, to nije bilo problem niti u tablicu teksta uglaviti na način da se vidi da je to, na neki način završetak, zadnja rata kako bi rekli ili što već. To bi onda bilo puno jasnije. Ovako ispada zaista da je cijeli projekt koštao 30.000 kn, a znamo da se za 30.000 kn ne može neka ozbiljna projektna dokumentacija dobiti, ali ako je to doista onaj ostatak vrijednosti do punog Ugovora, onda to ima jednu drugačiju poruku i vijećnici bi to iščitali bitno drugačije i bilo bi nam jasnije. Bilo bi bolje obrazloženje. Mislim da se ubuduće može na taj način mnoge stvari oko projektne dokumentacije kvalitetnije pojasniti.“

Marijo Zdelar: „Replika je vezana uz to da je to jedan mali dio projektne dokumentacije koji je tek na kraju, već je sve gotovo. Sad sam još sigurniji, i sada to čekamo da dođe vrijeme Izbora i onda ćemo po svim tim mjestima, ne služimo ljudima, građanima da im omogućimo da se već sada voze po normalnim cestama ili da hodaju po normalnim nogostupima. Ne, nego ćemo tih 100, 200 m odvojaka štelati i ciljati točno pred Izbore, dva mjeseca prije pa ćemo ići okolo po selu kao spasitelji! Ista priča, znači pozdravljam još jedanput umjetnu travu. Zaista je potrebna, dugo godina potrebna, puno djece, koristit će je svi, djeca pogotovo. Napravite još djeci ceste i rasvjetu da mogu doći sigurno do tog terena, jer je činjenica da je Kurilovec velika gradska četvrt, da je jedna polovina Kurilovca u mraku, izolirana prepriječena sa lokvama vode, bez asfalta i sada još bez javne rasvjete. Hvala.“

Tomo Vidović: Ovime zaključujem raspravu i dajem na glasovanje Prijedlog Zaključka o prihvaćanju Izvješća o izvršenju Programa gradnje objekata i uređaja komunalne infrastrukture za 2015. godinu.

Gradsko vijeće je većinom glasova 14 za 11 protiv 1 uzdržan donijelo

**Zaključak o prihvaćanju Izvješća o izvršenju Programa gradnje objekata i uređaja komunalne infrastrukture za 2015. godinu.**

**Točka 4.**

**Izvješće o izvršenju programa održavanja komunalne infrastrukture za 2015. godinu**

Predlagatelj je gradonačelnik, a izvjestitelj u ime predlagatelja je pročelnik Upravnog odjela za komunalne djelatnosti i promet Dubravko Katulić.

Molim pročelnika za uvodno obrazloženje.

Dubravko Katulić: „Izvješće o izvršenju programa održavanja komunalne infrastrukture za 2015. godinu podnosi se temeljem odredbi članka 28 Zakona o komunalnom gospodarstvu koji propisuje podnošenje Izvješća predstavničkom tijelu izvršenju programa održavanja komunalne infrastrukture za djelatnost koja se financiraju prvenstveno iz komunalne naknade i ostalih izvora prihoda za prethodnu godinu. U komunalnoj djelatnosti iz Zakona o komunalnom gospodarstvu koja se financira iz komunalne naknade spadaju: odvodnja atmosferskih voda, održavanje čistoće u dijelu koji se odnosi na čišćenje javnih površina, održavanje javnih površina, održavanje nerazvrstanih cesta te održavanje groblja i javne rasvjete. U 2015. godini Izvršenje programa održavanja realizirano je sa 39.084.683 kn, odnosno 99,86% uloženog programa. Program održavanja najvećim dijelom financiran je iz komunalne naknade, i to sa 19,24 milijuna kuna, što čini 49% u ukupnom rashodu. Iz općeg prihoda Proračuna Grada financiran je sa 6,9 milijuna kuna, odnosno 17,7% u ukupnom rashodu. Godišnja naknada za uporabu cesta financirana je sa 8,4 milijuna kuna ili 21,6% rashoda te naknadom za održavanje zakonom izgrađenih objekata, popularno zvano 'kazna kod legalizacije', sa 2,8 milijuna kuna ili77,2%. Ostalih 4,5% čine doprinosi za šume, sredstva iz zakupa prenamjene poljoprivrednog zemljišta, kapitalne pomoći Županije, tekuće pomoći iz državnog Proračuna i donacija. Programi održavanja realizirani su i izvršavani putem trgovačkih društava u vlasništvu Grada Velike Gorice, i to VG Komunalca u dijelu koji se odnosi na održavanje javnih i javnoprometnih površina, nerazvrstanih cesta, održavanja groblja te javne rasvjete; VG Vodoopskrba u dijelu održavanja sustava odvodnje atmosferskih voda te VG Čistoća u dijelu koji se odnosi na čišćenje javnih površina. Ako ćete imati dodatnih pitanja stojim na raspolaganju. Hvala.“

Odbor za komunalne djelatnosti dao je pozitivno mišljenje, a Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice.

Otvaram raspravu.

Mario Šipušić: „Sve što je rečeno za prošli Program, odnosno izvršenje skoro bi se moglo preslikati i u dojmu i na ovaj Program. Reći ću i zašto. Cijelu godinu kalkuliramo sa trošenjem sredstava za redovno održavanje, jer ih nema dovoljno. To već postaje noćna mora i za službenike i djelatnike Gradske uprave, a isto tako i one koji izvršavaju taj Program. Izvršava ga VG Komunalac i nešto manjem dijelu, u čišćenju, VG Čistoća. Koju ćemo rupu zakrpati? Koju nećemo? Da li ćemo u HBZ izvaditi dvanaest rubnjaka ili samo osam? Doslovce kolege i kolegice, mi smo na razini ovakve rasprave tijekom cijele godine! Tu vam je i pročelnik. Igrom slučaja smo i veliki prijatelji, i iskreno vam kažem puno puta mi ga je doslovce i žao, jer Odjel mu je prebukiran, a malo ima stručne pomoći u njemu koja mu može pomoći da odradi više, a da ne kažem političke volje da se planira više. U redovnom održavanju imate i održavanje prometnica u zimskom periodu. Na to kako nam izgleda zimska služba ili održavanje prometnica u zimskom periodu, izvršenje tog Programa, ne mogu se pristojne riječi sjetiti kojom bi vam opisao na što to liči. Možda je čak i bolje što to ne znate. Sam Bog nas zadnjih godina čuva sa padalinama, uglavnom mislim na snježne padaline, da možemo to odvesti sa ovakvim novcima i sa ovakvom tehnologijom kojom se sad trenutačno služimo. Zimska služba, a to ćemo vjerojatno imati prilike u tematskim sjednicama trgovačkih društava malo više i detaljnije reći, traži hitnu reorganizaciju načina, organizaciji primjene službe tijekom zimskih mjeseci. O tom po tom. Održavanje javnih zelenih površina, nadam se da svi više-manje znate, neću to puno ni detaljno ponavljati o cirkusu koji se dogodio prošle godine u sedmom mjesecu, apelirali smo to kod donošenja Proračuna, 01.07. smo potrošili sva sredstva za održavanje javnih zelenih površina. Tu su vam sve zelene površine, tu su vam dječja igrališta i sl. Nemojte me ni pitati, to neka netko drugi odgovori, kako se održavalo i kako smo i kako smo održavali javne zelene površine do prvog rebalansa. Umjesto da rebalans, vezano za tu stavku, imamo u sedmom mjesecu ili u devetom, mi smo ga imali čini mi se krajem jedanaestog mjeseca. Što je samo po sebi sramota za sve nas. Bojim se, imajući u vidu iznose Proračuna za 2016. godinu, da će nam se u svim ovim vidovima ponoviti 2015. godina, i da ćemo na isti način razgovarati, nažalost i u veljači i ožujku iduće godine. I na kraju, htio sam se ispričati, zaboravio sam u prošloj točci, a da bih bio pošten prema sebi i svima vama, htio sam pohvaliti radove na izgradnji i rekonstrukciji, a vezano za skupljanje otpada. Mislim na objekte i uređaje koji su se izgradili svih ovih godina, a posebno i prošle godine, na odlagalištu Mraclinska Dubrava. Ispričavam se, hvala.“

Damir Šimunić: „Hvala lijepo gospodine predsjedniče, lijep pozdrav svima. Puno je toga rečeno vezano uz ovu točku dnevnog reda, i u raspravi na prethodnoj točki međutim, moramo se osvrnuti i na ovaj dio koji je dio Programa koji je težak 40 milijuna kuna, 40 milijuna kuna, a obrazloženje je za neizvršenje vrlo, vrlo šturo i to upozoravamo i opominjemo svaku godinu da bi htjeli znati detaljnije zašto se neki planirani iznosi nisu izvršili. Mene je fascinirala ova stavka 'komunalna djelatnost održavanja javnih površina' u dijelu koji se odnosi na održavanje javnih zelenih površina, pješačkih staza, zona, trgova, parkova i dječjih igrališta. Dakle, zašto me fascinirala? Zato što je razlika između planiranog i izvršenog jedna lipa. Dakle, planirano je 6.920.000 kn, a izvršeno je 6.919.999,99 kn. Kako se moglo doći do tog iznosa? A istovremeno kada govorimo o neizvršenju u 25 naselja u Velikoj Gorici planirano nije izvršeno. U 25 naselja! Obrazloženja gotovo da i nema. I onda imamo gotovo 100% izvršenje! Dakle, to su velike razlike za takva mala naselja kao što je, na primjer, Drenje gdje je planirano 6.800 kn, a izvršeno 570,00 kn, Bukovčak 6.600 kn izvršeno 950,00 kn, Okuje 19.700 kn izvršeno 8.000 kn, Črnkovec 6.400 kn izvršeno 238,00 kn itd. da ne nabrajam ali izvršenje je gotovo 100%. U jednom dijelu obrazloženja jedna rečenica glasi 'u naselju Velika Gorica troškovi su manji od planiranih, prvenstveno na održavanju travnatih površina zbog nastojanja da se što je moguće više produži razmak između pojedinih košnji'. Vi se jako dobro sjećate da smo, kada god smo raspravljali o izvršenju na ovim stavkama da smo imali prigovor na košnju. Pogledajte, dođite u vrijeme košnje na livadu pokraj Srednje škole pa ćete se zapitati zbog čega je taj vremenski razmak potreban da trava naraste gotovo metar i onda da oni svi okolo građani koji žive u zgradama imaju problema s komarcima, a da ne pričam što se sve onda događa kao posljedica te visoke trave. Ja suosjećam sa pročelnikom, a to je ono što je govorio i gospodin Šipušić, vjerojatno je tu problem novac kojega nikada dosta ali se troši tamo gdje ne bi trebalo. Održavanje poljskih putova je izvršeno sa svega 30%. Da li je netko od vas ikada otišao negdje na selo i razgovarao sa mještanima, pogotovo onima koji imaju svoja poljoprivredna zemljišta i koje oni sve primjedbe i prigovore imaju na održavanje poljskih putova. Izvršenje svega 30%! Kad god dođemo u nekakvo naselje izvan Velike Gorice u ruralnom dijelu prvi je prigovor održavanje poljskih putova, i mi onda na toj stavci kiksamo! Na jednoj od sjednica Gradskog vijeća smo digli komunalnu naknadu upravo u tim naseljima u tim zonama, II., III., IV. I V. Podigli smo im cijenu komunalne naknade, a ovako im vraćamo. Tu sam si predbilježio i da bih nešto trebalo reći i održavanju nerazvrstanih cesta, ali to je gospodin Šipušić dobro elaborirao i ta točka je što se mene tiče i taj dio je apsolviran iako je tu, koliko vidim, na bazi od 20 milijuna kuna razlika u izvršenju 808,00 kn. Sve ove brojke nekako navode i sugeriraju da je to sve nešto namješteno, jer to su veliki iznosi da bi razlike bile u lipama odnosno u par kuna. Lijepo vas molim da ubuduće, prije svega molim pročelnika da ubuduće kada budemo imali ovu točku na dnevnom redu Program održavanja komunalne infrastrukture da dobijemo malo opširnije i suvislije obrazloženje zbog čega nije došlo do izvršenja po određenim stavkama. S obzirom da iz ovoga se to iščitati ne može. Hvala lijepo.“

Sven Fabijančić: „Prethodnici su se u principu dotakli manje-više svega, ali meni je u oko upala jedna stavka u izvršenju. S jedne strane imamo planirano 300.000 kn i za ulicu u Leknenom i za sanaciju ceste Vukomerić – Petravec, od kojih je izvršeno nula kuna, a sa druge strane imamo planiranih nula kuna, a izvršenih 350.000 kn za izradu pristupne ceste poljoprivrednoj cesti u Petravcu. Pitam pročelnika čijoj privatnoj parceli? Znam da treba biti osiguran pristup svim poljoprivrednim zemljištima, ali baš jednoj parceli i za 350.000 kn, kakva je to cesta molim vas lijepo? I prema čijoj parceli.“

Darko Stanilović: „Zahvaljujem gospodine predsjedniče, kao i prethodni kolege izražavam svoje ogorčenje, ali nemojte misliti da i ja atakiram na gospodina pročelnika kome je najteže, jer jednostavno premalo je novaca za te stavke, i svi mi možemo samo sjesti i plakati. Doista je tužno da u tom našem čak i ovogodišnjem Proračunu su stavke isto tako niske kao što su bile i ove. Sasvim sigurno da će nam izvršenje biti isto ovako, odnosno nikako i nedostatno. Krenut ću od komunalne djelatnosti vezano za odvodnju atmosferskih voda. Imamo tu jednu stavku snimanje stanja oborinskih zacijeljenih kanala što uključuje i ove propuste o kojima je već bilo riječi na aktualnom satu. Dakle, predviđeno je bilo 10.000 kn, a stavka izvršenja je nula. Znači da nismo ni pokušali locirati takva mjesta i zato nam i prometnice plave, isto tako i poljoprivredne površine, poljski putovi i sve ostalo. Što se tiče poljskih putova znamo da je bila prije uobičajena praksa, i da su svake godine Mjesni odbori dobivali po desetak, dvadesetak kamiona ovisno o veličini i da su ti poljski putovi bili sanirani i koliko toliko prohodni. Danas je situacija takva, imat ćemo točku dnevnog reda gdje moramo donijeti Odluku da se i to stavlja predsjednicima i vijećnicima Mjesnih odbora još veća odgovornost, a sredstava nemamo kao što ih nema ni u Gradu predviđenih za to. Što se tiče uređenja naselja, obnavljanje parkova, lijepo je vidjeti nove drvorede u Gradu, nove cvjetnjake i sve ostalo, ali mi nažalost u Mjesnim odborima ne možemo dobiti ni dva, tri drvca koja bi zamijenili ona posušena ili da bi srušili ona koja su već suha i predstavljaju opasnosti. Isto tako, nemamo sredstava za redovitu košnju, kao što je ovdje spomenuo kolega Šimunić pa dolazi do strahovito velike kolizije i odstupanja od plana i izvršenja. Tako je meni upalo u oči da smo za Novo Čiče, suprotno ono što je kolega Šimunić govorio, Novo Čiče planirano 39.000 kn, a utrođeno 120.000 kn. To je valjda zbog škole pa smo morali to urediti. U Vukovini 27.000 kn planirano, a 74.000 kn utrošeno. Donja Lomnica planirano 30.000 kn utrošeno 57.000 kn. Lukavec, što mi je vrlo poznato, 28.000 kn planirano, a 91.000 kn utrošeno. Prije nekoliko godina mi smo u Lukavcu imali, bilo je pet krugova košnje, 120.000 kn, a u nekim boljim vremenima 190.000 kn. Svi znamo da nije moguće održavati onaj veliki prostor oko Lukavca grada i ona zemljišta koja su u državnom vlasništvu, sam sam skinuo živicu i kosim sa svojim strojevima jer nikako ne mogu ishoditi da uđu u plan izvršenja i da to Grad radi. Ili kada napravim te dvije košnje koje napravimo, jedna je potrebna još za Turopoljsko Jurjevo i to se računa jedan krug košnje, i onda imam 13.05. dan Mjesnog odbora pa se napravi drugi krug košnje i Lukavec ostaje nepokošen deset mjeseci. Možete si zamisliti kako to izgleda! Onda čarobiramo, molimo prijatelje iz koncesionara, jer tamo prolazi jedan potok koji je zove Lipnica pa molimo njih da malo prošire taj pojas pa nam malo pokose, jer što oni ne pokose moram ja osobno ili moram nekoga žicati. Pa zar mi ne možemo naći neki bolji način? Očito je da je novaca premalo! Imamo u tim našim naseljima vrlo aktivne vatrogasce, imamo nogometaše koji kose svoja igrališta, zar ne možemo nabaviti nekakve strojeve i upola manja sredstva da damo tim sredinama i tempirala bi se košnja i odradio bi se posao daleko, daleko bolje i učinkovitije. Ovdje su potrošena velika sredstva, a trava i ostalo zelenilo i ukrasno bilje i stanje naših igrališta je očajno.“

Marijo Zdelar: „Pozdrav svim prisutnima, probat ću ovako taksativno. Šljunčane staze planirano 18.000 kn realizirano 202.000 kn, pretpostavka špricanje sa strane od korova. Sezonsko cvijeće, planirano 146.000 kn realizirano 245.000 kn; održavanje dječjih igrališta planirano 365.000 kn, a realizirano 189.000 kn; prigodno uređenje Grada planirano 41.000 kn realizirano 147.000 kn, ima tu još od ruža, sezonske sadnice. Znači, kada to gledate i onda gledate s druge strane po ovim našim lokalnim mjestima gdje su neke akcije vrijedne 7-10.000 kn pa im se to sve siječe, ukida i pritom ne krivim uopće pročelnika, jer on radi s onim što ima i s onim što mora. Problem je u nedostatku sredstava, a zašto nedostatak sredstava kad smo mi Grad i to slušamo već tri godine za redom, 'stabilni veliki Proračun', 'nikad veći', 'fantastičan' a nemamo para! I ne možemo održavati ni ono što smo napravili niti kositi ono, dječja igrališta, zamislite tu smo ušparali! Nekad tamo čitamo po novinama da se nađe tu i tamo pokoja šprica, igla, a imamo mi i komunalne redare? Naravno, oni to nikada ne nađu, jer ih treba izvući iz kancelarije da malo obiđu, ali to je neka druga priča. Za cvijeće i ostale stvari ima ali za druge nema, a onda kada vidimo od kuda se to financira iz komunalne naknade, znači sve zajedno utrošeno 39 milijuna kuna za održavanje, a prihodovano je po raznim stavkama, jedna mi je pala u oko, jer to stalno tu brusimo, a to je naknada za zadržavanje nezakonito izgrađenih građevina. Možda bi to trebali malo povećati, možda bi to trebali malo početi realizirati, naplaćivati, zaposlili smo hrpu ljudi, imaju prekrasne kancelarije na katu, u prizemlju, ovdje i ondje i uspjeli su pobijediti zamislite, Zagrebačku županiju. Imali su više postotaka realizacije od Zagrebačke županije. To što su još uvijek u sredini ili ispod dole to nikoga ne brine. Bitno da su bolji od Zagrebačke županije, jer između tih ljudi postoji jedan fajt tko je bolji pa makar i za jedan predmet. Bio sam tamo osobno i to govorim iz osobnog iskustva. Možda bi trebali početi razmišljati da više sredstava izdvajamo za to, a kako? Možda treba smanjiti postotak za plaće ljudima u gradskim službama, gradskim tvrtkama? Možda bi od 90 bilo dosta, ima nas preko dvjesto i jednostavno ne ide više. Možda bi trebalo zaustaviti zatvaranje, vidi se da kroz našu šetnicu se već tri poslovna prostora zatvorila. Ljudi jednostavno nemaju od kuda zaraditi da bi plaćali najmove i sve ostalo. Mi izmjenjujemo prometnu regulaciju, mi ćemo napraviti šetnicu sve u nekakvom cilju da se veliča lik i djelo gospodina gradonačelnika Barišića pa i ta cvijeća sezonska, ovakva i onakva, plava, žuta i zelena, mačuhice, prigodna uređenja pa onda imate i objašnjenje tipa povećano smo čistili grad, jer smo imali Novu godinu. Pa zar nismo imali Novu godinu i prošle godine? Isto se trebalo čistiti. I Jurjevo je bilo prošle godine! Onda imamo recimo Turopoljsku trku, ona je bila i prošle i ove, hvala Bogu biti će i slijedeće godine. Ne vidim razloga zašto su to velike diskrepancije u brojevima s obzirom da se ništa nije promijenilo. Činjenica je samo jedna da se vidi iz svih mogućih točaka da sve služi veličanju lika i djela gospodina Barišića, i to je nažalost tako i drugačije nije. Hvala.“

Tomo Vidović: „Hvala lijepo kolega, s time ćemo se morati pomiriti dok je gradonačelnik, logično. Izazvali ste repliku od gospodina Josipovića.“

Pero Josipović: „Poštovani predsjedniče, kolegice i kolege, kolega Zdelar isprovocirali ste me da izađem za govornicu i kažem jasno jednu stvar. Ne slažem se sa činjenicom da se djelatnicima VG Čistoće koji rade na odvozu smeća smanji plaća. Dakle, u tom smislu kada smo govorili komunalna poduzeća ostavimo na miru. Naravno kada su sredstva u pitanju, sredstava ima u Gradu vođenjem i dobrim gospodarenjem, gospodarenjem dobrog manira se može naći uvijek sredstava. Pitanje je koliko mi to činimo u Gradu dobro. Podsjetit ću samo da je u ovom Proračunu 80 milijuna kuna javnih nabava. Pitanje je, i zanima me što radi interna revizija? Da li je interna revizija u Gradu Velika Gorica napravila kontrolu i reviziju javnih nabava kao što je to napravila u Uredu komunalnih redara? To je jedna stvar. Druga stvar, kada su gradska poduzeća u pitanju mi sedam godina nismo dobili izvješća komunalnih poduzeća. Ako ništa drugo vidjeli bi koliko se u komunalnim poduzećima namnožilo režijskog osoblja. Režijsko osoblje je jedno u Gradskoj upravi, u komunalnom poduzeću, a oni djelatnici koji časno rade i mukotrpno rade svoj posao i po snijegu i po kiši i koji su proizvodno osoblje, oprostite njima se ne može smanjivati plaća. Hvala lijepo.“

Tomo Vidović: „Ne treba bih rekao da je ljepši izraz umjesto 'može' ili 'ne može' jer naravno da uvijek može. Odgovor na repliku, vijećnik Zdelar.“

Marijo Zdelar: „Ovom prilikom se ispričavam ako sam se krivo izrazio. Dozvoljavam da jesam. Nisam mislio, naravno, na te djelatnike. Mislio sam na djelatnike koji su zaposleni u Gradskoj upravi u zadnjih četiri godine, za koje mi toliko inzistiramo da se konačno zaustavi i molimo i tražimo pismenim putem, upozoravamo međutim nikako, nastavlja se i dalje. Ispričavam se ako sam krivo shvaćen. Nisam mislio na djelatnike koji rade svoj posao časno i pošteno, koji i po kiši i po snijegu skupljaju razno razne otpade po igralištima.“

Mirko Berković: „Samo bih se malo vratio na te naše poljske putove. Slažem se apsolutno da se putovi moraju navažati, da se moraju održavati i da moraju biti prohodni, ali se pitam, za koga? Sami znamo kakva su nam polja. Nitko poljoprivredu ne radi, ali ima i onih koji to dobro koriste, to su oni koji ispumpavaju septičke jame i ispada da Grad Velika Gorica navaža i održava te poljske putove za one koji koriste i zarađuju na tim septičkim jamama novac, a Grad održava te poljske putove. To je primjer kod mene i mi to možemo kod mene svi skupa ili tko hoće doći vidjeti. Zato bih molio Grad ako može ikako da se stupi u kontakt s tim ljudima i da ih obaveže da, na neki način, održavaju te poljske putove.“

Marijo Zdelar: „Htio bih replicirati poštovanom kolegi, ako je tome tako i ako se zna da je to tako pa nije rješenje da šudramo poljske putove! Postoje još uvijek ovdje i nešto malo poljoprivrednika poštenih koji idu raditi na svoja polja, a ako postoje ovi drugi onda to treba riješiti na drugi način. Postoje komunalni redari, postoje nadležne službe koje trebaju raditi svoj posao pa neka bude, kao što se kaže 'sve po redu i po zakonu'! Nećemo prestati sada šljunčati putove zato što netko tamo iskipava Creinu. Imamo komunalne redare. Nadam se da ćemo dobiti u pisanom odgovoru koliko smo ih zaposlili u zadnje vrijeme pa kada zbrojite koliko ih ima oni se moraju maknuti iz kancelarije! Ne mogu sjediti gore i uživat! Vjerojatno im je tako obećano da mogu.“

Pero Josipović: „Kolega Berković, drago mi je, nisam ja bez razloga otvorio tu temu i dao inicijativu sa se riješi problem i da se potakne i informira građane, naše sumještane da ih se osvijesti da koriste usluge VG Vodoopskrbe. Naime, situacija je slijedeća, ni jedan komunalni redar, naša komunalna služba, inspekcijske službe, niti jedna inspekcijska služba nije nadležna za taj dio da bi kontrolirala. Ja to znam iz vlastitog iskustva, jer sam ja jednom prilikom pokrenuo i dao si stvarno truda, prije možda jedno pet godina, da pozovem sve inspekcijske službe i nitko to nije mogao riješiti. Naši komunalni redari će danas kazati da oni za to nisu nadležni. I nisu. Ja bih sada iskoristio priliku pa bi postavio pitanje, što je s našim poljoprivrednim redarom? Dakle, poljoprivredni redar, ako se dobro sjećam, donijeli smo jednu Odluku po kojoj smo njemu trebali dati ovlasti i on bi trebao biti nadležan za poljoprivredno zemljište. Upravo na ono zemljište na koje se izbacuje, istovara, istresa taj sadržaj tih jama. Možda u tome leži rješenje da se poljoprivredni redar pozabavi s time i da to kontrolira. Možda ima uporište u Zakonu da se to može kažnjavati i sankcionirati, a s druge strane, još jednom ponavljam treba napraviti s VG Vodoopskrbom maksimalno i uporno da radi promociju i promidžbu te usluge koju ima, ako treba ići i do predsjednika Mjesnih odbora, ići do letaka i u određenim Mjesnim odborima podijeliti te letke sugrađanima da su upoznati s tom uslugom. Hvala.“

Marijo Berković: „Samo bih odgovorio gospodinu Zdelaru, ja nisam rekao da sam ja protiv navažanja. Upravo sam rekao kontra, da sam za održavanje i navažanje, ali pitanje je opet jer se poljoprivreda ne radi i koriste oni koji zarađuju novac, i njih bi trebalo pritisnuti da oni održavaju te putove, jer ih oni koriste i nitko drugi. Ti poljoprivrednici koji jesu njih je malo, barem kod mene. Pričam za svoje selo i okolna sela jer znam kuda se kreću i što rade. Hvala.“

Vladimir Pavišić: „Poštovani predsjedniče, kolegice i kolege slušajući raspravu dosadašnju ispada da smo svi suglasni da pročelnik nije kriv. To mi je drago da pročelnik nije kriv, ali netko je kriv. Mislim da je pročelnik u onom dijelu kriv što se tiče planiranja ove stavke 'planirano'. Mislim da je tu kriv, ali da nije kriv u izvršenju, za to je netko drugi kriv. Ako gledamo po stavkama, 'sezonsko cvijeće i trajnice' sa 146.000 kn je planirano utrošeno je 245.000 kn. Ne znam zašto? Tko je odlučio da se posadi više cvijeća nego što je u planu. Stalno trošimo više nego planiramo! Na kraju mi 'ispeglamo' ali zašto 'peglamo' i dokle budemo 'peglali'' I dokle bude takva politika u Gradu 'peglanja'? Cvijeće je 100.000 kn više! 'Održavanje živice' 36.000 kn više! 'Održavanje parkovne opreme' 135.000 kn duplo više! Za ovo što je više potrošeno na ovim stavkama ove sredine su ostale bez toga jer oni nisu mogli dobiti! Spomenut ću vam primjer, 'Prigodno uređenje Grada' planirano je 41.000 kn, a mi smo potrošili 141.000 kn! Potrošili smo opet 100.000 kn više! Idemo se jednom staviti u one okvire da koliko imamo novaca, a ne možemo ako smo planirali da se napravi Kurilovečka onda ne može dati novce u Veliku Bunu! Tu je spomenuta trava na Udarniku, nemam ja ništa protiv toga, ali ja imam skoro sedamdeset godina i nemam ni nogostupa niti oborinske niti cestu! Nemam ništa! A mi idemo travu sijati! To je vrh svijeta! To je Barcelona! Jer je to potrebno! Djeca imaju trave koliko hoće pa svi su se učili na travi! Sad je dobio ŠRC Radnik, odnosno Gorica travu sada mora i Udarnik, i sada ćemo vjerojatno morati svim selima dati umjetnu travu! Pa što nas nije sram, ljudi dragi! To nema veze sa zdravom pameću! Pogledajte ovu stavku, Velika Buna planirano je 13.000 kn, a dano je skoro 30.000 kn! Mi stalno imamo Veliku Bunu kao prioritet broj jedan u Gradu! Nemam ništa protiv toga, ali Mala Buna planirano je 6.000 kn, a potrošeno je 16.000 kn! Cerovski Vrh neću spominjati, ali i on je oštećen za duplo! Tvrdim i dalje da pročelnik nije kriv, ali smatram da netko drugi, pogledajte kakve su cifre Gornje i Donje Lomnice! Da se u glavi zavrti! Zašto? Zato što je direktor iz Gornje Lomnice i zato što putuje kroz Donju Lomnicu! Da li je to istina? Mi se tu hrvamo pred javnošću! To vam je kao kad su dijeli svijet Staljin, Roosevelt i Churchill. Piše u knjizi da oni u tami nevidljivi su, i oni su podijelili svijet! Nitko nije znao dok nije došla demokracija! I kako su podijelili i zašto smo mi bili gdje smo bili! Završna misao je da pročelnik nije kriv!“

Tomo Vidović: „Ovakva aklamacija i ovacije se dugo nisu čuli! Repliku ima gospodin Šipušić.“

Mario Šipušić: „Htio sam dati pojašnjenje da se ne bunimo i ne zapetljavamo u ono što je manje bitno od prave stvari. Naravno da je netko kriv. Znamo i tko je kriv. Trebamo reći imenom, prezimenom i adresom tko je kriv. Kako stvari funkcioniraju? Niti jedna stvar, niti jedna stavka programa ili troškovnika, u ovom slučaju spomenutog obavljanja javnih zelenih površina, održavanje u bilo kojem pogledu ne ostvaruje se i ne odrađuje se, i cvijeće i sadnja i vađenje cvijeća, i okapanje itd., lokacije, mjesni odbori se ne događaju bez nadzorne osobe iz Komunalnog odjela, odnosno Gradske uprave. Prema tome, ne može izvršiti, ovdje je to VG Čistoća dok je negdje i VG Komunalac, ne može na svoju ruku bilo što raditi, bilo gdje saditi, vaditi ili bilo što drugo obavljati. Prema tome, to je način, ne od jučer i ne od prije pet godina nego, koliko ja znam od prije trideset godina i više, kako stvari funkcioniraju. Nije to niti loše jer na taj način izvršitelj, koncesionar ili kako god hoćete, znači tvrtka koja obavlja tu djelatnost nema ekskluzivno pravo da raspoređuje samostalno sredstva i lokacije na kojima će se nešto raditi. To je jedna stvar. Druga stvar, i ja se slažem da pročelnik nije kriv jer pročelnik je došao sa svojim zahtjevima i cijelu priču je, kao što i uvijek odrađuje, odrađuju kolege dužnosnici od gradonačelnika do gradonačelnika, što će se obavljati i u kojoj količini. Htio sam reći kolegi Vladi da sam među onima kojima je drago vidjeti pa čak i u cvijeću hrvatski grb, ali vjerujte mi, nekoliko puta sam se uvjerio kad smo slijetali, taj grb vam se iz aviona uopće ne vidi zato što je točno ispod aviona.“

Vlado Pavišić: „Možda me gospodin Šipušić nije razumio, nisam ja rekao da ona sredstva koja su više utrošena kod nekog drugog, a smanjena su negdje, ja nisam rekao da nije firma izvršila te radove. Shvatio sam iz vaše rasprave da ja sumnjam da li je to napravljeno i potrošeno. Ne, ja ne sumnjam da to nije napravljeno samo hoću reći da je uvijek netko zakinut na račun nečeg drugoga, a što se tiče grba iz vaše firme ja ne znam tko je taj grb zapustio, ali sam čuo danas da je preskup. Vama na znanje da pilot vidi taj grb, a to je bitno da pilot vidi, jer tu ne budu hrvatski piloti išli! Ići će iz svih mogućih država, naročito iz Istanbula itd. Za mene je to bitno! I nisam govorio o mržnji, ali sam čuo žamor koji me asocira da netko se ne slaže s time, a ja imam valjda pravo u svojoj državi reći što mislim i kako je osjećam. Ja je ne osjećam kao Teršelička, kao Pupovac i kao slični, i kao Josipović!“

Tomo Vidović: „Kolega Pavišić, molim vas! Nema više replika kolega Šipušić, idemo se vratiti u okvire Poslovnika i okvire teme, i replike i odgovora na repliku. Sve izvan toga je nepotrebno, nedopustivo poglavito vrijeđanje bilo koga po bilo kojoj osnovi. Molim vas da zadržimo to jedno dostojanstvo i dignitet. Nije nam ovo prva sjednica u ovom sazivu. Nije, hvala Bogu ni zadnja pa budimo parlamentarni. Svatko ima pravo na svoje mišljenje i nema potrebe docirati i žamor stvarati. Svaki vijećnik i vijećnica ima pravo, ono što nam Poslovnik odobrava, ali sve u okvirima koji su dopušteni i koji su primjereni za naše uloge i građane koje predstavljamo. Nastavljamo sa replikama, gospodin Zdelar izvolite.“

Marijo Zdelar: „Već je bilo dvije, tri replike ranije pa ću probati replicirati kolegi Pavišiću. Ovdje za ovom govornicom smo se svi složili u jednom da gospodin pročelnik Katulić nije kriv. Slažemo se da netko i je kriv. Činjenica je da se samo još moramo složiti tko je kriv. Ako netko je, a pročelnik nije, onda je odgovorna osoba koja vodi Grad, a ta osoba ima ime i prezime, to je gradonačelnik Grada. E sada ako se još i tu složimo onda smo na pravom putu i činjenica da se može i SDP i HDZ, i svi se mogu složiti oko činjenice.“

Vlado Pavišić: „Da ne bi bilo dileme, ja sam rekao da je netko kriv, ali sada s ove govornice govorim da gradonačelnik nije kriv. Tako da ne bude tu dileme i da me ne bude netko vukao da se mi složimo oko toga. U Gradu su Službe organizirane kako su organizirane. Bilo je diskusije da je nešto previše, da je ovako i da je onako. Smatram da gradonačelnik ne treba znati za jednu ružu tamo da li se posušila ili se nije posušila ili da li treba poljski put navesti ili ne. Zato postoje Službe. Spomenuli smo i redare i pročelnike i Odjel Mjesne samouprave. Službe ne rade svoj posao. Kažem jednu stvar, a to je da je ovo podvala gradonačelniku. U nekim stvarima se ne mogu složiti, ali u ovom slučaju se slažem da nije on kriv, nego su krivi igrači koji su oko njega, koji su licemjeri, u tome je poanta.“

Goran Beus Richembergh: „Budući da je kolega Pavišić u elementu pa da mu još malo dam energije. Imamo jednu čudnu situaciju. Valjalo bi pozvati Hercula Poirota. Ustanovili smo da se nešto loše dogodilo i sada detektiramo tko nije kriv. Dakle, po obrascu isključivanja onih koji sigurno nisu. Siguran sam da, gospodine Pavišiću, vi niste mislili niti na dogradonačelnika Kolarca. Dakle, Kolarec otpada. Kosa nije bilo u pogonu neko vrijeme, dakle i on otpada. Rekli ste da nije gradonačelnik, i on otpada. Svi ste se složili da Katulić nije i on otpada. Imamo fantoma, i to je sad jedna situacija koju treba istražiti do kraja, jer to su milijuni kuna pa da se netko uvukao u Gradsku upravu, je li to po noći oni slučajno potpisuju one naloge za izvršenje poslova, pišu možda neke obračune, troškovnike. Netko se očito igra našom sudbinom, i ja predlažem i unutarnjoj i vanjskoj reviziji da se uhvate posla. Što se tiče grba, nisam zadovoljan vidljivošću grba. Pogotovo zbog toga što neki avioni slijeću i po noći i oni ne mogu to vidjeti, prema tome ja predlažem da se osvijetli, a kao doprinos za mešanciju oko onog prvog pitanja, kada se HDZ koji je na vlasti buni da nešto nije dobro, da nije slučajno Most kriv?“

Tomo Vidović: „Zaključujem raspravu i dajem na glasovanje Prijedlog Zaključka o prihvaćanju Izvješća o izvršenju Programa održavanja komunalne infrastrukture za 2015. godinu.

Gradsko vijeće je većinom glasova ( 16 za, 9 protiv i 1 uzdržan) donijelo Zaključak o prihvaćanju Izvješća o izvršenju Programa održavanja komunalne infrastrukture za 2015. godinu.

**Točka 5., 6. i 7.**

**Prijedlog Rješenja o odbijanju nevaljane ponude ponuditelja**

**DIMNJAČARSKI OBRT „FERENC“,vl. Nenad Zrinski iz Zagreba, Strigovačka 18**

**Prijedlog Odluke o davanju koncesije za obavljanje dimnjačarskih poslova na**

**I. dimnjačarskom području Grada Velika Gorica**

**Prijedlog Odluke o davanju koncesije za obavljanje dimnjačarskih poslova na**

**II. dimnjačarskom području Grada Velika Gorica**

Predlagatelj je gradonačelnik, a izvjestitelj u ime predlagatelja je pročelnik Upravnog odjela za komunalne djelatnosti i promet Dubravko Katulić.

Molim pročelnika za uvodno obrazloženje za sve tri točke.

Dubravko Katulić**:** „Temeljem članka 19 o koncesijama i članka 6 Odluke o obavljanju dimnjačarskih poslova, Grad Velika Gorica je dana 21.12.2015. u elektroničkom oglasniku javne nabave objavio obavijest o namjeri davanja koncesija za komunalnu djelatnost obavljanja timskim poslova za prvo i drugo dimnjačarsko područje. Čim je započeo postupak davanja koncesije za obavljanje dimnjačarskih poslova za slučaj I. dimnjačarskog područja javila su nam se tri ponuditelja i stručno povjerenstvo pregledalo je i ocijenilo pristigle ponude te je utvrđeno da ponuda dimnjačarskog obrta „Ferenc“ iz Zagreba nije valjana te ne ispunjava uvjete za isključenje stoga je potrebno donijeti Rješenje o odbijanju nevaljane ponude. Isto tako, povjerenstvo je pogledalo preostale dvije ponude i zaključeno je da je najpovoljnija i ekonomski najpovoljnija ponuda je ponuda dimnjačarskog obrta „Dim“ vl. Željka Dorotića iz Velike Gorice. Inače, koncesije se daju na deset godina i ponuđena vrijednost za I. dimnjačarsko područje odnosno za plaćanje naknade za koncesiju je iznosila 20.000 kn. Inače, I. dimnjačarsko područje je prostor gdje je granica velikogorička cesta, zatim Ljudevita Posavskog i Matice Hrvatske te Sisačkom i dalje državnom cestom D30 prema Sisku odnosno Buševcu i Ogulincu. Cijeli dio se ubraja u I. dimnjačarsko područje, a donji dio, južno je II. dimnjačarsko područje. Za II. dimnjačarsko područje pristigle su dvije ponude. Povjerenstvo je izvršilo pregled i ocjenu samih dostavljenih ponuda. Najpovoljnija ponuda je ponuda dimnjačarskog obrta „Dimnjačar“ vl. Marija Knapića iz Velike Gorice. Ponudio je godišnju naknadu za plaćanje koncesije za deset godina u iznosu od 13.700 kn. Ako imate dodatnih pitanja vrlo rado ću pojasniti.“

Tomo Vidović**:** „Zamolit ću vas dok ste za govornicom da odgovorite na pitanje kolege vezano za prethodnu točku, ispričavam se jer sam to previdio.“

Dubravko Katulić:„Radi se o uređenju poljskog puta u naselju Petravec. Naime, vlasnik koji je zakupio jedan dio tog poljoprivrednog zemljišta cca 10.000 m2, a bavit će se eko-proizvodnjom češnjaka. Naime, Zagrebačka županija raspisala je natječaj gdje potiče razvoj ruralnog područja u dijelu poljoprivrede, i kao takvi su osigurali za projekte određenu sumu novaca. Mi smo se prijavili obzirom da smo kontaktirali gospodina Marijana, ne mogu se sjetiti prezimena, i zajedno s nama je, znači prijavili smo taj projekt Zagrebačkoj županiji i ista je nama doznačila 150.000 kn za navedeni projekt. Znači, projekt je ukupno koštao 320.000 kn od toga je 60% osigurao Grad Velika Gorica i 40% su sredstva Zagrebačke županije. Put je uređen kako bi se na tom dijelu mogla obaviti ekološka proizvodnja s time da je taj dio puta jednostavno već pretvoren u šumu i moralo se dosta toga uložiti što se tiče i samih radova kako bi omogućili pristup do, ne samo te parcele, već i druge parcele, a prema saznanjima i neki drugi mještani koji imaju vlasništvo tih parcela su se priključili proizvodnji i nadamo se da će i uspjeti.“

Odbor za komunalne djelatnosti dao je pozitivno mišljenje, a Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice

Otvaram raspravu.

Zaključujem raspravu i dajem na glasovanje Prijedlog Rješenja o odbijanju nevaljane ponude ponuditelja DIMNJAČARSKI OBRT „FERENC“,vl. Nenad Zrinski iz Zagreba, Strigovačka 18

Gradsko vijeće je jednoglasno donijelo

**Rješenje o odbijanju nevaljane ponude ponuditelja DIMNJAČARSKI OBRT „FERENC“,vl. Nenad Zrinski iz Zagreba, Strigovačka 18**

Dajem na glasovanje Prijedlog Odluke o davanju koncesije za obavljanje dimnjačarskih poslova na I. dimnjačarskom području Grada Velika Gorica

Gradsko vijeće je jednoglasno donijelo

**Odluku o davanju koncesije za obavljanje dimnjačarskih poslova na I. dimnjačarskom području Grada Velika Gorica**

Dajem na glasovanje Prijedlog Odluke o davanju koncesije za obavljanje dimnjačarskih poslova na II. dimnjačarskom području Grada Velika Gorica

Gradsko vijeće je jednoglasno donijelo

**Odluku o davanju koncesije za obavljanje dimnjačarskih poslova na II. dimnjačarskom području Grada Velika Gorica**

**Točka 8.**

**Prijedlog Odluke o izradi I. izmjena i dopuna**

**Urbanističkog plana uređenja naselja Velika Gorica**

Predlagatelj je gradonačelnik, a izvjestitelj u ime predlagatelja je pročelnik Upravnog odjela za urbanizam i zaštitu okoliša Roman Repač. Molim pročelnika za uvodno obrazloženje.

Roman Repač: „[Urbanistički plan uređenja naselja Velika Gorica donijet je u lipnju 2012. godine.](http://www.gorica.hr/Page.aspx?id=302) U razdoblju nakon donošenja Urbanističkog plana uređenja naselja Velika Gorica na području naselja izvedena je određena komunalna i druga infrastruktura. Pored navedenog donijete su izmjene zakonske regulative i prostorno planske dokumentacije, odnosno donijet je novi Zakon o prostornom uređenju, te je usvojeno nekoliko Izmjena i dopuna Prostornog plana uređenja Grada Velike Gorice. Osnovni cilj izrade I. izmjena i dopuna Plana je kroz usklađivanje prostorno planskih rješenja s novim propisima, prostorno planskom dokumentacijom višeg reda i prostorno-tehnički povoljnijim rješenjima komunalne i druge infrastrukture, osigurati kvalitetniji prostorni i gospodarski razvoj ovog područja, na načelima održivog razvoja. Kroz usklađivanje korištenja i namjene prostora, planiranja infrastrukturnih sustava te prometnih rješenja dobit će se tehnički povoljnija, vremenski izglednija i ekonomski opravdanija planska rješenja. Cilj izrade ovih I. izmjena i dopuna Plana je donošenje planskog rješenja kojim će se omogućiti nova izgradnja i rekonstrukcija postojeće izgradnje, uređenje i komunalno opremanje prostora radi podizanja kvalitete života i standarda stanovništva, te usklađivanje javnog interesa s interesima i potrebama korisnika građevinskog zemljišta. Pravna osnova za izradu i donošenje ove Odluke temelji se na odredbama članaka 86. i 198. Zakona o prostornom uređenju, a postupak izrade i donošenja I. izmjena i dopuna Urbanističkog plana uređenja naselja Velika Gorica temelji se na odredbama članaka 81. – 113. istog Zakona.Prema članku 86. stavcima 1. i 3. Zakona o prostornom uređenju, članku 63. Zakona o zaštiti okoliša, te slijedom Upute o postupanju Ministarstva zaštite okoliša i prirode, od 5. listopada 2015. godine, prije donošenja Odluke o izradi prostornog plana lokalne samouprave, potrebno je prethodno pribaviti mišljenje sukladno posebnim zakonima kojima se uređuje zaštita okoliša i prirode. Isto je pribavljeno, te je sukladno Mišljenju nadležnog Upravnog odjela za prostorno uređenje, gradnju i zaštitu okoliša Zagrebačke županije od 10. veljače 2016., paralelno s postupkom izrade I. izmjena i dopuna Urbanističkog plana uređenja naselja Velika Gorica potrebno provesti postupak ocjene o potrebi provedbe strateške procjene utjecaja I. izmjena i dopuna istog Plana na okoliš. Gradonačelnik Grada Velike Gorice utvrdio je Prijedlog Odluke o izradi I. izmjena i dopuna Urbanističkog plana uređenja naselja Velika Gorica, te se isti upućuje Gradskom vijeću Grada Velike Gorice na razmatranje i donošenje.“

Pozitivno mišljenje dao je Odbor za zaštitu okoliša i prostorno uređenje, a Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice.

Otvaram raspravu.

Zaključujem raspravu i dajem na glasovanje Prijedlog Odluke o izradi I. izmjena i dopuna Urbanističkog plana uređenja naselja Velika Gorica

Gradsko vijeće je jednoglasno donijelo

**Odluku o izradi I. izmjena i dopuna Urbanističkog plana uređenja**

**naselja Velika Gorica**

**Točka 9.**

**Prijedlog Odluke o izradi I. izmjena i dopuna Urbanističkog plana uređenja proizvodne zone Vukovinsko polje**

Predlagatelj je gradonačelnik, a izvjestitelj u ime predlagatelja je pročelnik Upravnog odjela za urbanizam i zaštitu okoliša Roman Repač. Molim pročelnika za uvodno obrazloženje.

Roman Repač: „[Urbanistički plan uređenja proizvodne zone „Vukovinsko polje“ donijet je u srpnju 2007. godine](http://www.gorica.hr/Page.aspx?id=302). U razdoblju nakon donošenja ovog Plana u proizvodnoj zoni izvedena je određena komunalna infrastruktura, odnosno nova glavna prometnica s pripadajućim instalacijama vodovoda, kanalizacije i odvodnje oborinskih voda. Pored navedenog donijete su izmjene zakonske regulative i prostorno planske dokumentacije, odnosno donijet je novi Zakon o prostornom uređenju, te je usvojeno nekoliko Izmjena i dopuna Prostornog plana uređenja Grada Velike Gorice. Za zahvate u predmetnom prostoru pokazala se potreba za tehnički povoljnijim, vremenski izglednijim i ekonomski opravdanijim rješenjima izgradnje prometne i komunalne infrastrukture, odnosno prometnica s pripadajućim instalacijama vodovoda, oborinske odvodnje, odvodnje otpadnih voda, instalacijama plinoopskrbe, te uvođenje željezničke infrastrukture u proizvodnu zonu. Osnovni cilj izrade I. izmjena i dopuna ovog Plana je kroz usklađivanje prostorno planskih rješenja s novim propisima, prostorno planskom dokumentacijom i tehnički povoljnijim rješenjima, planirati infrastrukturne sustave i prometna rješenja koja će u zoni obuhvata plana, na načelima održivog razvoja, osigurati kvalitetniji prostorni i gospodarski razvoj ovog područja. Pravna osnova za izradu i donošenje ove Odluke temelji se na odredbama članka 86. i 198. Zakona o prostornom uređenju, a postupak izrade i donošenja I. izmjena i dopuna Urbanističkog plana uređenja proizvodne zone „Vukovinsko polje“ temelji se na odredbama članka 81. – 113. istog Zakona.Prema članku 86. stavcima 1. i 3. Zakona o prostornom uređenju, članku 63. Zakona o zaštiti okoliša, te slijedom Upute o postupanju Ministarstva zaštite okoliša i prirode od 5. listopada 2015. godine, prije donošenja odluke o izradi prostornog plana lokalne samouprave, potrebno je prethodno pribaviti mišljenje sukladno posebnim zakonima kojima se uređuje zaštita okoliša i prirode. Isto je pribavljeno, te je sukladno Mišljenju nadležnog Upravnog odjela za prostorno uređenje, gradnju i zaštitu okoliša Zagrebačke županije od 3. ožujka 2016., paralelno s postupkom izrade I. izmjena i dopuna Urbanističkog plana uređenja proizvodne zone „Vukovinsko polje“ potrebno provesti postupak ocjene o potrebi provedbe strateške procjene utjecaja I. izmjena i dopuna istog Plana na okoliš. Gradonačelnik Grada Velike Gorice utvrdio je Prijedloga Odluke o izradi I. izmjena i dopuna Urbanističkog plana uređenja proizvodne zone „Vukovinsko polje“ te se isti upućuje Gradskom vijeću Grada Velike Gorice na razmatranje i donošenje.“

Pozitivno mišljenje dao je Odbor za zaštitu okoliša i prostorno uređenje, a Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice.

Otvaram raspravu.

Zaključujem raspravu i dajem na glasovanje Prijedlog Odluke o izradi I. izmjena i dopuna Urbanističkog plana uređenja proizvodne zone Vukovinsko polje

Gradsko vijeće je jednoglasno donijelo

**Odluku o izradi I. izmjena i dopuna Urbanističkog plana uređenja proizvodne zone Vukovinsko polje**

**Točka 10.**

**Prijedlog Odluke o izmjeni i dopuni Odluke o komunalnoj naknadi**

Predlagatelj je gradonačelnik, a izvjestitelj u ime predlagatelja je pročelnik Upravnog odjela za komunalne djelatnosti i promet Dubravko Katulić. Molim pročelnika za uvodno obrazloženje.

Dubravko Katulić: " Gradsko vijeće Grada Velike Gorice na svojoj 11. sjednici održanoj 30. prosinca 2014. godine donijelo je Odluku o komunalnoj naknadi. Članak 12. predmetne Odluke određuje pod kojim uvjetima se obveznika komunalne naknade za stambeni prostor može potpuno ili djelomično osloboditi plaćanja komunalne naknade za tekuću godinu. Kako bi se spriječilo podnošenje zahtjeva obveznika komunalne naknade tijekom cijele godine i time odredila dinamika plaćanja iste, postoji potreba uvođenja krajnjeg roka za podnošenje zahtjeva temeljem članka 12. Odluke. Predlaže se da to bude 31. ožujka tekuće godine. Zbog navedenog predlažemo donošenje ove Odluke.“

Pozitivno mišljenje dao je Odbor za komunalne djelatnosti, a Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice.

Otvaram raspravu.

Damir Šimunić: „Ova odluka je točka na i na onu Odluku kada je većina u ovom Gradskom vijeću donijela Odluku o povećanju komunalne naknade za građane u drugoj, trećoj, četvrtoj i petoj zoni. Upravo su mjesta iz tih zona bila najviše uskraćena u pružanju komunalnih usluga, a to smo vidjeli u trećoj i četvrtoj točki dnevnog reda. Sada se predlaže dodatna mjera kojom će im se otežati i onako teška situacija. Nisu građani kroz cijelu godinu podnosili zahtjev za potpuno ili djelomično oslobađanje od plaćanja komunalne naknade zbog toga što im se povećao standard. Baš suprotno. Sukladno novonastalim životnim situacijama prisiljeni su se prilagođavati okolnostima, ali im nerijetko u tome treba pružiti i podršku. Samo je pitanje da li mi to želimo ili ne. Ovom Odlukom šaljemo im poruku, gospodo nemamo se mi vremena s vama bakčati cijelu godinu, s vama i vašim problemima, izvolite predvidjeti što će vam se dogoditi nakon 31.3. u vašem poslovnom okruženju. Izvolite znati da li ćete poslije 31.3.biti radno sposobni, mi smo ovdje da vaš zahtjev zaprimimo do 31.3. jer tko će se time bakčati cijelu godinu i onako nas je malo. Dakle, doista se puno raznih situacija čovjeku može dogoditi u tijeku godine i zbog toga ne možemo podržati ovu Odluku kojom se onemogućava građanima podnošenje zahtjeva sukladno novo nastaloj životnoj situaciji, a koja može biti uvjetovana gubitkom posla, zdravstvenim ili nekim drugim životnim problemom. Na jednoj od sjednica Gradskog vijeća donijeli smo odluku o otpisu potraživanja dugova sa osnova komunalne naknade. Ovom odlukom opet idemo u tom pravcu. Jednostavno nećete imati izbora. Ili ćete upotrijebiti represivnu mjeru ili će se ići na otpis. Tada, kada smo jednoglasno donijeli Odluku o otpisu potraživanja, a radilo se o iznosu od 12 milijuna kuna, i to u najvećem dijelu tvrtkama koje su bile tada, a i danas su aktivne, sjećam se da je predsjednik Gradskog vijeća tada predložio gradonačelniku da se pokrene postupak odgovornosti za one koji su odgovorni što je nastala takva šteta za Grad. Naravno da prijedlog ne obvezuje gradonačelnika da išta poduzme, ali da ima indicija za nečiju odgovornost onda očekujemo da se ona utvrdi i pokrene odgovarajući postupak, jer kao što je maloprije kolega Beus rekao „pa nismo valjda okruženi fantomima“. Mislim da, ako se išta poduzelo na osnovu prijedloga predsjednika Gradskog vijeća prema gradonačelniku, da bi bilo korektno da vijećnici budu informirani o razlozima. Predlažem vam da odustanete od ovoga prijedloga, jer stvarno naše građane stavljate u jednu vrlo nezgodnu situaciju. Ili mi odgovorite, što će se dogoditi ako građanin dođe podnijeti zahtjev negdje tijekom travnja, svibnja, lipnja, dakle po ovoj Odluci to mu se neće uvažiti. On je obavezan, on mora znati što će mu se dogoditi poslije 31.3., a toliko životnih problema, toliko životnih situacija se može preokrenuti preko noći. Dozvolimo ljudima da podnose zahtjev kao što su do sada radili, jer oni to ne rade iz nekakve svoje zadovoljštine, iz nekakvog svoga prohtjeva, nego kada ih na to sila natjera. Hvala.“

Zaključujem raspravu i dajem na glasovanje Prijedlog Odluke o izmjeni i dopuni Odluke o komunalnoj naknadi

Gradsko vijeće je većinom glasova( 17 za i 9 protiv) donijelo

**Odluku o izmjeni i dopuni Odluke o komunalnoj naknadi**

**Točka 11.**

**Prijedlog Odluke o izmjeni Odluke o određivanju mjesta na javno-prometnim površinama na kojima se može obavljati trgovina na štandovima, klupama i ostalim pokretnim napravama izvan prodavaonica i tržnica na malo**

Predlagatelj je gradonačelnik, a izvjestitelj u ime predlagatelja je pročelnik Upravnog odjela za komunalne djelatnosti i promet Dubravko Katulić.

Molim pročelnika za uvodno obrazloženje.

Dubravko Katulić: „Gradsko vijeće Grada Velika Gorica na svojoj zadnjoj sjednici donijelo je Odluku o određivanju mjesta na javno-prometnim površinama na kojima se može obavljati trgovina na štandovima, klupama i ostalim pokretnim napravama izvan prodavaonica i tržnica na malo. Članak 8. stavak 2. predmetne Odluke određuje predmet prigodne prodaje, te je isti potrebno izmijeniti i uz navedeno jezgričavo, koštuničavo i bobičasto voće treba dodati i cvijeće. Zbog navedenog predlažemo Gradskom vijeću donošenje ove Odluke..

Pozitivno mišljenje dao je Odbor za komunalne djelatnosti, a Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice.

Otvaram raspravu.

Zaključujem raspravu i dajem na glasovanje Prijedlog Odluke o izmjeni Odluke o određivanju mjesta na javno-prometnim površinama na kojima se može obavljati trgovina na štandovima, klupama i ostalim pokretnim napravama izvan prodavaonica i tržnica na malo

Gradsko vijeće je jednoglasno donijelo

**Odluku o izmjeni Odluke o određivanju mjesta na javno-prometnim površinama na kojima se može obavljati trgovina na štandovima, klupama i ostalim pokretnim napravama izvan prodavaonica i tržnica na malo**

**Točka 12.**

**Prijedlog Odluke o pristupanju naselja Grada Velike Gorice u redovito članstvo Lokalne akcijske grupe „Zrinska gora - Turopolje“**

Predlagatelj je gradonačelnik, a izvjestitelj u ime predlagatelja je zamjenik gradonačelnika gospodin Ervin Kolarec. Molim zamjenika za uvodno obrazloženje.

Ervin Kolarec: „Grad Velika Gorica 30. prosinca 2014. godine donio je Odluku o pristupanju naselja Grada Velike Gorice u redovito članstvo Lokalne akcijske grupe „Zrinska gora – Turopolje“ i „Vallis Colapis“. Navedenom Odlukom naselja Bapča, Buševec, Črnkovec, Donja Lomnica, Donje Podotočje, Drenje Šćitarjevsko, Gornja Lomnica, Gornje Podotočje, Gradići, Gustelnica, Jagodno, Ključić Brdo, Kobilić, Kozjača, Kuče, Lazi Turopoljski, Lazina Čička, Lekneno, Lukavec, Mala Buna, Mala Kosnica, Mičevec, Mraclin, Novaki Šćitarjevski, Novo Čiče, Obrezina, Ogulinec, Okuje, Petina, Petrovina Turopoljska, Poljana Čička, Rakitovec, Ribnica, Sasi, Selnica, Sop Bukevski, Staro Čiče, Strmec Bukevski, Šćitarjevo, Šiljakovina, Trnje, Turopolje, Velika Buna, Velika Kosnica, Velika Mlaka, Vukovina i Zablatje Posavsko pristupila su Lokalnoj akcijskoj grupi „Zrinska gora – Turopolje“, a naselja Bukovčak, Cerovski Vrh, Cvetković Brdo, Dubranec, Guci, Gustelnica, Jerebić, Markuševec Turopoljski, Petravec, Prvonožina i Vukomerić pristupili su Lokalnoj akcijskoj grupi „Vallis Colapis“. Budući da su predstavnici naselja Bukovčak, Cerovski Vrh, Cvetković Brdo, Dubranec, Guci, Gustelnica, Jerebić, Markuševec Turopoljski, Petravec, Prvonožina i Vukomerić iskazali interes za istupanje iz LAG-a „Vallis Colapis“ i pristupanje LAG-u „Zrinska gora – Turopolje“ potrebno je donijeti novu Odluku o pristupanju naselja Grada Velike Gorice u redovito članstvo Lokalne akcijske grupe „Zrinska gora – Turopolje“. Time bi sva ruralna područja Grada Velike Gorice imala članstvo u jednom LAG-u. LAG-ovi se osnivaju s ciljem poticanja članova lokalne zajednice, naša ruralna naselja, kako bi kroz osmišljavanja i aktivnosti i kroz doprinos razvoja tih područja unaprijedili svoja mjesta na gospodarskom planu, na poboljšanju infrastrukture, očuvanju prirode, tradicijske kulture i povijesne baštine, tako i na unaprjeđenju društvenog i kulturnog života stanovnika, postali aktivni dionici istog, pa predlažemo donošenje Odluke o pristupanju naselja Grada Velike Gorice u redovito članstvo Lokalne akcijske grupe „Zrinska gora - Turopolje“ kako bi svi bili u jednoj lokalnoj akcijskog grupi. Pokrenute su određene radnje i aktivno na tome naši ljudi sudjeluju od prvog dana i sada ćemo vrlo brzo pripremiti i urediti prostor u Vukovini kako bi se i tamo moglo kvalitetnije i bolje raditi, iz jednog ureda gdje će ljudi biti u principu i zaposleni i gdje će oni te aktivnosti i dalje poduzimati. Čekamo taj trenutak, obzirom da već, mislim, dvije godine plaćamo i određenu godišnju naknadu i čekamo trenutak kada će nam se u tom društvenom životu kroz LAG-ove i vraćati određena sredstva za određene aktivnosti u Gradu.“

Pozitivno mišljenje dao je Odbor za poljodjelstvo, šumarstvo i vodoprivredu, a Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice

Otvaram raspravu.

Zaključujem raspravu i dajem na glasovanje Prijedlog Odluke o pristupanju naselja Grada Velike Gorice u redovito članstvo Lokalne akcijske grupe „Zrinska gora - Turopolje“

Gradsko vijeće je jednoglasno donijelo

**Odluku o pristupanju naselja Grada Velike Gorice u redovito članstvo Lokalne akcijske grupe „Zrinska gora - Turopolje“**

**Točka 13.**

**Prijedlog Odluke o dopuni Odluke o utvrđivanju popisa pravnih osoba od posebnog interesa za Grad Veliku Goricu**

Predlagatelj je gradonačelnik, a izvjestitelj u ime predlagatelja je pročelnica Upravnog odjela za lokalnu samoupravu gospođa Sanda Kulić Makar.

Molim pročelnicu za uvodno obrazloženje.

Sanda Kulić Makar: „Pravni temelj za donošenje Odluke o dopuni Odluke o utvrđivanju popisa pravnih osoba od posebnog interesa za Grad Veliku Goricu sadržan je u članku 14. stavak 4. Zakona o sprječavanju sukoba interesa kojim je propisano da predstavničko tijelo jedinica lokalne, odnosno područne (regionalne) samouprave utvrđuje popis pravnih osoba od posebnog interesa za jedinicu lokalne samouprave. Budući je dana 29. travnja 2014. godine Gradsko vijeće Grada Velike Gorice donijelo Odluku o utvrđivanju popisa pravnih osoba od posebnog interesa za Grad Veliku Goricu, a isto tako je Gradsko vijeće Grada Velike Gorice dana 25. ožujka 2015. godine donijelo Odluku o osnivanju Razvojne agencije Grada Velike Gorice – VE-GO-RA, potrebno je dopuniti Odluku o utvrđivanju popisa pravnih osoba od posebnog interesa za Grad Veliku Goricu.“

Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice

Otvaram raspravu.

Zaključujem raspravu i dajem na glasovanje Prijedlog Odluke o dopuni Odluke o utvrđivanju popisa pravnih osoba od posebnog interesa za Grad Veliku Goricu

Gradsko vijeće je jednoglasno donijelo

**Odluku o dopuni Odluke o utvrđivanju popisa pravnih osoba od posebnog interesa za Grad Veliku Goricu**

**Točka 14.**

**Prijedloga Zaključka o davanju ovlaštenja Gradonačelniku Grada Velike Gorice za potpisivanje nagodbe o uređivanju međusobnih prava i obveza vezano uz nekretninu označenu kao k.č.br.1009/1, k.o. Kurilovec**

Predlagatelj je gradonačelnik, a izvjestitelj u ime predlagatelja je pročelnica Upravnog odjela za lokalnu samoupravu gospođa Sanda Kulić Makar.

Molim pročelnicu za uvodno obrazloženje.

Sanda Kulić Makar**:** „Dana 28. kolovoza 2013. Godine, u skladu s važećim Zakonom o prostornom uređenju i gradnji, prethodni vlasnici nekretnine označene kao k.č.br. 1009/1 k.o. Kurilovec predali su pred Uredom državne uprave u Zagrebačkoj županiji istu nekretninu u vlasništvo Grada Velike Gorice. Člankom 131. gore spomenutog Zakona, propisano je da vlasniku za predano zemljište pripada naknada u visini tržišne vrijednosti nekretnine u vrijeme predaje s time da se naknada mora isplatiti u roku maksimalno dvije godine od predaje zemljišta pred Uredom državne uprave. Iako su prenositelji putem punomoćnika ishodili dvije procjene predmetne nekretnine, i to jedne u iznosu od 7.382.408 kn te druge u iznosu od 7.155.600,94 kn među strankama nije bilo sporazuma koja bi to zapravo bila naknada u visini tržišne vrijednosti nekretnina u vrijeme predaje nekretnina. Iz navedenog razloga prenositelji su putem punomoćnika pokrenuli izvanparnični postupak pred Općinskim sudom u Velikoj Gorici. U gore spomenutom izvanparničnom postupku tri sudska vještaka izradila su svoje nalaze i dala svoja mišljenja o tržišnoj vrijednosti predmetne nekretnine. I to jedan u visini od 3.070.860 kn, drugi u visini od 5.390.000 kn i treći u visini od 5.200.000 kn. Uzimajući u obzir činjenice da je procjena sudskog vještaka, gospodina Dragana Šekerije izrađena temeljem odredbi Zakona o procjeni vrijednosti nekretnine te Pravilnika o metodama procjene vrijednosti nekretnine, da je stalni sudski vještak za graditeljstvo i procjenu nekretnina gospodin Ivan Čeović dostavio stručno mišljenje u kojoj mjeri činjenica kako danas ne postoji pristup predmetnoj nekretnini s javne površine, dakle put, utječe na tržišnu vrijednost iste nekretnine iz kojeg mišljenja proizlazi da je dan kakvoće odnosno dan u koji treba procijeniti tržišnu vrijednost nekretnine ako i odgovara danu koji je prethodio donošenju danas važeće prostorno-planske dokumentacije sukladno članku 3 i članku 32 Uredbe o procjeni vrijednosti nekretnine i članku 4 i članku 22 danas važećeg Zakona o procijeni vrijednosti nekretnine, predmetna nekretnina imala pristup s javne površine te je tek nakon donošenja UPU-a parcelirana u skladu s prostorno-planskom dokumentacijom. Isto tako, da je Grad ishodio pristup predmetnoj nekretnini zasnivanjem služnosti prava puta bez naknade na dvije godine preko susjedne nekretnine u vlasništvu prenositelja, da je 28. kolovoza 2015. godine nastupilo dvije godine od prenošenja predmetne nekretnine u vlasništvu Grada te da od navedenog datuma teku zakonske zatezne kamate uz primjenjivu kamatnu stopu od 8,13% godišnje iz čega proizlazi da je svaki mjesec kamata na neisplatu ovog iznosa iznos od 28.640,01 kn. Da su prenositelji, kako u izvanparničnom postupku, tako i u parničnom postupku, koji je bio pokrenut, angažirali odvjetnike te su time troškovi parnice izuzetno veliki, kao i da su prenositelji platili sve sudske pristojbe u obje parnice te troškove vještačenja tijekom parnica. Pozitivni ishod zaključenja nagodbe sukladno svemu navedenom u priložećem obliku očituje se u slijedećem: kao iznos glavnice uzela se srednja vrijednost između najniže procjene izrađene od sudskog vještaka Tihomira Orešića i najviše procjene izrađene od sudskog vještaka Jure Galića koje su ishođene tijekom sudskog izvanparničnog postupka. Dogovorena je obročna otplata. Grad će platiti 140.000 kn parničnih troškova nastalih nakon pokrenutog postupka pregovora dok ostatak parničnih troškova nastalih do otvaranja pregovora među strankama svaka stranka snosi sama. Kamate se neće obračunavati i osigurat će se pristup nekretnini putem zasnivanja prava služnosti puta preko susjedne nekretnine u vlasništvu prenositelja. Grad Velika Gorica u Proračunu, u programu upravljanja gradskom imovinom planirao je rashode za kupovinu zemljišta te su osigurana sredstva za isplatu kupoprodajne cijene za predmetnu nekretninu na stavci rashoda 411 - zemljište. Nadalje, Grad Velika Gorica u Proračunu u programu upravljanje gradskom imovinom planirao je rashode za parnične troškove iz predmetnih postupaka te su osigurana sredstva za njihovu isplatu u stavci rashoda 329 – ostali nespomenuti rashodi poslovanja. Slijedom svega navedenog, a budući da Gradsko vijeće odlučuje o stjecanju i otuđenju nekretnina čija je pojedinačna vrijednost prelazi milijun kuna, a za predmetnu nekretninu predviđena je naknada u iznosu od 4.230.430 kn uz rok otplate na tri godine te uvažavajući činjenicu da imamo na snazi Zakon o prostornom uređenju takav kakav imamo i Prostorni plan takav kakav imamo sveobuhvatan, sukladno članku 33 Statuta Grada Velike Gorice predlaže se donošenje Zaključka u predloženom obliku.“

Odbor za financije je dao pozitivno mišljenje, a Odbor za statutarno-pravna pitanja utvrdio je da je Prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice

Otvaram raspravu.

Domagoj Oštrić**:** „Hvala lijepo predsjedniče, kolegice i kolege Prijedlog ovog Zaključka, s obzirom da smo tu točku dnevnog reda već imali pa je ovo nadam se kraj ove priče oko konačnog rješavanja pitanja isplate nagodbe obitelji Zrnc. Važno je isto tako konstatirati da je došlo, kao što je i pročitala pročelnica, do kašnjenja koje je moglo izazvati dugovanje u iznosu preko 200.000 kn samo na konto kamata, ali hvala Bogu tom nekakvom nagodbom, u koju ne možemo naravno ulaziti jer nismo mi meritorno tijelo koje odlučuje o nagodbi između fizičke osobe i Grada Velike Gorice. Drago mi je da je iznos naknade smanjen, to je pozitivna stvar, jer gledajući procjene koje su bile davane prije izvanparničnog postupka od sedam i više milijuna kuna sada smo došli na 4.230.000 kn je dobra stvar. Ispada kao da je bilo planirano pa je ispalo puno manje, ali ne možemo u to sada ulaziti, ali postavlja se jedno pitanje, s obzirom da će ovaj iznos u znatnoj mjeri opterećivati gradski Proračun računajući od ove godine do 2018. gledano po planu otplate, bilo bi dobro znati, jer u obrazloženju Prijedloga Zaključka ne piše koja je namjena stjecanja te nekretnine od strane Grada, jer budući da se radi o velikom iznosu pa čak da se radi i o puno manjem, bitno je budući da Gradsko vijeće donosi ovu odluku o davanju ovlaštenja gradonačelniku da znamo koja je namjena stjecanja te nekretnine. S obzirom da bi bilo dobro da je to jako važno i svrsishodno, jer za taj iznos se može nešto jako lijepo za ovaj Grad napraviti, a opterećenje za Proračun od milijun kuna godišnje, ili više ovisno o tempu otplate, mislim da je meritorno pitanje na svakom od slijedećih rasprava o Proračunu, jer će to biti sastavni dio Proračuna. Molio bih ako možemo dobiti odgovor, hvala.“

Sanda Kulić Makar: „Dakle, prostornim planom, pročelnik će moći nadopuniti ako treba detaljno, regulirana je na predmetnoj nekretnini izgradnja dječjeg vrtića. S obrazloženjem da Kurilovcu, kao velikoj četvrti ovog Grada treba takva ustanova sukladno tome se to poklopilo kao korisno rješenje.“

Tomo Vidović: „Imate u obrazloženju točno po datumima u roku od osam dana 500.000 kn, 15. ili 16. listopada slijedeća rata i onda listopad 2017. i listopad 2018. ove ostale tri rate. Iznos koji ostane podijeljen je na tri. Sve piše u nagodbi pa se to da iščitati. Sredstva su sukladno Ugovoru osigurana i ove, a biti će osigurana i u narednim godinama kod planiranja Proračuna.“

Marijo Zdelar: „Poštovanje, sve vas lijepo pozdravljam. Sada sam malo zbunjen, jer sam sada saznao da će tamo u Kurilovcu biti vrtić. To je tamo kod pruge? Znači, pruga, cesta, vrtić. To nije loše. To je dobro. Htio sam pitati zašto je uopće došlo do toga kada je obitelj Zrnc uredno predala na zahtjev Grada tu zemljište? Mi smo to trebali platiti pa smo jednom davali ovlaštenje gradonačelniku da se dogovori pa se nije dogovorio, jer nije bilo para u Proračunu, pa sada dajemo ponovo, pa će se sada dogovoriti, pa ćemo mi to platiti i tamo ćemo imati parcelu gdje će biti vrtić. To je najgori položaj u Kurilovcu koji može biti za vrtić! Ja ne znam koji je gori! Mimo svega! Najdalja točka u Kurilovcu! Nema veze s nikakvim centrom, prometno je, nepovezano! To treba napraviti kompletnu izmjenu! Željeznicu treba pomaknuti, autoput je tamo! I tamo ćemo mi napraviti vrtić! Imamo jednu veliku sreću što ćemo ga napraviti vjerojatno za stopedeset godina pa tamo više neće biti niti željeznica, jer će to biti po zraku, 200 m iznad i vjerojatno će djeca od doma biti u vrtiću! To je jedina sreća. Hvala.“

Vladimir Pavišić**:** „Ja ću se nadovezati na ovo da bi bilo jako lijepo da smo dobili datum kada će se vrtić početi graditi, makar je to zemljište katastrofa, to je močvara. Ovdje je sve po zakonu i to je ono što meni bode oči! Opet postavljam pitanje, tko je ovdje lud? Dvije procjene za koje ne znamo u kojem su vremenu napravljene! Jedna 7.300.000 kn, a druga 7.150.000 kn! I to je po zakonu! Kada su napravljene? Prije ulaska u EU, uvjeravam vas. Vjerojatno tada ili su uzete one cijene prije ulaska u EU! Znate li koliko je tu po kvadratu? 400 kuna. U prvoj je bilo 800 kuna. Od kuda? Pa tko je taj zakonodavac koji tolerira takav kriminal? Pa to je kriminal! Radite budale od ljudi i nas vijećnika! To je sramota! Što hoćemo Planinsku napraviti opet? U Kurilovcu? Pa da li vi znate da dvadeset godina postoji lokacija na staroj šljunčari, u Kurilovečkoj samo treba cestu probiti i to je centar! Dvadeset i nešto godina je tamo planiran vrtić! Odustalo se! Sramota! Koja je to koincidencija! Za sedam milijuna pa iza toga je za tri milijuna, nakon toga za pet milijuna pa budemo našli nekakvo solomunsko rješenje! Pa nije to par stotina kuna! To su milijuni! Kome se baca pijesak u oči? I zašto? Toga vrtića ne bude ne za 150 godina, nego nikada! Tog vrtića nikada ne bude! Mene čudi da se tu najprije spominju putovi, prvo ima ulaz pa više nema pa ima preko privatnog koji vrijedi dvije godine! I sada je prošlo dvije godine i ljudi više ne budu dali ulaz na tu parcelu! Najjednostavnije je reći da je ovo kriminal! A ne znam zašto, ni kome, ni zbog čega! Ova je zemlja precijenjena! Ona ne vrijedi više od milijun i pol kuna! Na poziciji kojoj je i pristup koji ima i što je podvodna i močvarna i sada će meni netko reći da će tamo raditi vrtić!“

Tomo Vidović: „Izazvali ste repliku, kolega Zdelar izvolite.“

Marijo Zdelar: „Ja bih samo ponovo malo konstatirao, u ime kluba kolega Oštrić je samo pitao koja je namjena zemljišta. Dobili smo odgovor. Ja sam ustvrdio da je to najgora lokacija, i hvala gospodinu Pavišiću koji je dao odgovor da je to čista Planinska i kriminal.“

Tomo Vidović**:** „Za govornicom ja vas ne mogu ograničavati, ali u svakom slučaju budite odgovorni za izrečene riječi. Što se tiče same namjene o tome smo mogli diskutirati kada smo usvojili prostorni plan. Nisam ovdje ničiji odvjetnik, mi se danas nalazimo pred jednim gotovim činom. Prostorno-planska dokumentacija koju je usvojilo ovo Gradsko vijeće na prijedlog gradonačelnika i njegovih službi je definirala određene namjene i zauzeće površina i prostora. Rezultat takvih stvari je ova točka koju danas imamo. Pročelnica je uvodno dobro obrazložila, to je ovdje i spomenuto da sukladno Zakonu kad takvu površinu zauzmemo vlasnik ima biti obeštećen u visini tržišne cijene, a u roku od dvije godine od predaje zemljišta ta mu se tržišna cijena treba isplatiti. Dvije godine su, koliko sam ja iz materijala vidio prošle u kolovozu prošle godine. Dakle, vodio se i parnični postupak. Procjene koje su prve napravljene, spominje se ovdje 7 milijuna, piše i u materijalu da su angažirani vještaci od strane prenositelja, i naravno da takve procjene nisu uzete u obzir, jer logično je da ću ja nekoga angažirati tko će mi možda ići više na ruku. No nakon toga su procjene išle putem Suda, putem sudskog vještaka i imamo te procjene te je Grad potpuno opravdano tj. gradonačelnik i ljudi koji su vodili postupak cijelo vrijeme u manirama dobrog gospodara pregovarali kako bi dobili najpovoljnije, a Grad je u obvezi bio to zbog prostornog plana koji smo prije toga usvojili, a njime definirali i ove namjene. Tada smo mogli razgovarati o namjenama. Dobri poznavatelji svoje gradske četvrti i tog prostora ja vam mogu vjerovati da možda to i nije najsretnija lokacija, ali ona je u prostornom planu tako definirana i prema tome rješenje je izmjena prostornog plana, koje sada nije moguće, jer je vrijeme u tom smislu potrošeno. Pročelnica se javila pa ćemo nastaviti dalje, izvolite. Svoju raspravu ili digresiju sam htio usmjeriti da se držimo točke dnevnog reda. O namjeni prostora mi ne možemo sada ovdje razgovarati, jer je to bio predmet neke druge sjednice i neke druge točke. Ovdje možemo razgovarati doista, o meritumu, a to je ova nagodba i proceduri kako je do nje došlo. Izvolite, pročelnice.“

Sanda Kulić Makar**:** „Ja sam se isto htjela obazrijeti da UO za lokalnu samoupravu ne može ulaziti u namjenu ove nekretnine, jer je ona propisana prostornim planom koji je donesen ovdje na ovom Gradskom vijeću, a isto tako ne može ulaziti u važeće Odredbe Zakona o prostornom uređenju i gradnji, jer je njega donio Hrvatski sabor 2012. godine. Također, ove dvije prve procjene od cca sedam milijuna kuna donesene su pred Uredom državne uprave. Druge tri procjene, ove preostale tri procjene, donesene su pred sudcem Općinskog građanskog suda u Velikoj Gorici. Prema tome, mislim da je suvišno ovdje pričati o kriminalu i bilo čemu sličnom, jer mislim da ništa više ne trebam reći jer bi time imputirali da vrlo, vrlo visoke i uvažene institucije čine taj kriminal, a ne Grad Velika Gorica i UO za lokalnu samoupravu.“

Vladimir Pavišić**:** „Postavljam si pitanje, koji smo mi dom? Što mi predstavljamo ovdje? Ako je Hrvatski sabor donio ovo, ako je Vlada donijela ovo, ako je Zakon donio, ako su svi donijeli, što smo mi za dizanje ruku ovdje? Mi smo za to tu? Prema našim ljudima i građanima? Pa mi ne možemo 800 m Kurilovečke srediti do te parcele! Jer je to dva milijuna kuna! Ali možemo travu staviti za dva i pol milijuna! To je prvo. Drugo, meni nije jasno, ako su dvije ponude identične sa sedam milijuna kuna, dvije su identične sa pet milijuna, a ova je tri milijuna i sedamdeset! Pa zašto nismo uzeli najjeftiniju? Zašto smo išli raditi sarmu od ove dvije cijene? Ja znam da mi ne možemo mijenjati prostorni plan, ali što mi onda možemo? Ako prostorni plan tu donesemo onda nam diktiraju po kojoj cijeni ćete nešto otkupiti, nešto raditi i sve pod krinkom Zakona. Zakoni su dobri, ali ih netko zlorabi. Ja nisam rekao da u ovoj državi Zakoni nisu dobri. Oni su dobri, ali je i slijepcu jasno da na toj poziciji i u tom kvartu ta zemlja ne vrijedi 50 kn po hvatu! To ja govorim, da mi savjest bude čista i ne bude neko mogao reći 'bio si tamo ko' kofer i dizao si ruku'! Ja ću to podržati, ali skidam sa sebe odgovornost pa neka oni po Zakonu koji su ovo radili i u džep metnuli Bog zna što i na koji način, neka oni za to odgovaraju! A ja ću to podržati, jer je to po Zakonu, jer mi možemo samo zakonski tu dizati ruku!“

Darko Stanilović**:** „Zahvaljujem gospodine predsjedniče, mislim da je doista teških riječi ovdje upotrijebljeno. I nazivamo ljude kriminalcima i ovo pljačkom stoljeća. Stvar je što se Zakona tiče potpuno jasna i čista. Naime, po nekakvim mojim saznanjima radi se o procjeni i otkupu zemljišta koja je realizirana prije više od dvije i pol godine. Svi znamo da je tržišna vrijednost tada bila puno veća pa eto, uzeta je središnja vrijednost ove dvije cifre i dakako da je to sada velika cifra za Proračun Grada Velike Gorice. Znači, otići će nam 4.230.000 kn plus 140.000 kn sudskih troškova, a gospodo vijećnici, uvažene kolegice i kolege izbjegnuta je i daleko veća šteta za Grad, jer radi se o sporu koji je za stranku u postupku dobiven i Grad je bio pred ovrhom i spasilo se ono što se spasit dalo. Malo ću i ja skrenuti s dnevnog reda pa ću biti slobodan i predložiti, na prošloj sjednici Gradskog vijeća dali smo našoj gradskoj firmi Komunalcu vrijedno zemljište za gradnju, tamo na Plesu pa idemo sada o izmjenama i dopunama UPU-a, ovo zemljište malo navoziti i neka Komunalac tamo napravi rasadnik. Pa valjda budu borovi i to ukrasno bilje htjeli rasti pa da imamo po mjestima za saditi. Hvala lijepo.“

Tomo Vidović**:** „Zahvaljujem i vama, prije svega na konstruktivnoj raspravi, jer kolega Stanilović je zaista dobro rekao da se vodio i da se još uvijek vodi, aktualni pročelnik može tu više reći, dakle sudski postupak između Grada i stranke. I ovdje se radi o nagodbi, a nagodba se postiže da se dođe do kompromisa do kojeg se može u pregovorima doći jer sudska presuda ili isplata po nekom sudskom rješenju bi sigurno bila, tako su u Gradu procijenili, nepovoljnija za Grad. Dalje se javio kolega Josipović, izvolite.“

Pero Josipović: „Poštovani predsjedniče, kolegice i kolege. Primjer sa ovim zemljištem je možda jedan dobar primjer funkcioniranja i upravljanja Gradom i imovinom s jedne strane, a s druge strane funkcioniranje i zadaće Gradskog vijeća. Svaki razuman upravitelj, ako zna da zakonski okvir iznosi milijun kuna koje će Grad trebati ubuduće platiti, zna da tu odluku mora donijeti Gradsko vijeće, bilo bi poželjno i bilo bi dobro da takvi projekti prije nego što dođe do problema da oni dođu na Gradsko vijeće da Gradsko vijeće o tome malo raspravi pa donese neke Odluke i vidi da li je to dobro ili nije dobro. Dakle, ako imate dobre namjere i iako imate čiste namjere u zaštiti gradske imovine. U prethodnim točkama smo raspravljali o nedostatku novaca u izgradnji komunalne infrastrukture. Međutim, napravi se nešto iz nekog razloga, ja sad neću reći iz kog razloga, jer ne znam ili iz razloga zato što mislimo da smo najpametniji i da donosimo najbolje odluke, i onda kada se stvar zabrlja onda se stvar pošalje na Gradsko vijeće i izvolite vi, ja imam tamo 17 ruku koji će to dići i izglasati i nema nikakvih problema. Mene raduje diskusija kolege Pavišića danas i ja ga u nekim stvarima podržavam i slažem se s njim, i u tom smislu i kontekstu njegove diskusije očekujem da vi kolegice i kolege vladajući razmislite malo o donošenju Odluke, jer ja koliko se sjećam za ovog mandata, kako sam ja u Gradskom vijeću, vi niste ni u jednoj točki Dnevnog reda našli problem, a donijeli ste sijaset fantastičnih Odluka koje su korisne za Grad i građane, i vrlo vjerojatno ste uvjereni da sve odluke koje ste donijeli su ispravne zato što je to vama nametnuto odozgo i zato što ste vi tu samo zbog toga da dignete ruku. Vraćam se na funkciju Gradskog vijeća. Mislim da bi za Grad i za naše sugrađane bilo vrlo korisno da bilo koji projekti, na kraju krajeva mi nismo imali niti jednu sjednicu Gradskog vijeća na kojoj bi raspravljali o nekim projektima, gdje bi iznijeli svoje mišljenje, stajališta pa ja sam uvjeren da mi svi ovom Gradu želimo dobro, i da svi podjednako volimo Grad. Živimo u njemu. To je naš Grad. Ja sam dotepenac kako je jednom prilikom predsjednik rekao, ali ovdje moja djeca odrastaju, i to je moj Grad! I mi smo sad ponovo dovedeni pred svršeni čin! Ni luk jeli ni luk mirisali sada moramo odlučiti! Što? Što je sada manja šteta? Nije sada u pitanju manja šteta nego je u pitanju početak i uzrok nastajanja te štete! Ako sam ja dobro shvatio, Grad je kupio zemljište, znači sada je pitanje, ja sada kupujem nešto, kupio sam nešto, a nisam unaprijed definirao cijenu. Neću ja ovdje komentirati vještačenja i cijene, to znamo kako funkcionira. Nego ja sam kupio nešto što ne znam koja će biti cijena! I sutra mene netko može ucjenjivati s tom cijenom do milog Boga! Je li to pametno? Da li nas prostorni plan obavezuje da mi to moramo kupiti?.“

Tomo Vidović: „Molim vas raspravu dovedite do kraja, a pročelnica neka sva pitanja zapamti ili zapiše pa će odgovoriti da ovako ne dociramo, i radi snimke da imamo sve transparentno od početka do kraja.“

Pero Josipović: „Dakle, još jedan primjer, pouka za Grad, za ovu Gradsku upravu i za svaku buduću Gradsku upravu, dajte jedan put budite korektni pa donesite projekte na Gradsko vijeće da o tome raspravljamo prije nego što se bilo što zakomplicira. Zajedno ćemo svi iznaći bolje rješenje. Hvala lijepo.“

Domagoj Oštrić**:** „Ja bih se ustvari vratio, započeo je kolega Josipović, ali nije izrekao do kraja, pa bi ga ja korigirao u tom elementu. Mi nismo zabrinuti sa činjenicom da mi nemamo ključne informacije. Znači, mi sada imamo ovdje dvoje kolege vijećnika iz Kurilovca koji nisu znali da se tamo planira raditi vrtić! A kada su saznali da će se graditi vrtić su bili konsternirani sa njegovom lokacijom, da je to najgore moguće mjesto. Znači, mi nemamo povratnu informaciju sa terena, na koncu konca imamo vijećnike. Znači ne od građana, ali i od njih bi trebali imati informaciju. Ispitajmo situaciju, da li je tamo logično i normalno graditi vrtić, ili nije? Znači, mi ne radimo na taj način. I sada, i meni je jako čudno, ja nisam iz Kurilovca i nisam znao da će tamo biti vrtić. Po namjeni je možda predviđeno da tamo bude nešto tipa vrtić, ali nije bilo decidirano rečeno da će biti vrtić, a to jako mijenja očito na značenju i onda imamo iz mjesta opozicije i pozicije identične reakcije. Ljudi koji žive u Kurilovcu. Znači to nije dobro. Da li ćemo ponoviti tu točku, da li će se o tome moći raspravljati da li je to dobra lokacija za vrtić ili nije očito je da će se novci morati platiti. Sad o vrtiću ili ne to moramo dalje raspravljati.“

Tomo Vidović: „Imate odgovor na repliku. Možda bih samo zamolio da se uključi i pročelnik za prostorno planiranje iz tog razloga da vam pojasni što je to namjena. Možda je ovdje čak i krivo rečeno da će to biti vrtić. To je uglavnom društvena namjena, i to je Grad rezervirao, ali može biti sutra osim vrtića i neka druga gradska potreba. Ali je prostor koji je rezervirao Grad za svoje potrebe, i to je nama ključna stvar. Da tamo gradimo i zgradu deseterokatnicu ista stvar bi bila.“

Pero Josipović**:** „Kolega Oštrić, samim time kada sam govorio o tome da takvi projekti i slični projekti trebaju doći na Gradsko vijeće da se o tome raspravlja ne bi dolazilo do ovoga da vi kolege vijećnici iz Kurilovca ne znate. Do čega to dovodi? Danas smo ovdje čuli određene sumnje u dosta lošim tonovima, i to naravno nije dobro i ja to ne opravdavam, ali sasvim je normalno da se sumnja pojavljuje tamo gdje vodite projekte netransparentno. Ja sam prvi koji poziva Grad na transparentnost već duže vrijeme, i kada se projekti vode transparentno onda nema pojavljivanja sumnje i nema ovakvih disonantnih tonova. Hvala lijepo.“

Tomo Vidović**:** „Moram dodati da se ne možemo vaditi na to da nismo znali što se tamo radi ili ne. To je stvar da se mi, svaki u svojoj sredini ili u svome Gradu raspitamo, jer prostorni plan je donesen, javan je dokument i stoji na svim relevantnim stranicama i u našem Gradu. Prema tome, ovo se znalo od onog trenutka kada smo digli ruke. Da li je to netko gledao, to je drugi par cipela, ali nama nije netko dužan voditi nas po Gorici i reći ovdje će biti ovo, a ondje će biti ono. Sami smo za to zaduženi. Imamo područje svog interesa i sukladno tom interesu se na neki način i informiramo. Kolega Šipušić, izvolite.“

Mario Šipušić: „Htio sam samo reći da smo mi sada ovdje dovedeni u jednu dosta nezgodnu situaciju, svi skupa. S jedne strane, u situaciji smo da nagodbom i dizanjem ruku prekinemo jednu agoniju. Agoniju daljnjeg povećanja troškova koji će proizaći iz cijele priče, a s druge strane počeli smo se jedan po jedan, mogu čak reći i spontano, preispitivati zbog čega je ovo sve došlo i koji su to propisi zakonski i podzakonski, ja bih doista volio da mi se pročita taj članak po kojem smo mi dužni bili preuzeti nekretninu od vlasnika na kojem je predviđen objekt ili zona društvenih djelatnosti. Po tome znači, kada bi mi po izradi svakog prostornog dokumenta po zonama koje su prazne, a na kojima bi se trebalo graditi objekti društvene, zdravstvene, poljoprivredne, prometni koridori, kada bi tako promptno i jako brzo preuzimali sve te parcele i sve te kvadrate po cijenama po kojima bi se vjerojatno kasnije dogovarali koliko će iznositi pa dajte mi recite kuda bi mi došli? I zato se s razlogom pitam, kada je došlo do te predaje? Tko je tu predaju inicirao? Tko je bio u toj cijeloj priči, u tim uredima imovinsko-pravnim, gradskim, županijskim i ne znam sve kojima? Da vidimo zbog čega je uopće došlo do svega tog postupka predaje zemljišta županijskom uredu, Gradu Velikoj Gorici ili nekom trećem. Prema tome, da li smo i za druge zone iz prostornog plana, UPU-a ili nekog trećeg dokumenta prostornog planiranja odnosno uređenja tako promptno i brzo reagirali i otkupili ili preuzeli zemljišta koja su na području našeg Grada? Govorim o društvenim djelatnostima i govorim o koridorima prometnim na području našeg Grada? Recite mi kojega? I onda se s pravom postavlja jedna sumnja, da se možda čak u početku u dobroj namjeri ide sa nekakvim sumnjivim poslovima. Drugo, razbacujemo se tu s milijunima u situaciji kada burza nekretnina sasvim drugačije izgleda. I tu se sa svim sugovornicima oko te cijene dogovorene ili ovo sad spašavamo što se spasit da, ali da vidimo zbog koga! Ja bih volio ime i prezime i službu zbog kojeg mi sad ovo radimo? I zbog čega smo mi sada u ovim silnim dilemama što napraviti? Da li dignuti ruku? Da li ne dignuti ruku? I kako to opravdati sutra pred svojima doma i svojima u gradu. Hvala.“

Tomo Vidović: „Molim pročelnika kratko pojašnjenje ove situacije iz pozicije prostornog planera, i one procedure koja je između ostalog provedena i za ovaj prostorni plan kojeg se tiče ova lokacija.“

Roman Repač: „Neću konkretno o ovom slučaju, jer se o tome vodi sudski spor. Vezano za prostorno planiranje, danas na sjednici imali smo i Odluku o donošenju UPU naselja Staro Čiče. Znači, urbanistički planovi su provedbeni planovi. Naime, prostorni planovi uređenja grada određuju namjene nekih površina, ali ne određuju gdje će se raditi ulice, škole, vrtići, stambene i poslovne namjene nego se to određuje provedbenim planovima tj. urbanističkim planovima uređenja. Mi imamo situaciju da moramo provedbenim planovima za neizgrađena područja definirati, samo uzmimo npr. prometnice i infrastrukturu. Provedbenim planovima predviđamo nekakvu izgradnju buduće infrastrukture koja će se graditi možda za pet ili deset godina. Planovi imaju projekciju planiranja za minimalno pet pa do deset i više godina. To znači da će se neke od ovih ulica graditi možda za deset godina ili za petnaest godina, kao što ste ovdje rekli. Međutim, ne radi se plan ulica po ulica, nego se jedno naselje sveobuhvatno planira. Imamo jako puno provedbenih planova, ne samo Urbanistički plan naselja Velike Gorice, nego i planove ovih drugih naselja. I ako želite ravnomjerno razvijati infrastrukturu u svim naseljima, morate imati prostorne odnosno urbanističke planove. Naziv prostorni planovi obuhvaća i prostorne planove uređenja grada/općine i urbanističke planove uređenja. Ne možete imati samo jedno naselje i razvijati samo jedno naselje. Kad bi mi imali novaca, uzet ću primjer da imamo deset naselja i deset planova i da svake godine u svakom naselju napravimo po jednu novu ulicu za što nam trebaju određeni novci, znači, za deset godina bi izgradili kompletnu infrastrukturu. Ali mi imamo planovima u svakom naselju planirano možda i po deset novih ulica. A nemamo novaca da to sve izgradimo ni u roku od deset godina. Problem je što je Zakonom određeno da vlasnici zemljišta kada ne mogu biti vlasnici npr. cesta, infrastrukture, tada mogu predati zemljište u vlasništvo jedinice lokalne samouprave. Nažalost, kod nas u Zakonu, kao i uvijek, to nije razrađeno s još dva, tri članka, a to bi trebalo stvarno razraditi da se točno odredi koje su to namjene jer to mi ne možemo na lokalnom nivou, nego treba na državnom. Sabor može odrediti koje su to namjene i koja je to infrastruktura, jer sad po ovom članku ispada da se zemljište za svu infrastrukturu predaje u vlasništvo jedinica lokalne samouprave, a mi znamo da imamo i infrastrukturu državne kao i regionalne važnosti, odnosno vlasništva, pogotovo u području energetike. Kada govorimo o vrtićima i školama, nije to sad da mi proizvoljno planiramo posebno vrtić, konkretno u ovom slučaju vrtić u Kurilovcu. Planiranje vrtića proizlazi iz sljedećeg: planirane su velike površine za stambenu namjenu, za budući razvoj toga dijela grada, konkretno Kurilovca gdje će u budućnosti doći do povećanja broja stanovnika. Za tu planiranu stambenu površinu, a sukladno predviđenoj gustoći stanovanja, mora se predvidjeti odgovarajuća površina za vrtić i za školu kao i za druge namjene. Zato bi isto Zakonom trebalo odrediti neku dinamiku, jer normalno da se neće sve planirano moći realizirati ni u 10-15 godina jer u Velikoj Gorici, osim velikih neizgrađenih površina u Kurilovcu, imamo i druge dijelove Pleso, Rakarje, pa onda i druga naselja Kobilić, Lukavec.“

Tomo Vidović: „Pročelniče, mislim da je osnova rečena i da ste odgovorili na ključno pitanje oko namjene. Samo bih htio napomenuti da je ovo posljedica prostornog plana i na neki način provedbe. O prostornom planu smo mogli diskutirati kada je bio na dnevnom redu. Pročelnik je rekao da ili ćemo imati prostorni plan ili ga nećemo imati. Gospodin Šipušić je konkretno tražio na temelju koje Odredbe i kako ona glasi se mora izvlastiti onaj, odnosno vlasnik mora predati, a Grad ga mora obeštetiti pa molim pročelnicu, obzirom da je rekla da je našla zakonsku odredbu da je pročita i radi zapisnika i svih nas.“

Sanda Kulić Makar: „Stoji ovako u citiranom Zakonu članku 129, 'Vlasnik neizgrađenog zemljišta na kojem je detaljnim planom uređenja ili urbanističkim planom uređenja planirano građenje građevina i uređenja komunalne ili druge infrastrukture ili druga građevina javne namjene, koje ne može biti vlasnik, može ovo zemljište predati u vlasništvo jedinice lokalne samouprave. Na način iz stavka 1 ovog članka može postupiti vlasnik neizgrađenog zemljišta na kojemu ne može graditi, jer se ne može formirati građevinska čestica u skladu s detaljnim planom uređenja. Za predano zemljište iz članka 129, odnosno osnovanu služnost iz članka 130 ovog Zakona vlasniku pripada naknada u visini tržišne vrijednosti predanog zemljišta u vrijeme predaje, odnosno u iznosu za koju je umanjena vrijednost nekretnine uslijed osnivanja služnosti. Naknadu iz stavka 1 ovog članka dužna je isplatiti jedinica lokalne samouprave odnosno osoba s kojom je sklopljen Ugovor, najkasnije u roku dvije godine od dana predaje zemljišta, odnosno sklapanja Ugovora.' Dakle, vlasnik zemljišta, ovakvog zemljišta piše da 'može', ali o tome odlučuje Ured državne uprave. Ured državne uprave kod nas u Velikoj Gorici je odlučio da Grad Velika Gorica je to dužan. Mi smo to sporili pune dvije godine i tražili očitovanje Ministarstva graditeljstva, što je rekao netko od kolega i skoro završili na ovrsi i ovo je jednostavno jedini način ukoliko želimo izbjeći veće sudske troškove. Odluka je na vama.“

Tomo Vidović: „Zahvaljujem, replika je bila gospodina Josipovića i Šipušića.

Pero Josipović: „Poštovane kolegice i kolege, da ključna riječ je 'može'. Ja koliko znam, a solidno sam informiran oko toga, kod donošenja svih prostornih planova svi vlasnici zemljišta bore se da uđu u nekakvu građevinsku zonu, jer se građevinska zona uvijek može najbolje utržiti. Sve druge zone su ispod, i tu se kod donošenja prostornih planova se znaju ratovi voditi do toga čija će zemlja ući u građevinsku zonu. Sada, ako sam baš ja imao peh ili nisam bio dobar s onim tamo tko donosi prostorni plan pa je moje zemljište ušlo u neku drugu namjenu, onda se moram pomiriti sa svojom sudbinom. Nije to jedini primjer u Hrvatskoj. Takvih je primjera na tisuće. U Hrvatskoj je na tisuće prostornih planova. I kaže Zakon da može ako Grad prihvati, ako se ukaže potreba da to kupi i na kraju opet pod određenih uvjetima koje je Grad u poziciji da može diktirati. Međutim, što smo mi ovdje napravili? Odnosno, što je Grad napravio?“

Tomo Vidović**:** „Gospodine Josipoviću, moram vas prekinuti, jer u ovoj priči ne iznosite niti činjenice niti točne podatke! Vlasnik je predao zemlju Uredu državne uprave, a ne Gradu Velikoj Gorici! Ured državne uprave je donio Rješenje koje obvezuje Grad Veliku Goricu, i Grad Velika Gorica postupa, što je pročelnica maloprije rekla, vodi sporove dvije godine i više se oko toga razgovara, i Grad Velika Gorica je također doveden pred svršen čin sukladno pozitivnim zakonskim propisima, a vlasnik se pozvao na odredbu, došao pred Ured državne uprave gdje jedino i može predati zemljište, a ne direktno Gradu ali Grad je prema Rješenju Državne uprave dobio. Prema tome, to je potpuno nešto drugačije, nego što ovdje želite i zato vas moram upozoriti, kako ne bi doveli vijećnike u zabludu! Ja nisam ničiji odvjetnik, nego radimo isključivo u interesu Grada. Da je tome tako svjedoči činjenica da smo nagodbu, a nismo imali bar dovoljno, kako je tada predlagatelj procijenio, dovoljno još potvrda, i od Ministarstva financija i od drugih da smo je sklopili na onoj sjednici kad je bila, ne bi platili 140.000 kn sada dodatnih troškova. Za slijedeće odgađanje možemo doista raditi koliko god treba i nikada niti ne donijeti Sud će napraviti svoj pravorijek, pa će Grad onda morati platiti onoliko koliko presudi. To sigurno neće biti manje od onoga što je danas u Nagodbi. Znači, želimo biti opet u funkciji i cilju rješavanja nekog problema, a Bože sačuvaj bilo kakvoj pomisli nekom pogodovanju i slično. Prema tome, molim vas samo da budemo precizni, jer se od ovih šumova može steći krivi zaključak, da je netko potrčao u Grad i dao mu zemljište i netko to objeručke prihvatio i sada mi imamo problem! To nije tako bilo. Procedura je ipak drugačija, i to bitno drugačija.“

Pero Josipović: „Hvala lijepo na informacijama. To su neke druge informacije i ja se u tom smislu zahvaljujem. Dakle, to je još jedan primjer kako nam cijela država funkcionira kao i pravosuđe. Imate dvije presude identične. Jedna je ovakva, a druga onakva. Vjerojatno u ovom postupanju, ja zaista moram priznati da još nisam čuo ni za jedan slučaj da je Ured državne uprave dao nalog lokalnoj samoupravi da mora kupiti određeno zemljište. To ću si dati truda da detaljno provjerim za cijelu Hrvatsku.“

Mario Šipušić: „Nas je ova rasprava ipak dovela do određenih saznanja, a to je ako griješim ispravite me, da u ovom cijelom postupku Grad sa svojim vodstvom odnosno Upravnom nije taj koji je pokrenuo postupak primitka odnosno predaje. Shvatili smo da iz Zakona, temeljnog osnovnog Zakona ta potreba odnosno ta obveza nije bila obveza nego je bila možebitna obveza. Znači, 'može se predati'. Vi ste spomenuli, ja sam vas pažljivo slušao da se radi samo u slučajevima detaljnih i urbanističkih planova. Da li tu spada i prostorni plan? Može se, i sada me samo interesira, Ured državne uprave ispostava Velika Gorica, ja ću sada ovo podržati samo zato da spasimo priču. U ovim ciframa mi je muka kada se sjetim i ja dobro znam kako se procjene donose i na temelju čega. Imate niz relevantnih, a još veći niz i relevantnih razloga zbog kojih ćete donijeti određenu cijenu za pojedinu nekretninu, ali bih zamolio, ne znam u kojoj formi, idemo razmisliti, ali neka stoji u zapisniku obvezu nadležnog, osobe, službe bilo čega gradske da ispitamo tko nas je to doveo u višemilijunsku obvezu ni krive ni dužne. Ime i prezime ima ta Služba. Ta Služba ima imena i prezimena svog voditelja Ispostave i svojih službenika koji su u tome sudjelovali. Ne znam niti jednoga, ali postoje imena i prezimena. Zašto da se mi sad ovdje već sat vremena, nije ni bitno, jer možemo se i tri dana bakčati, ali rezultat svega je minus 4.230.000 kn!“

Vladimir Pavišić: „Gospodine predsjedniče, kolegice i kolege, mislim da su stvari jako jasne. Nismo mi krivili sada ne znam, da počnem od nekoga u Gradu, ali meni je nevjerojatno ovo što je sada i gospodin Šipušić komentirao, mi to možda nismo hitno trebali kupiti. Mi to nismo trebali hitno ići na procjenu, jer da smo išli godinu dana kasnije onda bi prva procjena možda bila pet milijuna kuna, da ne kažem možda bila i tri. Rekao sam da sumnjam u procjenu. Ovo nije tržišna cijena. Velika Gorica je Velika Gorica od pruge do zaobilaznice, ali nisu cijene iste! Kurilovec je sada u prvoj zoni, ali onda je bio u drugoj zoni! Kažem da mi je nevjerojatno u procjenama! Ja te procjene ne mogu prihvatiti! Ako je to od interesa Grada onda zašto ne može Ured državne uprave narediti da se u Porinovoj odrežu ograde koje su bez dozvole napravljene! Napravljene su bez dozvole i ja to znam, od garaže pokojnog mehaničara Žulja pa zašto to ne napravi kada je po Zakonu! To je opće dobro i opći interes, javni interes! Mi se sada pozivamo na javni interes, na vrtić! Mene interesira samo cijena! A što će se graditi boli me đon! Jer znam da se ne bude ništa radilo!“

Damir Šimunić**:** „Gospodine predsjedniče, ja odustajem od svoje rasprave, ali bih molio da nam date deset minuta pauze. Klub vijećnika SDP-a bi se htio dodatno konzultirati.“

Tomo Vidović: „Javila se i pročelnica, pa ćemo pauzu odrediti za malo kasnije, izvolite.“

Sanda Kulić Makar: „Još samo zaključno, apsolutno se slažem sa svima koji su se obazreli na ovu temu na način da je predmetna odredba Zakona o prostornom uređenju i gradnji nepovoljna za jedinice lokalne, područne i regionalne samouprave, ali Zakon je kao takav Zakon, on je donesen i mi ga moramo poštivati. Donesen je također i UPU. Koliko god donošenje UPU-a ima pozitivnih strana, toliko je ovo i negativna strana. Dok se god predmetni Zakon, odnosno ta Odredba ne izmjeni, a UPU je na snazi mi ćemo imati isti problem. Ovo nije jedini ovakav zahtjev. Mi imamo još četiri, pet istovjetnih zahtjeva, i poduzeli smo neke korake prema Ministarstvu graditeljstva da se razmisli i da se naprave svi dodatni napori koji se mogu i da se ta Odredba Zakona mijenja. Što se tiče nadležnosti, dakle u Zakonu piše 'može', ali vlasnik koji odluči da želi ići u tom smjeru, jer je UPU-om opterećena njegova nekretnina na taj način on se obraća, kao što se predmetna obitelj obratila Uredu državne uprave kao nadležnom tijelu propisanom Zakonom i nadležno tijelo utvrđuje da li su ispunjene zakonske okolnosti, zakonski uvjeti za prenošenje nekretnine u vlasništvo. Ured državne uprave Zagrebačke županije je to napravio i donio takvo Rješenje. Po Zakonu Grad Velika Gorica, kao jedinica lokalne, područne i regionalne samouprave nema pravo na žalbu na to Rješenje Ureda državne uprave. Isto tako, zemljište je predano 28.08.2013. godine. Od 2013. do danas znate i sami koliko smo odugovlačili i pokušavali. Mislim da ste čak u prilogu materijala, ako ne za ovu, onda za prošlu sjednicu dobili i mišljenje Ministarstva graditeljstva. Ne znam kako drugačije reagirati, nego pokušati sklopiti nagodbu i smanjiti troškove koji bi uslijedili.“

Tomo Vidović: „Zahvaljujem pročelnici, prije nego što odredimo kratku stanku dopustite mi još jednom upravo da potvrdim ovo što je pročelnica rekla, 129. članak Zakona kaže ovo da vlasnik može ovo zemljište predati u vlasništvo lokalne samouprave. Članak 132. kaže da zemljište iz članka 129. ovog vlasnika vlasnik predaje izjavom koju daje na zapisnik Uredu državne uprave u županiji odnosno Gradu Zagrebu. To je on dakle dao svojom izjavom, a iskoristio svoje zakonsko pravo da to može napraviti. Nakon procedure i postupka koje proveo nadležni Ured državne uprave Grad Velika Gorica je pozvan u taj postupak. Također, stavak 5. članka 132. kaže 'ako vlasnik i jedinica lokalne samouprave ne postignu sporazum u pogledu naknade nadležni sud će ovu naknadu na zahtjev vlasnika odrediti u izvanparničnom postupku'. Mi taj izvanparnični postupak imamo u tijeku, i to već godinama i sve relevantne procjene i mišljenja koja su do sada stigla, i pravnika naravno koji zastupaju ne samo naših djelatnika u Gradu, nego i onih koji rade za Grad, su suglasni i jednoglasni u tome i sugerirali su i gradskim službama i gradonačelniku, koji je i predlagatelj ove točke, da se ide u nagodbu, jer je tako situacija za Grad povoljnija. Mi doista nagodbu imamo na ovom stolu. Mi ne odgovaramo ovdje kao vijećnici za iznos te nagodbe, jer iza nje stoje sudska vještačenja koja mi doista ne možemo niti je to meritum našeg odlučivanja. Gledali smo proceduru koju nam nameće naš Statut i naš Poslovnik i sukladno toj proceduri imamo donijeti Odluku o ovom Prijedlogu koji je na dnevnom redu. Dakle, zaista iz svega što smo sada vidjeli namjena je davno određena. Prostorni plan doista donesen kako je i kada donesen. Sve to skupa do sada je napravljeno potpuno transparentno i ja se zato ne mogu složiti s gospodinom Josipovićem koji je govorio o nekoj netransparentnosti, jer ako je išta transparentno onda je ovo što se dvije i pol godine, od kolovoza 2013. stalno rješava. Mi danas o ovome trebamo odlučiti. Prema tome, na tragu toga ja zaključujem raspravu, a određujem doista deset minuta stanku kako je uvaženi potpredsjednik tražio. Nakon toga ćemo se vratiti da bi izvršili glasovanje po ovoj točki dnevnog reda. Znači, molim vas budite točni.“

Sjednica je nastavljena nakon stanke.

Damir Šimunić**:** „Dakle, ovo je jedna od onih situacija kada te okolnosti dovedu u nekakve priče da ti je neugodno što si gradski vijećnik. Svi su prije nas, prije Gradskog vijeća, odlučili kako mi danas trebamo odlučiti, i Ured državne uprave i Sud. Dakle, svi su oni pred nas stavili situaciju da donesemo odluku za koju će nas, danas sutra možda netko pitati. Nitko neće pitati ni Sud ni Ured državne uprave ni vještake, nego će pitati gradskog vijećnika koji je u tom trenutku dignuo ruku za ovu Odluku. Mi smo se konzultirali i odlučili smo da ćemo ovo podržati iz samo jednog razloga što je nastala već šteta za Grad u iznosu od 140.000 kn. Daljnjim odugovlačenjem ove trakavice nastala bi dodatna šteta za Grad. Utjecalo bi na neki način i na gradski Proračun. SDP neće u tom smislu raditi štetu Gradu, jer kako god se danas postavimo mi ćemo taj iznos za to zemljište morati platiti, danas ovu cijenu, a sutra sigurno neku veću. Hvala lijepo.“

Tomo Vidović: „Mislim da je doista i ova rasprava koju smo vodili i neko nerazumijevanje koje je postojalo, dobro je da smo međusobno razjasnili. Mislim da je i vijećnicima puno činjenica sada jasnije, puno argumenata s kojima možemo stati pred svakog našeg građanina ili onoga tko nas može eventualno nešto o ovome pitati i da smo time dobili jednu kompletniju sliku o čemu se konkretno radi.

Zaključujem raspravu i dajem na glasovanje Prijedloga Zaključka o davanju ovlaštenja Gradonačelniku Grada Velike Gorice za potpisivanje nagodbe o uređivanju međusobnih prava i obveza vezano uz nekretninu označenu kao k.č.br.1009/1, k.o. Kurilovec

Gradsko vijeće je jednoglasno donijelo Zaključak o davanju ovlaštenja Gradonačelniku Grada Velike Gorice za potpisivanje nagodbe o uređivanju međusobnih prava i obveza vezano uz nekretninu označenu kao k.č.br.1009/1, k.o. Kurilovec

**Točka 15.**

**Prijedlog Zaključka o davanju suglasnosti na prijedlog Statuta Razvojne agencije Grada Velike Gorice - VE-GO-RA**

Predlagatelj je Odbor za statutarno-pravna pitanja, a izvjestitelj u ime predlagatelja je predsjednik odbora.

Tomo Vidović: „Poštovane kolegice i kolege, Gradsko vijeće je na svojoj 12. sjednici održanoj 25. ožujka 2015. godine donijelo Odluku o osnivanju ustanove Razvojne agencije VE-GO-RE. Upravno vijeće te iste ustanove na svojoj prvoj sjednici utvrdilo je prijedlog Statuta ustanove te sukladno odredbama Zakona o ustanovama i Odluci o osnivanju dostavilo Gradskom vijeću na davanje suglasnosti. Odbor za statutarna pitanja razmotrio je predloženi Statut na sjednici održanoj 02. ožujka, i predlaže Gradskom vijeću davanje suglasnosti na predloženi Statut naše Razvojne agencije VE-GO-RE. Hvala.“

Pozitivno mišljenje dao je Odbor za gospodarski razvoj.

Otvaram raspravu.

Domagoj Oštrić: „Hvala predsjedniče, samo ću podsjetiti kao uvodni dio ovo je ispred Kluba rasprava, da smo donijeli na 12. sjednici Gradskog vijeća Odluku o osnivanju VE-GO-RE i čitajući Prijedlog Statuta, koji nam je dostavljen u materijalima primijetio sam jednu činjenicu, a to je da se u Statutu nigdje ne spominje Gradsko vijeće. Znači, na svim mjestima se spominje osnivač, a na dva mjesta se spominje gradonačelnik. Znači, govorim konkretno o pravima i obvezama osnivača. Znači, to je više tehnička stvar, ali volio bih da se Gradsko vijeće na više mjesta spominje, jer ovdje se na dva mjesta spominje da gradonačelnik ima ovlasti vezano uz kadrovska pitanja i procjenu odgovornosti rada VE-GO-RE, a na svim ostalim mjestima gdje konkretno ovdje Gradsko vijeće donosi akte o osnivanju, to je Odluka o osnivanju i donosi potvrdu Statuta ustanove zove se 'osnivač', a ne piše Gradsko vijeće. I na trinaest mjesta se u Statutu spominje 'osnivač', na dva mjesta se spominje gradonačelnik. Bio bih puno sretniji da u Statutu postoji konkretna razdioba prava i obveza odnosno što to konkretno znači 'osnivač' u određenom trenutku. Naravno, u prvom stavku na početku kada piše da je osnivač ustanove Grad Velika Gorica naravno da tu ne možemo napisati da je osnivač Gradsko vijeće nego jedinica lokalne samouprave, ali na određenim mjestima bi bilo vrlo korisno napisati da je to baš Gradsko vijeće jer ono preuzima obvezu iz Statuta da regulira neka pitanja vezano za VE-GO-RU. To bi bio moj prijedlog. Da li se to može na neki način korigirati puno bi pojasnilo stvar konkretno u Statutu.“

Tomo Vidović**:** „Zamolit ću tajnicu Vijeća, ujedno i tajnicu Odbora za to pitanje iz pravnog aspekta.“

Mirjana Pontoni**:** „Statut je rađen prema prijedlogu Upravnog vijeća, međutim nije greška i u Odluci o osnivanju spominje se osnivač. To je uopće nedvojbeno da je osnivač Gradsko vijeće. Znači, gradonačelnik ne može biti osnivač ustanove ni po Zakonu o ustanovama. Zato ovaj termin nije greška, a gradonačelnik se spominje upravo zbog toga da se razlikuje, jer da tamo piše 'osnivač' to znači da bi to Gradsko vijeće moralo davati suglasnost. Koliko imam saznanja, ovo je tek osnivanje ustanove i oni će još doraditi i usavršavati ovaj Statut pa možemo zamoliti da umjesto riječi 'osnivač' upotrijebe 'Gradsko vijeće'.“

Domagoj Oštrić: „Samo jedan plastičan primjer da vidite na što sam mislio, konkretno u predloženom Statutu, članku 23 'ovaj Statut nakon njegovog donošenja Upravno vijeće će dostaviti osnivaču na davanje suglasnosti', a to je Gradsko vijeće.“

Tomo Vidović**:** „Kada su budu radile slijedeće izmjene i dopune može se u prvoj rečenici gdje se 'osnivač' spominje spomenuti Gradsko vijeće, u zagradu se stavi 'u daljnjem tekstu osnivač' i dalje vozimo po 'osnivaču' i biti će sve nedvojbeno jasno. Uvažit će, i tu je s nama, pozdravljam i koristim tu prigodu i cijenjena i uvažena direktorica, privremena još uvijek. I ona je to percipirala pa će sigurno to pravovremeno, kada se bude radilo na slijedećem Statutu, uvažiti.“

Zaključujem raspravu i dajem na glasovanje Prijedlog Zaključka o davanju suglasnosti na prijedlog Statuta Razvojne agencije Grada Velike Gorice - VE-GO-RA

Tko je za? Protiv? Uzdržan?

Gradsko vijeće je jednoglasno donijelo

**Zaključak o davanju suglasnosti na prijedlog**

**Statuta Razvojne agencije Grada Velike Gorice - VE-GO-RA**

**Točka 16.**

**Prijedlog Zaključka o davanju prethodne suglasnosti na prijedlog II. izmjena Statuta Dječjeg vrtića Lojtrica**

Predlagatelj je Odbor za statutarno-pravna pitanja, a izvjestitelj u ime predlagatelja je predsjednik odbora.

Tomo Vidović „Gradsko vijeće Grada Velike Gorice na svojoj 16. sjednici održanoj 03. prosinca 2015. godine donijelo je Odluku o izmjeni Odluke o osnivanju DV Lojtrica kojom je promijenilo sjedište Vrtića. Zbog promjene sjedišta potrebno je uskladiti i Odredbe Statuta na način da se izmjeni sadašnje sjedište Vrtića te umjesto adrese Kralja Petra Svačića 12, Velika Gorica treba pisati novo sjedište na adresi Velika Mlaka, Smendrovićeva 9. Upravno vijeće DV Lojtrica na svojoj sjednici od 15. veljače je utvrdilo Prijedlog II. izmjena Statuta DV Lojtrica te ga dostavilo Gradskom vijeću na davanje prethodne suglasnosti. Odbor za statutarno pravna pitanja je razmotrio Prijedlog II. izmjena Statuta te predlaže Gradskom vijeću davanje suglasnosti na isti.“

Pozitivno mišljenje dali su Gradonačelnik i Odbor za odgoj i obrazovanje.

Otvaram raspravu.

Zaključujem raspravu i dajem na glasovanje Prijedlog Zaključka o davanju prethodne suglasnosti na prijedlog II. izmjena Statuta Dječjeg vrtića Lojtrica

Gradsko vijeće je jednoglasno donijelo

**Zaključak**

**o davanju prethodne suglasnosti na prijedlog II. izmjena Statuta Dječjeg vrtića Lojtrica**

**Točka 17.**

**Prijedlog Zaključka o prijedlogu za imenovanje sudaca porotnika za mladež Županijskog suda u Velikoj Gorici,**

Predlagatelj je Obor za izbor i imenovanja, a izvjestitelj u ime predlagatelja je predsjednik Odbora, Vladimir Pavišić.

Molim predsjednika Odbora za uvodno obrazloženje.

Vladimir Pavišić:„Kolegice i kolege ovo je moj zadnji pozdrav, nemojte mi što zamjeriti nakon ove sjednice, ali morali smo si dati malo oduška. Pred vama je Prijedlog Zaključka o prijedlogu za imenovanje sudaca porotnika za mladež Županijskog suda u Velikoj Gorici. Odbor za izbor i imenovanje održao je 03.03.2016. godine svoju sjednicu i ovaj Prijedlog, s kojim ste upoznati ,dajemo vam na glasovanje da se ovi sudci porotnici, tri sudca porotnika se traže, da se prihvate. Hvala lijepo.“

Pozitivno mišljenje su dali Gradonačelnik i Odbor za statutarno-pravna pitanja je utvrdio da je prijedlog u skladu sa zakonskim propisima, Statutom Grada Velike Gorice i Poslovnikom Gradskog vijeća Grada Velike Gorice

Otvaram raspravu.

Zaključujem raspravu i dajem na glasovanje Prijedlog Zaključka o prijedlogu za imenovanje sudaca porotnika za mladež Županijskog suda u Velikoj Gorici

Gradsko vijeće je jednoglasno donijelo

**Zaključak**

**o prijedlogu za imenovanje sudaca porotnika za mladež Županijskog suda u Velikoj Gorici**

Sjednica Gradskog vijeća zaključena je u 18,55 sati.

**Zapisničar PREDSJEDNIK**

**GRADSKOG VIJEĆA**

**Kristina Hegeduš Tomo Vidović**